text
stringlengths 33
26.1k
| label
stringclasses 5
values |
|---|---|
Виталий Пронин Матэктэ выль ар праздник, соин сэрен алдаськыса вузаськисьёс уката трос луизы - кузьым басьтыны ӵекто. Дэри ёросысь Пероггуртысь 92 аресъем Лизапай туннэ тодаз вае, кызьы 3 егит пиос дэмлазы «алмаз» прибор.- вань висёнъёс сярысь тодӥсьёс сямен вераськизы, эмъясь луыны дасяськиськом, пе - дышетсконмы 2 толэзь кылиз на. Нош оген улӥсь песянайёслы приборез дунтэмен сётомы, шуизы. Мон оски. Огез егит воргорон, патерам пырыса, уксё куриз - сётӥ, - вера песянай.Егит адями лизапайлэсь 11 сюрс 800 манет курем. Чек но кельтэм. Кагаз вылын кыӵе ке валантэм пус-печать пуктэмын. Вузчилэн нимыз но гожтэмын - павел владиславович. Вань телефон номерез но. Жингыртыса утчам - егит кышномурт ӟуч кылын вазиз, вождэс эн вае, связь уг ужа, пе.Людмила пушина, песянайлэн кенэз, арбериез ужатыны выриз, но пайдатэм.- ма, егит пиос возьма-тӥзы ужамзэ: маке кус вадьсам тюк-тюк кокаськиз, кызьы-мар думылӥзы ёзъёссэ - ӧй чакла, - шуэ лизапай.- мон адӟи та приборез но соку ик шуи: китайской шудон. Валатски: алдаллям. Песянайлы кӧня пол верамын ни: эн басья сыӵе макеосты, эн усья патердэ, - вера людмила пушина. - ма карод, туж оскиськись со милям.Лиза апайлэн эшшо 2-ез бускельёсыз приборъёс басьтӥллям. Ярам, полицие вазиськиллям. Но отын шуиллям: асьтэос янгыш. Роспотребнадзорлэн элькун управлениысьтыз специалистъёс но уг буйгато.- вузчиез ӝегатӥзы ке но, со ассэ янгышен уз лыдъя, - шуиз Роспотребнадзорысь басьяськисьёслэсь правооссэс утёнъя ёзэн кивалтӥсь людмила радкевич. - озьыен, одно судэ вазиськоно луоз. Но ӵем дыръя алдам адямиос судын уг вормо, угось вузчилэсь янгышсэ доказать карыны туж шуг.Роспотребнадзорлэн элькун управлениысьтыз специалистъёс тодэ вайыто: выль ар праздник вакытэ алдаськыса вузаськисьёс йыло. Ӵемысь соос, тодмо фирмаослэн вузъёссылы кельшись яке нимъёсынызы тупась арбериос ӵектыса, ветло. Кылсярысь, лизапай но «алмаз» нимын басьтэм приборзэ аптекаосын вузаноеныз сурам. Берло дыре, ву чылкытатӥсь приборъёс ӵектыса, газлы но тыллы счётчикъёсты воштыны дэмласа, трос ветло. Пӧяськисьёслэн вотэсазы сюронтэм вылысь туж сак луоно.Шӧкыч уром | Улон-вылон |
Виталий Пронин «Огъя Россия» партия соглаш судимостьсы бырымтэ адямиосты таксистын ужанлэсь палэнтон сярысь законопроектэн. Сыӵе ик курон пуктоно общественной транспортысь водительёс азе но. Туспуктэм udmurt.er.ru сайтысь.Кун Думаысь депутат, транспортъя но транспортлэсь инфраструктуразэ азинтонъя комитетлэн ёзчиез Олег Гарин шуэ: та ӵектос чакламын транспортэн ветлӥсь адямиосты кышкытлыклэсь утён понна. Водительёслы 2022-тӥ арын 1-тӥ мартозь басьтыны кулэ справка, кудӥз возьматэ соослэсь судимостьтэк луэмзэс. Теги: ивор ужпум | Иворъёс |
Виталий Пронин 23-тӥ-28-тӥ инвожое Удмурт Элькунэ люкаськозы быдэс Россиысь куиськисьёс. Та дырлы дышетонэ пыриськыны 40 пала куриськон вуиз ини. Кибашлыос вуозы пӧртэм городъёсысь: Великий но Нижний Новгородысь, Москваысь, Кировысь, Челябинскысь, Тюменьысь но мукет каръёсысь. 23-тӥ инвожое 10 часысен 16 часозь Ижкарысь Киров нимо паркын ортчоз «Мелодия тканного полотна» флеш-моб. Отын ик кибашлыослэн адӟытон-вузаськонзы ужалоз. Со сяна, возьматозы, кызьы бугорез но станокез куиськонлы дасяно. 24-тӥ-28-тӥ инвожое Алнаш ёросысь «Варзи-Ятчи» санаторийын творческой лаборатория луоз, отчы 40 мастеръёс пыриськозы. 25-тӥ инвожое отын ик пуэз вӧлӥсь кибашлыослэн семинарзы ортчоз. Соос тодозы, кызьы куиськон станокез лэсьтоно. 24-тӥ-27-тӥ инвожое Алнаш ёросысь чеберлыко киужъёсъя юртын «Жилет всегда любим в народе. У молодежи — снова в моде» вожвылъяськонэ пыриськисьёслэн адӟытонзы радъяськоз. 0+ Анна Бурдина | Улон-вылон |
Виталий Пронин Гажано лыдӟисьёс, тӥледлы но дэмласьком визьдэс сынаса шутэтскыны. Сётӥськом «Шудкомлэн» берпуметӥ шудонысьтыз куд-ог юанъёсты. Шонер валэктон сётӥсьёслы - «Шудкомлэсь» кузьым! Жингыртоно 8-951-195-37-65 телефонъя газет потон нуналэ.Валэктонъёссэ шедьтоды вуоно номерысь. 1740-тӥ арын Парижын сютэм улон кутскиз. Пызьлэсь тырмымтэзэ валэктылӥзы урод куазен но. Вукоос ӧз ужалэ, малы ке шуоно со луиз. Мар? 1913-тӥ арын Романовъёслэн выжызылы 300 ар тырмиз. Солы сӥзьыса, Костромаын, Волгалэн огпал ярдураз, выль синпелетлы инъет (пьедестал) пуктӥзы. Нош кыӵе синпелет со вылын сылэ 1928-тӥ арысен? 1960-тӥ аръёсы Мускоын туж бадӟым, 26 подъездэн, зундэслы тупась корка пуктэмын вал. Корка улыны-вылыны туж ик ӟеч ӧз пӧрмы. Соин ик эшшо 4 таӵе корка пуктонлэсь куштӥськемын вал. Кыӵе арозь та лэсьтӥськон быдэсмыны кулэ вал? Америкалэн президентэз Джеймс Полк лапег мугоро вылэм, соин ик, калык азьын вераськыкуз, со ӵемысь ӝужыт интые султылэм. Дикой Западын ортчись быръён кампания дыръя со али гинэ кылдэм каръёсын улӥсь калыкен вераськылэм, соин ик, трибуна интые, Джеймс Полк ӵемысь со вылэ тубам. 1301-тӥ арын Англиысь Эдуард эксэй Уэльсын улӥсьёслы королевствояз пырыны ӵектӥз. Уэльсысь калык куриз: соосын кивалтыны кулэ Уэльсын вордӥськем, но англи кылын вераськисьтэм мурт. Паймымон, но Эдуард эксэй туж капчиен соглаш луиз. Угось уйин поход дыръя одћг учыр луиз. Кыӵе? Уйпалан та ужен араз кык толэзь гинэ вырыны быгато: инвожолэн шорысеныз кутскыса - куке шуръёс лэзисько - но гудырикошконлэн шорозяз - собере ву кезьыт луэ ни. Кыџе ужъёс нуисько вал та вакыт? «Красная бурда» журналлы оскид ке, та сяська кемагес сылоз, сое синучкон азе пуктӥд ке. Кыӵе сяська? Режиссёр Джон Форд ӵем дыръя индеецъёс сярысь фильмъёс лэсьтылӥз, берлогес мукет куронъёсын но соослы вазиськылыны кутскиз. Кылсярысь, одӥгез шаманзы, пе, куазез туж шонер тодыны быгатэ вылэм, но кӧня ке улыса, тунаськемысь дугдэм. Валэктон но сюриз: одӥг актёр созэ, пе, лушкам. Мае? Теги: визьсынан Шунды | Улон-вылон |
Виталий Пронин Виктор Алексеевич ПоповМоскваын ортчоно парадэ пыриськоз котькуд улосвылысь быдэн одӥг ветеран. Удмуртиысь отчы ӧтемын Ижысь Виктор Попов.Москваысь Горд площадетӥ маршен ас вакытаз ортчиз ни Виктор Алексеевич. Но со вал 70 ар талэсь азьвыл - 24-тӥ июне Вормон Нуналлы сӥзем парадын.- Парадэ сюрон понна соку йыг-йыгесь солдатъёсты но офицеръёсты бырйылӥзы. 170 сантиметрлэсь лапег, наградаед куиньлэсь ӧжыт ке, матэ но ӧз лэзьылэ. Учкизы на вамышъяны быгатэмдэ. Нырысетӥ Украинской фронтысь 500 мурт быръемын вал. Соос радын мон но, - тодаз вае ветеран. - Стройын сереме медад кыльы шуыса, ваньмы сюлмаськимы. Но эшшо но золгес малпамы дор сярысь. Бертэм потон мылкыдын улӥмы. Но ӝог бертыны ӧз кылды: парад бере берен ыстӥзы Венае.Виктор Алексеевичез Бы-дӟым оже, 18 арессэ тырмытытэк, келязы. Харьковысь пехотая училищезэ но йылпумъяны ӧз сётэ. Кӧня ке толэзь гинэ ожмаськыса вуттӥз, тушмон пуля син котырзэ но кизэ шедьытӥз. Али ке но бервылыз адӟиське.Быдӟым вормонэз со пумитаз Прагаын.Вуоно кузпалзэ Виктор Алексеевич пумитаз Львовын. Огкадь фамилимылы луыса но сокем биниськи, лэся, бордаз, шуэ. Кышноез сьӧры ик Иже улыны выжиз. Со дырысен Удмуртиысь ӧз кошкылы.Туннэ парад азьын Виктор Попов 70 ар талэсь азьвыллэсь но юнгес куалекъя. Туж потэ ӵош служить карем эшъёссэ пумитамез, но кышка: улэпесь на меда юлтошъёсыз? Аслыз но 92 арес ни.Елена Сараматова Теги: Вормонлы-70 Москва парад | Улон-вылон |
Виталий Пронин «Валаса сиськон - кема улон» таӵе акция радъяз «Огъя Россия» партия Дышетонъя но наукая министерствоен валче «Лэсьтом ӵошен» движение улсын. «Валаса сиськон - кема улон» акциын вормисьёс.Туспуктӥз: "Огъя Россия" партилэн пресс-службаезКичӧлтонэпыриськизы 178 школаос, лэсьтэмын 1 сюрс225 ужрадъёс. Акция чотын валаса сиськонсярысь лекциос лыдӟемын вал 23 сюрс пала1-тӥ-8-тӥ классъёслы. Пиналъёс асьсэосшонер сиськон сярысь эскерон ужъёслэсьтӥзы, конкурсъёсы пыриськизы.Акцилэн финалаз потӥзы 117 школаосысь276 нылпиос. Вожвылъяськонлэн элькунэтапаз вормизы Пичи Пурга ёросысьИльинск гуртысь 9-тӥ классысь нылашЕкатерина Бикмаева, Вотка карысь 10-тӥклассын дышетскись Екатерина Шалавина,Ижысь 9-тӥ классысь Эмиль Хаматдинов. Соос пӧлысь 2-ез Россиысь вожвылъяськонын устоосыз лыдъямын, соослы шуд усиз «Артекын» шутэтскыны. Сергей Захаров | Иворъёс |
Виталий Пронин Удмуртиын буре ваё быдӟым удмурт кылбурчиез - 19-тӥ феврале Флор Васильевлы тырмысал 85 арес. Ф. Васильев Флор Васильев вордскиз 1934-тӥ арын 15-тӥ феврале Яр ёросысь Бердыш гуртын. Но паспортаз гожтэмын вал, 19-тӥ феврале вордскиз шуыса. Ф. Васильев тодон-валан басьтӥз Глазовысь пединститутын. Улонзэ журналистикаен герӟаз - институтэз йылпумъямез бере ёрос газетлэн редакторез вал, бӧрысь «Комсомолец Удмуртии», «Советской Удмуртия» газетъёсын тыршиз, «Молот» журналын редактор вал. Со сяна, трос выриз общественной ужен.Озьы ке но со нырысь ик кылбурчи вал. Улытозяз Ф. Васильевлэн кылбуръёсын 12 книгаез печатласькиз, 7-ез - удмурт кылын, 5-ез - ӟуч кылын. Ф. Васильевез мукет кылъёсы но трос берыкъязы. Удмурт кылбуретэз Ф. Васильевтэк син азе пуктыны уг луы - чуръёсыз удмурт кыллэн, калык визьлэн но инкуазьлэн пушкысьтызы потэмын. Чылкыт но мур пуштросо кылбуръёссэ со гольтыръяськытэк, мода сьӧры уйиськытэк, гожъяз - озьы, кызьы сюлмыз куре вал. Со дыре ик Ф. Васильев азинтӥз удмурт кылбурлэсь туссэ, узырмытӥз солэсь рифмазэ но ритмиказэ.Ф. Васильевлэсь ужзэ вылӥ дунъязы - 1967-тӥ арын «Тон сярысь» но «Лирика» книгаосыз понна Удмуртиысь комсомоллэн премиеныз пусйизы. 1978-тӥ арын «Времена жизни» но «Куар усён толэзе» бичетъёсыз понна Удмуртилэсь Кун премизэ сётӥзы.Поэт улонысь кошкиз 1978-тӥ арын, сюрес вылын аварие шедьыса. Но кылбуръёссэ калык али но яратыса лыдӟе, угось, А. Ермолаев критик верамъя, Ф. Васильев огшоры вераськон, лабыртон гурен вазиськиз лыдӟисезлы, кенешиз соин. Нош адямилы улоназ лулысь-сюлмысь вераськыны, кылзыны быгатӥсь эш кулэ. Кылбуръёс Флор ВАСИЛЬЕВМон быро-а, мон куло-а -Нокинлы секытуз пот.Адями кема улоз шат?Сое ӝог воштозвож пот.Пот потоз яке йӧны-а,Со но ӝог сисьмоз, быроз.Нош кин ке но вералоз,дыр,Куректӥсь, жаляськылъёс.Бер ке но, секыт нимме ноСо тодаз, оло, ваёз.Нош кулэм берекулэ шатЧебересь верам кылъёс?Со кылъёс улэп дыръя укДун омыр кадь юн кулэ.Адями нош весь ӧжыт наЛякытэсь кылъёс кылэ.Куректон яке шудбур-а -Уз, уз лу мултэсӟеч кыл.Мылкыдыд урод дыръя ноВерано сое ӟечкын. Котькытчы тон мын нолык,Азьпалан котьку инвис.Матэктӥд кадь инвислы,Учкиськод - со ношкошкиз.Мар меда инвис сьӧрын?Мар меда отын адске?Ӵук шунды кӧлэ отын,Выль нунал отынвордске.Выль нунал отынвордске,Выль нунал вае выль шуд.Шудбуре мынам, иське,Инвислэн сьӧраз на, шу.Мон мыно отчы, дырто.Инвисэз уё одно.Шудбурме но мон басьто,Со понна ноштыршоно. Писпулэн гольыкесь вайёсызЮг пурысь пилемез пасяллям.Пилемъёс вайёсы кугӟаллям,Весь кирдэ ни тӧдьы пырызы.Лабыртӥсь куаръёслэсь мӧзмыса,Писпуос шонало вайёссэс.Сьӧд вайёс, инбаме ӝутскыса,Утчало, дыр, выльзэ тулысэз.Шонасько каньылэн, шонасько,Лэйкато кадь сайкыт малпанзэс.Нош лымы пырыос вешало,Верало кадь умой мылкыдзэс.Буйгато кадь соос вайёсты,Нуныясь пырыен йӧтскыса.Возьмато, дыр, тулыс дыръёсты,Уйвӧтэ но лушкем пырыса. Куректыны ӧвӧл кулэ,Кулэ ӧвӧл куректыны.Пельы ӟечсэ гинэ кылэ,Ӟечлы гинэ вордскиськомы.Кайгу шедиз ке улонын,Тулыс лымы кадь шуналоз.Ӟечез понна вордскиськомы,Мед со гинэ ӟечкылалоз.Ненег тӧлэн мед вешалозВордскись сяська кадь улонэз.Шуныт зорен мед чупалозБыгыльскыны кутскем тысез.Ӧвӧл кулэ куректыны,Я, тон но ӵушы синвудэ.Ӟардон тусъем шумпотонлыЯ, сёт ни, сёты ни кидэ. | Лулчеберет |
Виталий Пронин Надежда Курченко стюардессаез буре вайыса, Ижын 19 пужымъёслэсь аллея мерттэмын. Аллеяе мерттэмын 19 пужым, ӵапак сомында арес вал Н. Курченколы.Туспуктэм: izh.ruНадежда Курченколэн террористъёслы пумит кышкатэк султэмез дырысен туэ 15-тӥ октябре 50 ар тырме. Глазов ёросысь Пониноын дышетскем нылмурт улонзэ ӧз жаля, Батумиысь Краснодаре лобись самолётын теракт медаз луы шуыса. Кышкасьтэм луэмез понна Надежда Курченко пусъемын Горд Знамя орденэн. Пужым мерттонэ пыриськизы политикъёс, калык огазеяськонъёслэн ёзчиоссы, егит лётчикъёслэн школаязы дышетскисьёс, кадетъёс, МВД-ын ужасьёс но ветеранъёс. — Мон 5-тӥ классын дышетскисько вал, куке артэ Глазов ёросысь Понино гуртысь егит нылмуртлэн Надежда Курченколэн подвигез сярысь тодмо луиз, — тодаз вайиз Кун Кенешлэн Тӧроез, Юкаменск ёросысь Палагай школаез йылпумъям Владимир Невоструев. — Ми соку туж паймим: шат сыӵе кышкыт учыр луыны быгатэ туала вакытэ, асьме кунын? Данакмылэн Н. Курченко кадь луэммы, улонмес авиациен герӟаммы потыны кутскиз. В. Невоструев пусйиз: терроризмез вормон понна асьмелы огазеяськоно. Аллеяе мерттэмын 19 пужым, ӵапак сомында арес вал Н. Курченколы. В. Невоструевен ӵош одӥг пужымез мерттӥз Ижысь 91-тӥ школаын дышетскись Айнура Багирова. Со оскытӥз: выжыятэм писпуэз со эскерыса-утялтыса возёз. «Аллея Надежды» элькун акция борды итӥськизы Глазовысь школьникъёс но. Н. Курченколэн подвиг лэсьтэм дырысеныз 50 ар тырмонлы сӥзьыса, отын митинг ортчиз. Собере 7 но 17 номеро школаосысь юнармеецъёс 19 писпу но ог 40 куак мерттӥзы. __ Элина КУМАЧЁВА Теги: буреваён | Иворъёс |
Виталий Пронин Кык ар талэсь азьло ортчытэм лыдъян-чотан возьматӥз: Удмуртиын 1 сюрс 961 гурт. Со пӧлысь 121-аз одӥг но улӥсез ӧвӧл. 192-аз вить я воксё солэсь но ӧжыт мурт улэ. Берлооссэ огазеяд ке, ваньмыз-ӧвӧлэз 515 адями люкаськоз. Таӵе лыдпусъёсты шарая Удмуртстатлэн кивалтӥсез Евгений Данилов. Кыӵе адӟон вите асьмемыз азьланяз? Ма муген ялан быро гуртъёс? Талы пум поныны луэ меда? Кӧня кужым кулэ куд-огзэ выльысь љутыны? Юанъёслы, валэктон шедьтон вылысь вазиським Удмуртстатэ. Отын шумпоттыны воксё но ӧз дыртэ.Тужгес трос гуртъёс быремын Балезино ёросын. 1980-тӥ арын татын 215 гурт ке вал, берло лыдъян-чотанэз учконо ке, кылемын 135. Со пӧлысь 13-яз одӥг но улӥсез ӧвӧл.Та пумысен асьсэос балезиноос чик уг куректо, шӧдске. Ёрос йырлэн экономика ужпумъёсъя воштӥсез Василий Некрасов валэктӥз:- Лыдпусъёсмы ӝожмытэсь вал ни 2002-тӥ арын ик. Чепца каргурт огазеяськиз Балезино каргуртэн. Солэсь адӟем карисьёс эшшо вал на. Чугун сюрес кузя пуксем вить гуртэз быдтӥм - улӥсез ӧй вал. Эшшо сомындазэ ик списокысьтымы куштӥм - калыкез ӧвӧл, музъемзылэсь куштӥськемын. Туннэ нуналлы калыктэм гуртъёсмы 14 люкасько ни. Но таосты реестрысь куштыны нокызьы уг луы - калыклэн отын асьсэ музъемзы вань на. 8-аз 1-2 мурт сяна уг улы. Огез соос пӧлысь Лебеди гурт: тылэз но, телефонэз но, сюресэз но ӧвӧл. Коть караул кесяськы. Одӥг адями сяна пумитад уз поты - со Сергей Князев. «Калыкен огазьын улэмед уг поты-а?» - юаськомы но, пумитамы вазе: татын, пе, вордски, татын ик куло. Будэтэ: огнам ӧвӧл мон, бордам - инкуазь.Жаляса верано, азьланяз гуртъёсмы эшшо но трос бырозы. Туннэ нуналлы куашкамен лыдъяське 30 гурт. Отын котькудаз ог 15 адями сяна уг улы. Соос но - пенсие потэмъёс. Магазинзы, медпунктсы, клубзы, колхоззы ӧвӧл, сюрессы урод. Арлыдоос кулӥзы ке, та гуртъёс нокинлы но кулэ уз луэ ни. Балезиноослэсь бере уг кылё бускельёссы: Красногорск, Кез но Эгра ёросъёс. Татын но бырем гуртъёссы быдэн даслэсь трос. Амалтэк ӟудод: мар луэ уйпалъёсын?Та юанлы валэктон утча экономика наукаосъя доктор, Ижысь гурт удысъя академиысь менеджментъя но правоя кафедраен кивалтӥсь Анатолий Осипов:- Гуртъёслэн быремзылэн валтӥсь мугез - музъемъёсмы мултэс бадӟымесь. Со быдэс Россилэн висёнэз. Крестьянъёс нырысь-валысь ваньзэ, мае быгатӥзы, утялтӥзы-гыризы-кизизы. Но 1960-тӥ аръёсы кивалтӥсьёс азе госплан пуктӥзы: пичи гуртъёсты огазеяно бадӟымъёсыныз. Ма, ог дасо мурт понна тыл но эстӥськон сутод шат?!Собере гуртъёсты куасалтћзы 90-тћ аръёс. Арлыдо калыклы со вакыт сярысь мадёнэз ќвќл: огкутскемен куашказ ваньмыз - кулэ ќз луы ни колхоз но, отын ужасьёс но. Калык кыџак ужтэк кылиз.Уйпалан гуртъёслэн тросгес быремзы герӟаськемын кезьытгес куазен но. Сопалан музъем но таин валче начаргес, лымшор ёросъёсын ӵошатыса. Кивалтӥсьёс но отын кылтэмесьгес. Со вашкала дырысен озьы вал. Уйпала мынонлэн пайдаез пичигес шуыса, отчы выжыяськонлэсь уноез палэнскылӥзы. Котькӧня пырскы уго, урожай рос-прос уд басьты, озьыен, колхозэд начар улоз. Таин валче уйпала ӟеч, кужмо кузёос ӧз сюрылэ. Соосыз но пукон вылазы возиськон сярысь гинэ малпаллязы, школаосты, медпунктъёсты выльдон сярысь сокем ӧз сюлмаськылэ. Нош таостэк гурт быре. Эмъюм басьтэмед но уг луы ке, мар ужась калык отын карыны кулэ? Пиналзэ палэнэ дышетыны нуллытозь, со быдэс семьяеныз музон азе кӧчоз. Сотэк-а 1993-тӥ арысен 2010-тӥ арозь Россиысь гурт калык 1,93 миллион адямилы кулэсмиз? Нош 1990-тӥ аръёслэн кутсконазы гинэ гуртъёсын улӥз 40,14 миллион адями.Чаклатэк ӧвӧл созэ но. Нырысь ик быро бадӟым сюреслэсь палэнэ пуксем гуртъёс. Автобус но дорад уг ветлы ке, урожайдэ кызьы келялод?Мон ӵем потасько кунгож сьӧры. Юромо чаклай Америкалэсь улэм-вылэмзэ. Отын гурт сярысь валанзы ик ӧвӧл. Асьме кадь гуртсы городлы кельше: отын ваньмыз вань. Вылаз ик - вӧл-вӧл. Соин ик фермеръёссы но бусыоссэс, пудо-животсэс кулэстыны уг дырто.Нош асьмелэн бусыосмы нуналмысь тросгес шобырско жуг-жаген. Нокинлы соос кулэ ӧвӧл. Огзэ-кыксэ ке но лулъя вал, кизь ю-нянь. Но толыкез ӧвӧл. Трос ю-нянь будэтӥськомы ке, кытчы сое тырыны паймиськомы. Вузаны но жаль. 1 тонна ю тысез 3-4 сюрс манетэн басьто. Ваньзэ сое будэтон, утялтон трослы дуногес усе. Собере асьмелэн ю тысьмы вылӥ сортъем уг пӧрмы. Сьӧд няньмы гинэ ӟечлыко луэ.Но туала арын калык кӧтсэ тырон сярысь гинэ уг сюлмаськы. Сиёнлы уксёзэ жаляса, телефон, компьютер басьтоз, театре мыноз, киное вамыштоз. Но ваньмыз та городын. Азьланяз но городэ кќчыны тыршозы. Гуртэз утён понна кылдытоно условиос. Али кивалтћсьёс со борды басьтћськизы ни, куд-огез хозяйствоос берло аръёсы тодмантэм воштћськизы. Бырись гуртъёсын артэ пушъё выльёсыз. Тужгес трос соос Алнаш ёросын. Кылсярысь, берло дыре шумпоттыны ӧдъязы Игинче, Сизьгурт, Усмангурт, Ӟуч Вишур, Гагра. Районысь статуправлениен кивалтӥсь Татьяна Мусихина верамъя, азьланяз ӝужась гуртъёслэн лыдзы эшшо но йылоз. Музъем тапалан умой. Котькӧня мерттӥськы. Вӧл-вӧл пуктӥськыны но нокин уг люкеты. Сюресъёс но уродэсь ӧвӧл. Калыклэн улон шоры учконэз пумен воштӥське. Мар, пе, городын, пачкаса но кырсь омырен шокаса, векалод. Туала арын машина ки улын, нылпи садъёс усьтӥсько, школаос ужало. Озьыен, котькуд сэреге вуттӥськыны луэ - мылкыдыд гинэ мед тырмоз.Зэм, уйпалъёслэн но вань маин ушъяськыны. Кылсярысь, Балезино ёросын ик туссэ воштэ ни Алышгурт (Юлдырь). Василий Некрасов ивортэмъя, 2005-тӥ арын татын вал 57 гинэ улӥсез. Туннэ 142. Тросэз - удмуртъёс. Зэм, клубзы ӧвӧл. Озьы ке но татысь тэшкылиос шалтыр урам кузя бызьыло. Соос ог дасо кузя люкасько. Школазы но, нылпи садзы но ӧвӧл. Гуртоос уг ӝожомо - Люк черкогуртэ пиналъёссэс автобус нуллэ уго. Огез гинэ бӧрдытэ - ог 12 иськемъем сюрессы урод. Мувӧй поттӥсьёс солань-талань бадӟым машинаосынызы ворттылыса, гравийлэсь кисьтэм мае ке воксё быдто. Та пумысен алышгуртъёс Москвае гожтэт но ысъязы ни.- Югдурзэс валаса, сюрессэс кылем арын выльдӥмы. Но сӥзьылозь со нош ик ярантэм луиз, - шуэ Василий Некрасов. - Мувќй поттӥсьёсын кенешыны ветлӥмы. Соос меӵкытӥзы гинэ: ми тӥледлы выт тыриськомы ук, тупатэ сюрестэс асьтэос. Но сое рос-прос лэсьтон понна ог 20 миллион манет кулэ.Озьы ке но алышгуртъёс уг чигисько. Дэмен вань шуг-секытъёсты вормом, шуо. Мылкыдзэс бурдъяны ас вакытаз быгатӥз уго татын ик вордӥськем Фёдор Шиляев. Пенсие потэмез бере выльысь берытскиз Алышгуртэ. Солэсь адӟем каризы ӵыжы-выжыосыз. Выль юртъер ӝутӥзы. Калык вожъяськыны, бордазы кыстӥськыны кутскиз. Табере Алышгуртэ усьтыны туртто магазин. Солы фундамент но сћзьыл кисьтӥзы. Гужем рос-прос ужалоз ни, оскыто интыысь кивалтӥсьёс. Кин тодэ, калыксы йылӥз ке, азьланяз, оло, медпунктсы но луоз ай.Елена Сараматова. | Улон-вылон |
Виталий Пронин Пичи Пургалась Елизар Моторинлы велосипед кузьмазы Туспуктэм: Тазалыкез утёнъя министерстволэн пресс-службаез Выль ар азьын секыт югдуре шедем семьяосысь, дышетсконын, спортын асьсэдыз ӟеч возьматӥсь, быгатӥсь нылпиос но Быдӟым ожысь ветеранъёс куронъёссэс гожтӥзы. Соос Выль ар кызъёсы ошылэмын вал. Вылӥ кивалтӥсьёс, депутатъёс, интыосысь кивалтӥсьёс соосты зэматон борды басьтӥськизы. Алнаш ёросысь депутатъёс ёрос школаосысь 15 пиналъёсты шумпоттӥзы. Покчиосызлы тюбингъёс кузьмазы, нош бадӟымъёсыз басьтӥзы портативной аккумуляторъёс. Табере гужемлэсь вуэмзэ чидатэк вите ни Пичи Пурга ёросысь 11 аресъем Елизар Моторин. Та нуналъёсы пияшлы велосипед кузьмаз тазалыкез утёнъя министр Георгий Щербак. Елизарлэн анаез Елена Васильевна ёрос больницаысь медсестра, нош пандемия кутскон вакытэ со юрттӥськиз Дэри ёрос больницаысь ковид-центрын. Елизар пичи ке но, спортын вормонъёсыз трос ни. Со шашкиосъя мастере кандидат. «5»-лы гинэ дышетске, школаын но ёросын ортчылӥсь мероприятиосы пыриське. Сьӧлта ёросын но туэ малпазы адӟем карымон нылпиосты дунъяны. — Выль ар котырын Гопгурт, Выль Мӧнья, Сьӧлта школаосысь 16 нылпиос кузьымъёс басьтозы, — вера ёрос Депутатъёслэн Кенешысьтызы Вера Кузнецова. — Та пиналъёс ӟеч дышетско, спортэн выро, крезьгурен тунсыкъясько. Нылпиос кин мар курыса гожтӥзы: огез — гантели, мукетыз — «Ижсталь» клублэсь шарфсэ, портативной аккумулятор но мукет. Ижысь Диляра но Матвей Вишняковъёс дорын Туспуктэм: udmgossovet.ruКоньки но куас Кун Кенешысь депутатлэсь Елена Дербиловалэсь басьтӥзы Ижкарысь 15 но 11 аресъем Диляра но Матвей Вишняковъёс. Нылпиослэн анайзы улонысь кошкиз но, соосты бордазы басьтӥз анайзылэн эшез Татьяна Андреева. Озьы 4 нылпиен семья 2 муртлы йылӥз. Дышетонъя но наукая министр Светлана Болотникова сяська керттэт, шуныт шобрет но валес котыр кузьмаз Камбаркаысь ветеранлы Закия Мирзаяновалы. Кышномуртлы вуоно арын феврале 100 арес тырмоз. Со ёросын нырысь ик «Анайлэн данэз» гадьпусэн данъямын вал. Закия Набиевнаез ӟечкыла С. Болотникова Туспуктэм: udmedu.ruМирзаянов кузпалъёс 5 нылпи будэтӥзы. Бадӟымез, Расих Мирзаянович, подполковник, танковой батальонлэн командирез. Кыкетӥез, Фанис Мирзаянович, лётчик. Фаяс Мирзаянович, военной вертолётчик, подполковник, Афганистан ожез ортчемын. Разиф Мирзаянович, Удмуртиысь дано журналист, Камбарка ёросысь историк-архивистъёслэн огазеяськонэнызы кивалтэ. Анися Мирзаяновна, анаезлэсь вань ӟеч сямъёссэ басьтӥз, кузпалыныз – офицер-ракетчикен — служба нуыса, быдэс Россиез ортчизы. Закия Мирзаяновна, арлыдыз шоры учкытэк, газет-журналъёсты лыдӟе, телевизор учке, телефон пыр матысь кусып возе нылпиосыныз, нунокъёсыныз но правнукъёсыныз, таосыз солэн 31 ини. Ангелина Снигирёва | Иворъёс |
Виталий Пронин Туспуктэм: udmurt.ruРоссиысь Президенлэн Приволжск федерал округъя оскем муртэз Игорь Комаров кивалтэм улсын кенешонэ пыриськизы Россиысь Президент бордын ужась граждан обществоез азинтонъя но адямилэн правоосызъя Кенешлэн кивалтӥсез Валерий Фадеев, Приволжск федерал округъя валтӥсь Прокуратураысь ёзэзлэн кивалтӥсез Александр Окатьев, Россиысь журналистъёслэн огазеяськонзылэн кивалтӥсезлэн воштӥсез Алексей Вишневецкий. Кенешон видеконферения амалэн ортчиз, ужрадэ пыриськиз Удмуртиысь Тӧролэн но Правительстволэн администрациеныз кивалтӥсь Сергей Смирнов. Игорь Комаров шуиз, округын журналистъёслэн но кивалтӥсьёслэн умой кусыпъёссы. Ивор вӧлмытон удысын тыршисьёслэсь правооссэс тӥян учыръёс пумиськыло ке но, огъя учыръёсы соос герӟаськемын запросъёслы кема валэктон дасямен яке кыӵе сюлмаськытӥсь учыръя валэктон сётымтэен. Валерий Фадеев нимысьтыз вераз блогеръёс но пӧяськись журналистъёс сярысь, соос пӧяськись яке эскерымтэ ивор вӧлмытэмзы понна кыл уг куто, ӵемысь Интернетысь басьтэм удостоверениосын ужало. Таӵе учыръёс медаз кылдылэ шуыса, ӵектэмын журналистъёслэсь реестрзэс кылдытыны яке кыӵе ке ужрадэ QR-код пыр пусйиськыса лыктыны, соя югдурез утисьёс адямиез тодманы быгатсалыз. Озьы-а, тазьы-а, но воштӥськонъёс журналистъёслэсь правооссэс медаз тӥялэ, со вакытэ ик полицейскойёслы капчигес мед ужаны луоз. Соин ик та дэмланъёс бордын пыр-почгес ужаны кулэ на, шуиз кивалтӥсь. И. Комаров улосысь кивалтӥсьёслы журналитъёслэсь правооссэс тӥян учыръёсты син азязы возьыны куриз. Сергей Захаров | Иворъёс |
Виталий Пронин Москваысь Горд площадьын ортчылӥсь парадэ арысь аре люкасько Быдӟым оже пыриськемъёс, ож мышкын тыршемъёс. Туэ та бадӟым ужрадэ вуылыны шуд усиз Пичи Пургалась Александра Кузнецовалы. 97 аресъем ветеранэн ӵош кузь сюрес вылэ потазы внучкаез но Пургалась эмсузэр.97 аресъем ветеранэн ӵош кузь сюрес вылэ потазы внучкаез но Пургалась эмсузэр. - Мыным парадын туж кельшиз. Нырысетӥ радын пуким, ваньзэ матысен адӟим. Тужгес яраз военной техника. Горд площадетӥ кыӵеез но ӧз ортчы! - пайме азьвыл зенитчица, Александра Кузнецова. Александра Александровнаен ӵош та парадэз адӟизы быдэс странаысьтымы уно ветеранъёс. Соослы нимаз бадӟым трибуна висъямын вал. - Парад туж ӟеч радъямын вал, - вера А. Кузнецовалэн внучкаез Елена Бубякина. - Милемлы азьвыл ик сётӥзы ӧтёнъёс, соосты возьматыса, волонтёръёс милемыз трибунаос дорозь келязы, пуктӥзы. Парадын 3 час пукыса, эбылямы, угось куазь туж кезьыт вал, озьы ке но мылкыдмы бурдъяськемын. А. Кузнецовалы парадэ вуылыны шуд усиз, А. Бречалов юрттэмен. Тӧролэсь ужзэ быдэсъясь кемалась ӧвӧл вуылӥз Пичи Пургалась ветеранъёс доры. Соку Александра Александровна вераз, Горд площадьысь парадэз адӟемез туж потэ шуыса. Вакчи дыр куспын солы сыӵе луонлык кылдытэмын вал. Москваын шаерысьтымы куноосыз пумитазы Удмуртилэн Тӧроезлэн Россиысь Президент бордын ужась представительствояз тыршисьёс, соос ик кӧлыны интыязы. Елена Рябина | Иворъёс |
Виталий Пронин Жан-Люк МороТуннэ кылэз, историез но литератураез эскерись тодосчиос пумиськизы профессорен Жан-Люк Мороен. Француз кылчи университетын трос ар ӵоже студентъёсты удмурт кыллы дышетӥз. Озьы урокъёслы дасям материалъёс — лэчыт веранъёс, визькылъёс, чеберлыко литератураысь текстъёс — удмурт кыллы дышетон книга кылдытӥзы. Куно ӵыж-горд вылиё француз сямен гожтэм учебниксэ институтлэн библиотекаяз кузьмаз.Профессорлы али 75 арес, нош Удмуртие со кыкетӥзэ лыктӥз. Кык арня ӵоже татын улыкуз, со лыдӟылэ Удмурт кун университетын француз литературая лекциос, пумиськонъёсы ветлэ, Ижысь удмурт черк службаосы но вуылӥз. Удмуртие ветлэмез сярысь со видеофильм дасяны малпа.Туспуктӥз Станислав Степанов | Иворъёс |
Виталий Пронин Анайлэн калыккуспо нуналэзлы сӥзьыса, Ижын 22-тӥ тулыспалэ Кылъёслэн II фестивальзы ортчоз. Cое радъяло Улосэз азинтонъя институт, егитъёслэн «Вместе» огазеяськонзы, Ижысь промышленностья но экономикая колледж.Егитъёс возьматозы удмурт, пор, фин, бигер, ӟуч, немец, азербайджан, армян, иврит но мукет кылъёслы сӥзем презентациос. Презентациос огвакытэ мынозы, нош лыктэм куноослы быръёно луоз, кыӵе калыкен мургес тодматскемзы потэ.Фестивалез йылпумъялоз калык эктонъёслы сӥзем ӝыт. Егитъёс вань мылкыд карисьёсты шумпотыса возьмало. Ужрад ортчоз 22-тӥ тулыспалэ 15.00 часын Ижысь промышленностья но экономикая колледжын.Туспуктэмез: vizhevske.ru Теги: ассоциацияВместе | Иворъёс |
Виталий Пронин 7-тӥ декабре Ижкарысь Эшъяськон юртын Удмуртиысь поръёслэн союззылэн пленумзы ортчиз. Со радъяське араз кык пол.Озьы тупаз: ӵапак 7-тӥ декабре союзлэн тӧроезлы Анатолий Радыгинлы 60 арес тырмиз. Соин вань люкаськемъёс ӟечкылазы сое юбилееныз но сӥзизы юн тазалык, капчи мылкыд но азинсконъёс. Юбилярез ӟечкылан понна ужрадэ нимысьтыз вуылӥзы Марий Элысь Кун Думаысь депутат Лариса Яковлева. Со сяна, А. Радыгинэз ӟечкылазы Удмуртиысь Правительстволэн Тӧроезлэн воштӥсез Николай Мусалимов, Культурая, печатья но национальностьёслэн ужъёссыя министерствоысь специалист Михаил Чемышев но Марий Элысь вань поръёслэн огазеяськонзылэн тӧроезлэн воштӥсез Елена Иванова.Та нуналэ ик котырес ӝӧк сьӧры люкаськылӥзы пор егитъёс но. «Ужара» огазеяськонлэн тӧроез Виктория Папаева сярысь вераз, вакчияк йылпумъянъёс лэсьтӥз. Кивалтӥсе со 4 арлы быръемын, 2 арзэ тӧроын ужаз ни, озьы ке но ужезлэсь дырызлэсь вазь мозмытскыны чакла. Соин Удмуртиысь пор егитъёс азе юан пуктэмын: кин азьланяз кивалтоз «Ужараен»?Пленум но котырес ӝӧк бере шулдыртӥзы Удмуртилэн пӧртэм ёросъёсысьтыз, Татарстанысь, Башкортостанысь но Киров улосысь коллективъёс.Елена Рябина Туспуктэм: mariuver.wordpress.com Теги: пленум поръёс | Иворъёс |
Виталий Пронин Иже вуизы Россиысь Правительстволэн Тӧроезлэн нырысетӥ воштӥсез Игорь Шувалов но Президентлэн Приволжск федерал округъя оскем муртэз Михаил Бабич. Татын соос тодматско картаен: шаерысьтымы кыӵе интыос но предприятиос тунсыко луозы инвесторъёслы.«Инвестируй в Удмуртию» вазиськон улсын вордскем карта кисьмаз 3 толэзь ӵоже. Туннэ соин куноосты тодматэ Удмуртилэн Тӧроезлэсь ужзэ быдэсъясь Александр Бречалов. Ужрад кутскиз ни, со мынэ «Калашников» концернын. Татчы вуизы Россиысь пӧртэм каръёсысь, шаерысьтымы адӟем карымон ужбергатӥсьёс, инвесторъёс, инвестициосын вырись сообществоос, пӧртэм ведомствоослэн кивалтӥсьёссы. Озьы ик пыриськыны мылкыд каризы Индиысь, Китайысь но Европаысь делегациос.Тодады вайытом, та карта лэсьтэмын вал, шаерысьтымы вань муниципал кылдытэтъёсты котыртыса, учкыса-чакласа, кытчы инвесторъёс кышкатэк уксёзэс сётыны но собере отысь барыш поттыны быгатозы.Ёросъёстӥ ортчыкуз, Удмуртилэн Тӧроезлэсь ужзэ быдэсъясьлы Александр Бречаловлы, юрттэт курыса, трос гинэ ужбергатӥсьёс вазиськылӥзы, со сяна, кивалтӥсь трос гинэ кужмо предприятиослы синмаськемзэ вералляз. Озьы картае пыремын 374 предприятиос, нимаз ужбергатӥсьёс. Кудъёсызлы синмаськозы инвесторъёс? Матысь дыре тодомы.Сергей Захаров | Улон-вылон |
Виталий Пронин Туннэ нуналлы 10 сюрслэсь ятыр нылпиосты нуналлы быдэ школае нуэ-вае 410 автобус. Элькунысьтымы 9 школаосы вуизы ӵыжак-выль автобусъёс. Отын пуктэмын ни тахографъёс, автобусъёс пыртэмын ГЛОНАСС системае. Берло дыре школаосы вуись автобусъёсысь пуконъёс бордысь еос гинэ но мукет сямен юнматэмын - нылпиос сое пельпумазы портфелез музэн дӥсяло: юн-юн думисько. Гурт школаослэн директоръёссы таӵе кузьымлы туж шумпото, угось азьло аръёсы басьтэм автобусъёс туала куронъёслы уг тупало, отчы тахограф пуктон сярысь гинэ но сюлмаськоно луэ.Автобусъёслэсь усьтонъёссэс люкылӥз дышетонъя но наукая министрлэсь ужзэ быдэсъясь Алексей Шепталин. Та интыяз со кемалась ӧвӧл на, но валаса вуттэм ни, макем кулэ школаослы транспорт:- Автобусъёс пумен вужмо, ярантэм луо, - шуиз со. - Та сяна, арлы быдэ усьтӥсько выль школа маршрутъёс. Угось нылпи ӧжыт кыле ке, школа пытсаське. Нош отысь нылпиосты артэ школаосы нуллоно луэ ни.Туннэ нуналлы 10 сюрслэсь ятыр нылпиосты нуналлы быдэ школае нуэ-вае 410 автобус. Муниципал кылдытэтъёслэн лыдпусъёссыя, туэ ар кутсконлы кулэ на вал 40 автобус. Ар кутсконын ик 5-ез вуиз, али - 9-эз, туэ октябрь пумын Дышетонъя но наукая министерство возьма на 4-зэ. Оскон вань: ӵуж автобусъёс элькунамы вуозы вуоно арын феврале но. Но кӧня - вераны уг луы на, сое чаклалоз Россилэн Правительствоез.УД Туспуктэм: скриншот Теги: дышетон | Улон-вылон |
Виталий Пронин Кызьы одӥг манетэз вить кароно «Кам ярдур» шутэтскон инты кылдоз 2017-тӥ арын.Кун Кенешлэн президиумезлэн кенешез Сарапул городын ортчиз. Эскеремын туристъёс понна Сарапулын «Кам ярдур» кластер кылдытонъя ужпум.Шутэтскыны - Кам дуреТуннэ нуналлы шаерамы 150 пала гостиницаос но шутэтскон базаос, соос вӧзы ватсаны малпало Кам шур котырысь чебер интыосты.- Шаермылэн чебер но дано интыосыз лачак, - шуэ культурая но туризмъя министр Владимир Соловьёв, - соосыз ватыса возёно ӧвӧл, Россиын но кунгож сьӧрын улӥсьёс тодматскыны мед быгатозы. Туризмез азинтонъя умой ужало Иж, Вотка, Сарапул, Глазов городъёс, Эгра, Дэбес, Якшур-Бӧдья, Шаркан но Сарапул ёросъёс, но со тырмыт ӧвӧл на.Туэ ар котырес лыдпусъёсын узыр. Ортчизы П. Чайковскийлы сӥзем фестиваль, Брангурт фестиваль, август толэзе Уваын луоз куиськонъя фестиваль. Ваньмаз трос куноос вуыло. Дыр вуэмын Кам шур кузя шутэтскон интыос кылдытыны. Талы туж тупа вашкала Сарапул город. Отын кылдытыны чакламын шутэтсконъя «Кам ярдур» кластер. Азьланяз Сарапул борды итӥськыны кулэ артысь Вотка но Каракулино ёросъёс. Та проектэз улонэ пыӵатонлы малпан сётӥзы Сарапулын улӥсьёс. Городлэн йырыз Анатолий Наумов выль проектлы шумпотэ, соку шаерамы лыктӥсь куноослэн лыдзы эшшо но йылысал, бюджетэ тросгес коньдон люкаськысал.Проект пыртэмын вал Россиысь туризмез азинтонъя федерал программае, но уж вылын сое быдэстон ӝегатэмын луыны быгатоз. Туэ арлы Сарапуллэсь вашкала интыоссэ азинтонлы чакламын вал 47 миллион манет висъяны, со пӧлысь 35 миллионэз вуыны кулэ вал Россилэн бюджетысьтыз. Уксё уг вуы на, со понна интыысь ужбергатӥсьёс та проектлэсь кулэлыксэ шӧдӥзы ни: Кам шур дурез чылкытато, мылкыд карисьёсты катеръёсын ворттылыто. Пичи шутэтскон инты гинэ Сарапулын луыны кулэ ӧвӧл - бадӟым порт, музей квартал. Со сяна, Сарапул ёросысь Нечкино, Вотка ёросысь Перевозное, Каракулино ёросысь Зуевы Ключи котыре катер дугдылон интыос лэсьтыны чакламын.«Кам ярдур» шутэтскон инты кылдоз 2017-тӥ арын. Пусйыны кулэ, Сарапулысь П. Башенинлэн музей-юртаз та вакытэ лэсьтӥськон ужъёс мыно. Выльдӥськон ужъёс ортчытэм бере та юртэ интыяськоз тазалыкез эмъянъя центр.Валентина Емельянова Туспуктӥз Александр Горбунов Теги: АльфираКамалтдинова Удмуртия экономика | Иворъёс |
Виталий Пронин Алина Антонова крезьгуро фестивальлэн ӝыны финалаз.12-тӥ инвожое Ижысь Шор площадьын «Асьме карлэн крезьгурез» фестивальлэн финалэз ортчоз. Отчы сюриз удмурт кырӟась Алина Антонова, со быдэстэ «Тон лымыя» кырӟанзэ, крезьгурзэ шудо Электроникъёс.Финалэ сюрон понна Ижысь кырӟасьёс но группаос трос шуг-секытъёсты ортчоно луизы. 80 кырӟасьёс пӧлын вожвылъяськы ай! Нырысь ик жюри дунъяз ыстэм фото-, видео- но аудиоматериалъёсты, бырйизы соос пӧлысь тужгес но устооссэ. 20-эз гинэ потӥзы полуфиналэ.Дунъясьёс пӧлын вал I крезьгуро фестивальын вормись Света Ручкина, искусствоосъя Чайковский нимо 2-тӥ школалэн директорез Геннадий Юсим, «КультProСвет» огазеяськонлэн кивалтӥсез Александр Старков, «Мумий Тролль» группалэн но Земфира кырӟасьлэн продюсерзы Леонид Бурлаков. Валамон, вожвылъяськонэ пыриськись кырӟасьёс вылӥ куронъёсъя дунъямын вал. Озьы финалэ 20 кырӟась пӧлысь 6-ез гинэ потӥз. Соос пӧлын удмурт кырӟась Алина Антонова но.- Та конкурсэ пыриськыны мыным дэмлаз УдГУ-ысь ваньмон дырез радъянъя управлениысь Ирина Селивёрстова, - вера Алина Антонова. - Нырысь мон кышкай вал, уггес быгаты шуыса. Но собере ужъёсме ыстӥ ик. Табере удмурт кылын кырӟанэ элькунлэн валтӥсь сценаез вылын чузъяськоз. Со мон понна бадӟым вормон.Алина Антонова ӝыны финалын быдэстӥз «Тон лымыя» кырӟанзэ, тае со Электроникъёсын ӵош гожтӥз. Дунъясьёс пусйизы, Алина ассэ сцена вылын зэмос артистка кадь возе, куараез но зол чузъяське. Но нылашлы мар бордын ужаны вань на. Дунъясьёс Электроникъёсты но ушъязы, кырӟанлэн крезьгурез, пе, туж ӟеч лэсьтэмын. 11-тӥ инвожое Алина Антонова но Электроникъёс «Город ФМ» радиолэн кунооссы луозы.Мукет нуналаз Шор площадьын соос вожвылъяськозы Deep Winter, «Провод», «М&М», «Ижевика» группаосын но Михаил Клековкин кырӟасен. Валля арын вань кырӟасъёс пӧлысь тужгес но устоез лыдъямын вал Света Ручкина, со кырӟаз SWG группаеныз.Мария Векшина Туспуктэм: gorodfm.net Теги: удмурткыран ужрад фестиваль | Лулчеберет |
Виталий Пронин Улон инты басьтыкузы пӧяськеме шедемъёслы юрттон амал сюриз - Кун Кенешысь депутатъёс сое апрель пумын нимысьтыз законэн юнматӥзы.Туннэ нуналлы элькунысьтымы 150 пала семья, лэсьтӥськись юртъёсын квартира басьтыны турттонъяз, пӧяськеме шедемын. Уката секыт югдур Ижысь Петров урамысь 49-тӥ юртъя но но «Родниковый край», «Интеграл» кооперативъёсъя.Юрттон амал нырысь ик кисьманы кутскиз Лэсьтӥськонъя, архитектурая но улон инты политикая министерствоын. Ӝыныё ӝутыса кельтэм коркаослы, пе, выль застройщик шедьтоно.- Коркаез пумозяз вуттон понна элькун бюджетысь коньдон висъяны уг луы, - вераз лэсьтӥськон удыс понна кыл кутӥсь министрлэсь ужзэ быдэсъясь Иван Новиков . - Соин ик, малпаськом, ужез йылаз-пумаз вуттыны соглаш луись застройщиклы дунтэк музъем висъяны луоз.Та ӵектонэз Кун Кенешысь депутатъёс умоен лыдъязы. Но шуизы: дунтэк висъям музъем лэсьтӥськон улэ кутэмын мед луоз, 5 ар куспын отын юртъёс ӝутскыны кулэ ни. Табере одӥг ужпум кылемын: шедьтоно муртлэсь ӝыныё кельтэм ужзэ пумозяз вуттыны соглаш луисьёсты.Элина Кумачёва Туспуктӥз А. Горбунов Теги: Ижкар | Улон-вылон |
Виталий Пронин Мылкыд секыт дыръя сюлэм куриськыны кутске Вотка ёросысь Сидоровы горы нимаськись интые. Татӥ бызись Кам шурлэн ярдуръёсаз выль кужым пыре. Ижысь Крючковъёслэн семьязы понна но со огез яратымон инты луэ. Сидор гурезь йылысен синйылтыны луэ Каме Сива шурлэсь усён интызэ. Мария Крючковалэн архивысьтызСю пӧлысь — ньыльдон сизьым — Быдэс семьяенымы дуннеез котыръяны яратӥськомы, — шуэ Мария Крючкова. — Машинае пуксиськомы но я Нижний Новгородэ, я Татарстанэ, я Марий Элэ вуиськомы. «ДаУР» квест сярысь тодэммы бере картэ но пие шуизы: мурт улосъёстӥ ветлытозь, асьме палъёсмес адӟоно. Сайтын пусъем 47 интые вуылӥмы ни. Матысь дыре Эгра палъёсты котыръяны малпаськомы. Оглом квест улсын 75 интые вутскыны тыршомы. Вань 100 интыосты адӟы вылэм, но ваньмаз машинаен пырыны уз луы. Квест возьматӥз: Удмуртия — со Ижкар гинэ ӧвӧл. Мон угось ачим Таймыр палась, татчыозь Удмуртилэн шоркаретӥз гинэ котыръяськисько вал. Табере валасько: лычсузьымон чебересь интыосмы лачак. Тужгес яраз Вотка ёросысь Сидор гурезь. Табере Кам дуре шутэтскыны огпол гинэ ум вуылэ, малпасько. Сидор гурезь Та палъёсы сюрес толэн-гужемен уг бырылы — Кам шурысь кӧльыез уен-нуналэн потто, сое бадӟым машинаосын ялан кытчы ке нулло, соин сюрес котьку лёгемын. Зэм, Гольян тракт вылысь Сидоровы горы пала кожем бере со нюко-гопо луэ. Машина бере тузон инмозь ик ӝутӥське, музъем ик зурка кадь. Сыӵе дыръя малпаськод: кызьы меда тапалан адямиос уло? Воткинсклэсь ог 40 иськемлы, Ижлэсь ог 53 иськемлы гинэ пуксем Сидоровы горы гуртын 160 корка лыдъяське. Интыен-интыен музъемзы пильылӥськыны кутскемын ке но, уноез улӥсьёс юртъёссэс дача чот возё. Интыосыз туж чебересь уго. Кам шурлэн бур пал ярдураз нюлэс, отын омыр чылкыт. Котыр син сузёнтэм ӝужытэсь гурезьёс, соосты Сидор гурезь шуо Сидор лесниклэн нимызъя. Со татысь писпуосты кораны лэзьымтэ, дунзэс валаса. Сидоровы горы нимаськись инты Удмуртиысь паймымон синпелетъёс пӧлы пыре. Ог 150 гектар вылын Горд книгае пыртэм будосъёс но будо, кылсярысь, луковичной калипсо. Ӝужыт но меӵ гурезь йылысен учкиськод ке паськыт Кам шоры, ыркыт пельтӥсь тӧлъя тылобурдо сямен лобӟем потыны ӧдъя — сокем эрико татын. Вань жадем ик веська кадь. Кин ке ӝӧкен пуконъёс но пуктэм, сӥль пыжон мангалзэ кельтэм. Эстӥськы но гань-гань пук, вераськы, малпаськы кадь. Дыр татын зэмен ик дугдэ, кожалод. Тужгес шулдыр татын гужем но сӥзьыл. Меӵ гурезь йылысен дунне ик паськытгес луэ кадь. Выжыяз пӧртэм писпуос, куакъёс будо. Икыр-кукыр, позыръяськись кый кадь лёгем сюрес кузя уллань, Кам шур доры, кызьы удпитраськы, озьы васькиськод. Ярам, гурезьлэн нялмыт «лёгетъёсыз» вань. Кин ке татчы но ӟусъёс йыгам, тэтчась сюлэмез буйгатыны, кӧня ке шутэтскыны ӧтьыса кадь. Улмо, легезьмульы бичаськод. Шур дуре васькем бере гинэ, йырез вылӥе урдыса, валаськод: писпуос сьӧрын гурезьлэн вылӥыз уг адӟиськы. Но улӥысен гурезь воксё мукет вылэм. Борддорез вӧлэм кадь. Интыен-интыен со борддорпилиськылэмын, бадӟым изъёс ярдуре усьылэмын. Тодосчиос верамъя, татын вашкала животъёслэн лысьӧмъёссы шараяськыло. Кылсярысь, Сидоровы горы палась шедьтэмын 230 миллион ар талэсь азьвыл улэм дейноцефал ящер. Сыӵе животъёслэн кузьдалазы 3,5 метр, ӝуждалазы 1,5 метр вылэм. Зэмен но, усьылэм изъёс шоры учкыса, вашкала дуннее вуэм кадь потӥськод, неужто шаерамы таӵе интыос вань шуыса, паймиськод. Вырйылэ тубонэз, васьконэз сярысь, трослы секытгес. Ог 80 метрез, куакъёс борды кутӥськылыса, дугдылыса-дугдылыса тубоно. Шокан ик пытсаське кадь. Но вылӥе вуыса, аслыд ачид гурезез вормем кадь потӥськод, таин валче улонысь шуг-секытъёсты но. Гурт бервылысь монастырь Тапалан ик мукет паймымон но бордаз кыскись интыос вань на. Кылсярысь, Паздеры урочище. Татын, гурезьёс улысь нялмытинтыын, шур валлин ог 3 иськем кузьда кыстӥськись гурт вал. Отчы 1795-тӥ арын черк пуктыны кутскизы, Инмар анайлэн Тихвинской мудорезлы сӥзьыса. 1846-тӥ арын, куашкан калэ вуэмын шуыса, сое пытсазы. 1855-тӥ арын гуртоос выль черклы уксё бичазы. 1861-тӥ арын со ужаны кутскиз. Жаляса верано, 62 ар ортчыса, со ӝуаз. Отӥяз гуртэз но быдтӥзы. Нош черк тодмо вал чудотворной мудоръ-ёсыныз. Али со интыын пуктэмын воргорон монастырь. Отын улӥсьёс бакча сиён будэто, скал вордо, Кам шурын чорыгало. Паздеры гуртысь потэмъёс ӵемысь вуыло та палъёсы. Черк ванен но гурт бервылъёсмы возисько на, шуо. Эмезьпуоссы, сутэрпуоссы али ке но калыкез емышен шумпотто. ________ Елена САРАМАТОВА | Лулчеберет |
Виталий Пронин Премиос люкылэмын. Кин соосты басьтиз. "Удмурт нылкышно кенешлы" 25 ар. | Иворъёс |
Виталий Пронин Соослы кулэ пыронын температура мертасьёс, регистратураын ужасьёс, вакцинация сярысь иворез огъя реестре пыртӥсьёс. «Огъя Россия» партилэн «МедПоддЕРжка» проектэз улсын Пичи Пурга ёрос больницалы юрттыны потӥзы Ёросысь Егитъёслэн парлментсылэн ёзчиосыз. Соос висъяло таза но висись лыктӥсьёсты, температуразэс мертало, вакцинация сярысь иворез огъя реестре пырто. - Мон ачим волонтёръёсты люканы ӧдъяй, - вераз Егитъёслэн парламентсылэн председателез Кристина Безенцева, - милям волонтёръёсмы – ужась егитъёс, Егитъёслэн парламентсылэн ёзчиосыз. Врачъёсмы юрттэт кулэ шуыса тодэмзы бере, соос соку ик ужаны потӥзы. Ёросысь больницалэн валтӥсь врачезлэн верамезъя, Пичи Пурга ёросын гинэ али 800 волонтёръёс ужа. Врачъёслы юрттыны мылкыд карисьёс быгато «МедПоддЕРжки» акция борды итӥськыны 8 (3412) 725 385 номеръя жингыртыса, нош «МыВместе» акция итӥськон понна (3412)314-413 (доб. 504, 503) номеръя жингыртоно. Теги: волонтёръёс медподдержка | Иворъёс |
Виталий Пронин Кияса ёросысь «Ерпечкаос» калык ансамблез шаерамы тодӥсьтэмез ӧвӧл ни, дыр. Егит, задор, капчи мылкыдо ӧрӟи артистъёслэсь чебер но жингрес кырӟаны быгатэмзэс нырысь ик синйылтӥзы 2013-тӥ арын «Элькуновидение» вожвылъяськонын - 3-тӥ инты басьтӥзы. Нош кылем арын «Мынам Удмуртие» радиолэн «Арлэн кырӟанэз» вожвылъяськонын «Льӧль сяська» кырӟанэнызы 1-тӥ интые потӥзы. Туэ та коллективлы 20 ар тырме. Кивалтэ соин Юрий Камашев.- Юрий Леонидович, ансамблен тӥ берло 5 арзэ кивалтӥськоды. Кема дыр ӵоже саюлын улӥды, калык уг тоды вал тӥледыз. Берло дыре гинэ шуак, пилемъёс сьӧрысь пӧсь шунды потэм сямен, калыкез чебересь кырӟанъёсыныды но егит, етӥз мылкыдыныды абдратӥды.- Ми ёросысьтымы «Ашальчи» но «Инвожо» коллективъёсмылэсь адӟем карыса ужаськом, соослэсь бере кылеммы уг поты. Туэ ар бырытозь, ёрос культура юртамы бадӟым юбилей концерт сётыны чакласьком.Ансамбльмылэн кылдэмез сярысь тазьы верасал: Уддяди гуртамы вордскиз но улӥз Николай Уткин крезьгурчи. Со ачиз ик баянэн шудӥз. Жаляса верано, Николай Николаевич улонысь туж вазь кошкиз. Но солэсь кырӟанъёссэ азьло но, али но шумпотыса быдэсъяськом. Со сяна, асьме ёросысь гожъясьёслэсь кырӟанъёссэс кутыны турттӥськом.Ансамбльмы кема дыр ӵоже «Непоседы» нимын ветлӥз, агитбригада сямен ужаз, кылдытӥз сое Кияса культура юртэн кивалтӥсь Тамара Лёвочкина. Ми али ке но Тамара Николаевналы тау кариськом. Пиосмы пӧлысь кыкез - Володя Коконов но Юра Митрянов - ансамбль кылдэм дырысен кырӟало ини. Со мылкыдзы пиослэн али ке но бурдъяськемын. Соос бӧрсьы ми, выль тулкым шуэм сямен - мон, Коля Самсонов но Андрей Баль - вуимы.Андреймы гинэ Ижысь - солы, пе, гурт улон туж кельше. Кылемъёсыз ваньмы Кияса палъёсысь ик: мон Вуж Тћгырменын вордскемын, Коляен Юра Вуж Салья гуртын будэмын, Володямы Кияса черкогуртын быдэ вуэмын. Озьы ваньмес эшъяськытӥз ансамбль. Ог-огмылы тупам, шӧдске, куараосмы но чебересь, шуизы. Калык концертъёсмес ӟеч пумитаны ӧдъяз, кадырлы кариз. 2000-тӥ арын милемлы «Калык ансамбль» ним сётӥзы. Бќрысь коллективен кивалтӥз культура юртын ик ужась Любовь Митрянова.- Кызьы «Непоседыысь» «Ерпечкаос» луиды?- «Элькуновидениын» вормисьёс радэ потэммы бере милемыз «Мынам Удмуртие» телеканалысь «Светӥ дорын куноын» передачае ӧтизы. Отысь журналист Светлана Пикулева «Непоседыез» удмурт сямен «Ерпечкаос» шуиз но - тӥни. Со дырысен та ним ми борды лякиськиз, асьмелы но кельшиз. Но «Непоседы» ниммы воксё ӧз быры, сыӵе ансамбль али но вань, отын музон артистъёс но кырӟало.- «Льӧль сяська» кырӟан ансамбльдылэн шорсюлмыз шуи ке, уг янгыша, дыр.- Ми но озьы ик малпаськом. «Льӧль сяська» милемыз калыке поттӥз, тодмо кариз. Милям со ымнырмы луэ ини. Та кырӟан киямы шӧдтэк шорысь сюриз. Солэсь гурзэ вазен ини гожтэм вылэм Уддяди гуртын улӥсь Володя Камашев, нош кылбурзэ - Надежда Зирдамова. Надежда Владимировналэсь кытысь, кин луэмзэ ми татчыозь ӧм тодылэ. Кылем арын гинэ соин тодматскыны шуд усиз: туж мыло-кыдо нылкышно вылэм, Пичи Пурга ёросысь Кечол каргуртын вуз карисьын ужа. «Льӧль сяська» кылбурзэ со, школаын дышетскыкуз, гожтэм ай. Пичи дыръяз «Дась лу!» газетлэн бамъёсаз кылбуръёсыз печатласько вылэм. Но бӧрысь гожъяськемысь дугдэм. Надежда табере Зирдамова уг ветлы ни, бызем фамилиез - Акманаева.Кызьы «Льӧль сяськамы» калыке вӧлмиз? «Элькуновидение» вожвылъяськонын милемыз синйылтэм Павел Поздеев режиссёр. Со ӵектэмъя ик Анатолий Эркишев минусовка лэсьтӥз. Озьы кырӟанмес нуналлы быдэ сямен «Мынам Удмуртие» радио пыр лэзьяны кутскизы. Табере милемлы куд-ог крезьгурчиос но асьсэлэсь кырӟанъёссэс дэмлало ини. Тани алигес Дэри ёросысь Ангелина Абызова, «Йӧнаты» кырӟанлэн авторез, милемлы выль кырӟанъёссэ ӵектӥз. Чебересь соос, быдэстоно кадесь. Малпаськом, азьланяз ми Геля апаен ӵош ужалом.- Тӥ, чебер кырӟам сяна, ваньды ик пӧртэм крезьгуро инструментъёсын шудэменыды паймытъяськоды.- Зэм но, сцена вылын огшоры кырӟаса, эктыса гинэ ум сылӥське. Николай Самсонов баянэн шудэ. Ижысь крезьгуръя училищеын оркестровой отделениын дышетскиз, алигес вылӥ тодон-валан басьтӥз, Глазов пединститутысь крезьгуръя отделениез йылпумъяз. Культура юртамы аккомпаниатор.Юрий Митрянов арганчи, Ижысь культпросветучилищелэн режиссёр отделенияз дышетскиз, культура юртысьтымы автоклублэн чеберлыкъя кивалтӥсез луэ.Андрей Баль но Ижысь культпросветучилищеысь режиссёр отделениез йылпумъямын. Таиз милям контрабасэн шудэ. Со культура юртын крезьгуръя режиссёр луыса тырше.Владимир Коконов кадь балалайкаен ӟеч шудӥсь ӧвӧл, дыр. Владимир Павлович культура юртамы бадӟым адями, юрист луыса ужа. Кык-куинь вылӥ тодон-валан басьтӥз ини.Ачим бубенэн гинэ шудӥсько. Ижысь культурая училищеысь вокалъя ёзэз йылпумъяй, али тодон-валан басьтонме азьланьтӥсько Кун но муниципал службая академиын, культура юртысь чеберлыкъя кивалтӥсь луисько.«Ерпечкаосын» котькудмылэн ас интымы, ваньмы ог-огмес вошъяны, пӧртэм инструментъёсын шудыны быгатӥськом.- Арысь аре яркытгес но яркытгес пиштэменыды, тӥлесьтыд кырӟамдэс яратӥсьёс эшшо тросгес луизы ни кадь. Концертъёсын калык пӧлы ӵемысь-а потаськоды?- Тэк улонэз чик ум тодӥське, шутэтскон нуналъёсы но ялан сюрес вылын. Азьло но дорын ӧм пукылэ, но берло дыре эшшо тросгес ӧтёнъёс вуылыны кутскизы. Ӵем вуылӥськом Татарстанэ. Туэ тулыс Ижысь «Аксион» культура юртын Можгаысь 5 Сергейёсын - «Вить кырӟась сюлэмъёс» ансамбльысь пиосын - бадӟым концерт сётӥм. Воксё паймим: билетъёс арня куспын быриллям. Шуркынмон толэзе нош ик «Аксион» культура юртын Можгаысь эшъёсынымы ӵош, Анайёслэн нуналзылы сӥзьыса, бадӟым концерт сётыны малпаськом.Удмуртилэн палэназ но трос вуылӥм ини. Новосибирске потаны 2 пол шуд усиз. 2010-тӥ арын Геннадий Заволокинлы сӥзем калыккуспо фестивале пыриським. Кык ар ортчыса, 2012-тӥ арын, нош ик милемыз отчы ӧтизы. Соисьтыз но, таисьтыз но фестивальысь, лауреат ним басьтыса, бертӥмы. Сыӵе ужрадъёсы пыриськыса, эшшо но мылкыд ӝутӥське, ужамъя ужам потыны кутске. Озьы ик милемлы шуд усиз ни Кировысь, Тюменьысь но Оренбургысь учкисьёсты удмурт кырӟанъёсынымы шулдыртыны.- Сьӧрло потакуды, егит нылъёс йырдэс берыктӥзы ке? Кузпалъёсты талэсь уг кышкало-а?- Мынам но Коконовлэн кузпалъёсмы клубын ик тыршо - ужмес ӟеч валало. Ю. Митряновлэн но культура юртын ик кема ужаз. А. Бальлэн - полициын, Н. Самсоновлэн больницаын ужало ке но, картъёссэс валало.Но кин тодэ, вазен кышкаллязы но, дыр. Малы ке шуоно соос доре нылпиосын кылё, нош ми кузь сюрес вылэ потӥськом. Но огмес но тазьы ветлэммылэсь ӧз на алылэ, пал кыл вератэк, лэзё. Огкылын вераса, дышемын ни, дыр, сыӵе улонлы. Вожвылъяськонъёсы пыриськылыкумы, соос ми понна висё, сюлмасько, жингыръяло. Вормонъёсын бертӥськом ке, милемын ӵош шумпото. Палэнын ортчись концертъёсамы но, оло, куриськемзы потысал. Но автобусмы ӧвӧл, машинаосын сюрес вылэ потаськом. Трос инты басьто на дӥськутъёс, инструментъёс. Контрабаслы гинэ нимысьтыз инты кулэ! Но со машина пушкы но уг тэры ай. Кельтэм но уг луы - кызьы сотэк концерт сётод? Та ласянь ми кема малпаськыса ӧм улэ: инструментмес машина выламы, багаж нуллон интые, керттылыса нуллыны кутским. Озьы дышим сюрес вылэ потаны.Одӥг пол Глазовын концерт сётӥм. Отысь бертыкумы, Иже вуон азямы, милемыз сюрес вылысь инспекторъёс дугдытӥзы. Котыртӥмы берганы кутскизы, ява: мар со машина вылады, мар нуиськоды? Номырзэ уг валало, шорамы кескич учкыло. Кема валэктоно луиськиз.Но табере машина вылысьтымы контрабаслы тросэз дышизы ни: о, «Ерпечкаос» вуо ни, пе. ГИБДД-ын ужасьёс гинэ но уг дугдытъяло ни - тодманы кутскизы, лэся.- Сцена вылысь уд потаське бере, пӧртэм тумошо но тунсыко учыръёсын пумиськылӥськоды, дыр?- Ой, мар но сюрес вылын уг луы! Одӥг пол Пичи Пурга ёросысь Баграш-Бигра гуртысь культура юртын концерт возьматӥськом. Калыкез лачак, концертмылэсь кутскемзэ возьмаса пуко. Сцена вылэ потоно луиз но, сапегъёсме сьӧрам вайыны вунэтӥськем. Мар карод сыӵе дыръя? Нылъёслэн пыдъёссы шоры учкылыны кутским - ми сьӧры культура юртысьтымы нылкышноос но куд-ог дыръя кырӟаны ветло. Но огзылэн но пыдкуксы мыным уг тупа. Митрянов юрттӥз - аслэсьтыззэ мыным сётӥз. Солэн пыдыз мынэсьтым пичигес бере, нылкышно сапожки кутчаны соглаш кариськиз. Дыртыса, бызьыса сямен сцена вылэ потӥм. Сапегезлэн размерез туж пичи вылэм. Сцена вылын сылытозям, пе, пыдъёсы купырмизы, пыдчиньыосы шымырскизы, ветлэме но, сылэме но уг луы ни, пумем кадь луизы, шуэ. Соку со мырдэм но кызьы катанчи сьӧры вуиз. Бӧрысь ачиз, ява, паймиз: кызьы сыӵе пичи макеосты воргорон пыдэ кутчам? Сыӵе учыре сюрид ке, серекъялод но, бӧрдод но.Новосибирске ветлыкумы, Володямы улон интыямы дэремзэ кельтэм. Ми сое кема серекъямы. Калыкын шуо: «Кин ке кытчы ке марзэ ке кельтэ ке, берен отчы берытсконо луэ». Милям но озьы ик пӧрмиз, кыкетӥзэ Новосибирске мынӥмы. Отчы вуомы на шуыса, малпанмы чик ӧй вал ни.Соку ми Обь шурын пылаським. Кыдёкын ик солэсь ум улӥське вылэм. Паймим солэн чеберезлы но чылкыт вуэзлы.Кировын концерт пуктыкумы но, тунсыко учыре шедьылӥмы. Огъяулонниысь ӵукна вазь ик автобусэн, дӥськутъёсмес кутыса, концертэ потӥмы. Мынонъямы кырӟаськом, мылкыдмы капчи. Дӥсяськыны кутским но, абдрам, одӥгез но костюммы сьӧрамы ваемын ӧвӧл. Нылъёслэсьсэ гинэ кутӥськеммы. Мар кароно? Кызьы сцена вылэ потоно? Берен огъяулонние мыныны бер ни, сцена вылэ потыны ум вуэ. Учкисьёс мар малпалозы, кызьы милям дӥськутъёсмы шоры учкозы? Нош ик йырамы ӟеч малпан чилектӥз. Сцена вылысь соку гинэ кулиса сьӧры пырем пиослэсь дэремъёссэс но штаниоссэс кыльыны куримы но ас выламы дӥсямы. Дэремъёссы сучыр-сучыр котэсь, мугоре лякисько, пӧсям зынэн паке. Соосты малпаса, али ке но юзыр-кезьыр луисько. Со дэремъёс но штаниос мугоръёсмыя но ӧй вал ни, дыр, но мар карод на сыӵе дыръя. Тӥни озьы ми пӧртэм секыт югдуръёсысь но потыны быгатӥськом.Огвакытэ ми дорын арганчи Володя Куликов ужаз. Мукетъят нош концертэн Киров улосэ мынӥмы. Ӟуч номер возьматыны кулэ вал. Тани арганчи сцена вылэ потоз но, эх, кутскоз ук, арганзэ кыскаса, шудыны. Володя сцена вылэ потыса ӧз вутты на ай, кутскиз ук, арганзэ мар ке кузьда кыскаса, шудыны. Мискинь интыяз ик шудыса кылиз. Со вискын, аслэсьтыз арганзэ кутыса, Митрянов сцена вылэ тэтчыса ик потӥз. Ми соку Володяез серекъяса кулӥськом вал, сыӵе со маскара адӟиськиз. Соку Володялы сцена вылэ потыны кылдымтэ.- Дӥськутъёсты туж тузӥесь, музон коллективъёсын соосты нокызьы уд сура. Кин соосты малпа но вуре?- Ваньзэ асьмеос малпаськом, нош вуро соосты культура юртысьтымы ик вуриськисьёс. Асьмелы но дӥсьёсмы кельшо, со милям гинэ сыӵе мед луоз. Куддыръя висказ-висказ огшоры тӧдьы дэремен но сьӧд штаниен потаськом. Озьы но, тазьы но калык шумпотыса пумита.- Нуналлы быдэ одӥг интыын ужаса, репетициосы потаса, ӵош концертъёсын ветлыса, ог-огдылэсь уд-а безӥське (акыльтӥське)?- Ма, безод ини, пе, о-о. Ми ай семьяосынымы но ӵемысь гинэ огинэ люкаськылӥськом, инкуазе потаськом. Тупаса, одӥг семья кадь улӥськом. Ужаны но, шутэтскыны но быгатӥськом.- Тӥ егитэсь ке но ай, таӵе юан сётэме потэ: кивоштӥсьёсты сярысь уд на-а сюлмаськиське? Пиналъёстэс вӧзады сцена вылэ поттыны уд-а малпаське?- Улэм-вылэмъя дыр ачиз возьматоз, вылды. Пиналъёсмы ӧжыт ӧвӧл - 10 кузя! Аслам но Юра Митряновлэн - быдэн куинен, Колялэн - 2 кузя, Андрейлэн но Володялэн - быдэн одӥген. Кин тодэ, оло, таос пӧлысь кин ке но удысмес азинтоз.Любовь Тихонова Мон тынад тодад-аКылъёсыз Т. ЧерновалэнМон тынад тодад-аЯке уйвӧтад-а?Кытын мон, ноку но тон уд тод.Бус кадь кутонтэм мон,Тќл кадь адскисьтэм мон,Котькытчы мынод но йыромод.Тон монэ уд адӟы,Тон монэ уд куты,тон дорысь огдырлыкошкиськоЛысву сюрестӥ-а,Зарезь ву вылтӥ-а -Одӥгзэ гинэ мон тодӥсько.Выльысь берытско но,Тон шоры учко но -Мон бордысь уз лумозмемед.Пачылэс тудву кадь,Тылсиё инву кадьПылатоз тонэпӧсь мӧзмонэЛьӧль сяськаКылъёсыз Н.ЗирдамовалэнВоректэ луд вылынсяськаен, сяськаен -Кыӵеез но уг буды отын!Вань сяська - куректон, люкиськон, шумпотон,Нош вань на льӧль сяська -яратон.Припев:Льӧль сяська, льӧль сяськаЛуд вылын, луд вылын,шунды кадь ик ассэсо возе.Лысвуэн, лысвуэн соӵукна пылаське,Яратон нош лыктэӝытазе.Люкиськон ке лыктэмон доры, мон доры,Сюлэмы синвуэнтырмемын.Нош вордске ке сюлмыняратон, шумпотон,Син азям нош пуксельӧль сяська. | Улон-вылон |
Виталий Пронин 16-тӥ-23-тӥ декабре Удмуртиын ортчиз «Подросток» ужрад. Югдурез утён удысын ужасьёс сак эскеризы шулдыръяськон но трос калык люкаськон интыосты. Арня куспын быдэ вуымтэ пиналъёс пӧлысь 138-эз ёросъёсысь югдурез утёнъя ёзъёсы вуттэмын, со пӧлысь: 15-сэ нокин чаклась вылымтэ, 5-сэ кемалась утчало, 40-эз ӝегатэмын йыртэмамзы понна.Арня куспын 1 сюрс 200 валэктон уж ортчытэмын. Быдэ вуымтэосын герӟаськем йыружъёс понна 419 адями кыл кутытон улэ кыскемын, со пӧлысь 322-эз быдэ вуэмъёс, 97-ез пиналъёс. Югдурез утён удысын ужасьёс азьвыл мытэм 46 йыружез сэрттӥзы. Учётэ султытэмын 110 быдэ вуымтэ пиналъёс, со пӧлысь 40-эз начар улӥсь семьяосысь.Валентина Кутузова. Теги: Подростокужрад быдэвуымтэос | Югдурез утён |
Виталий Пронин Куасэн бызьылӥсьёс Италиын ортчем «Марчалонга» марафонэ пыриськизы. Спортсменъёс классика амалэн 70 иськемез бызизы. Арлы быдэ ортчылӥсь ӵошатсконэ дуннеысь кужмоосыз спортсменъёс люкаськыло. Куас сюрес кӧня ке городъёс пыр ортче, гурезё интыостӥ но шуръёс кузя. Спортсменъёс быдэс сюресэз бодыосынызы гинэ донгаськыса мыно. Россиысь спортсменъёслы туэ удалтӥз: финиш гожез нырысь ик выжиз Коми Республикаысь Ермил Вокуев. Нош 2-тӥ инты понна пумозяз ӟырдыт нюръяськон мынӥз. Норвегиысь Каспер Стадос Ижысь Максим Вылегжанинэз ӝыны секундлы азьпалтӥз. Берло аръёсы трос марафонъёсы пыриськылӥз ке но, Максим Вылежганинлэн та нырысетӥ медалез луэ. 100-лэсь ятыр спортсменъёс пӧлын кужымзэ эскериз Балезиноысь Сергей Ардашев но. Со финише 31-тӥ вуиз. Валентина Емельянова Теги: куасэнбызьылон спорт | Спорт |
Виталий Пронин «Демография» национальной проект чакла калыклэсь лыдзэ будэтыны, нырысь ик - тросгес вордскись нылпиос чотын. Ижысь Халитовъёс Со понна кунамы но элькунамы семьяослы юрттонъя пӧртэм программаос ужало. Кылсярысь, туэысен одӥг пол 100 сюрс манет висъяське, студентъёслэн семьяязы нуны вордскыку. Азьвылгес Россиысь Правительствоын веразы вал, берло аръёсы егитъёс нырысетӥ нуны вайыны уг дырто яке пинал вордонлэсь воксё аналско шуыса, угось троссэ кышкатэ коньдонлы но улон интылы ёрмон. Юрттэт сётӥське, анай-атай очно амалэн дышетско но асьме шаерын уло ке. Кытын дышетско - колледжын-а, вузын-а - пӧртэмез ӧвӧл. Со сяна, учко на семьялэсь улэм-вылэмзэ - юрттэтлы вазиськыны луэ, семьялэн доходэз адямилы быдэ 2 прожиточной минимумлэсь (19 сюрс 298 манетлэсь) уг ортчы ке. Коньдон висъяське элькун бюджетысь. — Туэ 15-тӥ июнёзь юрттэт басьтӥз ни 38 семья, - веразы элькунысьтымы Калыкез улон-вылонын утён политикая но ужъя министерствоын. - Бюджетын талы чакламын 7 миллион манет. Ижысь Анна но Богдан Халитовъёс туж егитэсь на - быдэн 18 арес гинэ. Кыкназы дышетско Ижысь политехникумын. Сокем вазь нуны вордыны ӧм малпалэ вал, но озьы пӧрмиз бере, вордоно кариським, - маде егит анай. - Шуг-секытъёслэсь ӧм кышкалэ, малы ке шуоно анай-атайёсмы но, техникумысь дышетӥсьёсмы но ӧз пыкылэ, юрттэт ӵектӥзы. Феврале вордӥськиз Василисамы. Мон али дорын дышетскисько. Нылпиез утялтэм понна толэзьлы быдэ сётӥськись пособие сяна, басьтӥськом на нырысетӥ пинал вордэм понна коньдон - толэзьлы быдэ 9 сюрс 300 манет. Нош куке тодӥм, туэысен одӥг пол 100 сюрс манет но висъяське шуыса, туж шумпотӥм. Но уксёмес тус-тас ӧм каре, вкладэ понӥм. — Со милям вуоно юртмылэн нырысетӥ «кирпичез» луоз, - шуэ Богдан. - Али ми анай-атаймы бордын улӥськом, но ваньмызлэн сямен ик, потэ нимаз улэммы. Дышетсконмес йылпумъяса, уже интыяським ке, ипотека басьтом, солы нырысетӥ взносмы вань ни тани. Ми туж шудоесь - дыдымы пичи ай ке но, нуналлы быдэ маин ке паймытъя ни. Нош куке но милям семьямы бадӟым луоз! Ольга Зорина | Улон-вылон |
Виталий Пронин "Азьвыл кышное ивортӥз, пимылэсь фамилизэ воштэмез потэ шуыса. Мон талы чылкак пумит. Быгатоз-а со ас мылкыд каремезъя гинэ пимылэсь нимтулзэ воштыны? Мар кароно, со тазьы медаз даурты шуыса?" Кириллов А., Можга ёрос Валэктон сётэ Калыкез утён, семья но демография политикая министерствоысь быдэ вуымтэос ласянь опекая ёзлэн кивалтӥсезлэн воштӥсез Ольга Мирошкина: - Нылпилэсь нимтулзэ воштон радлык пыр-поч пусъемын Семья кодекслэн 59-тӥ статьяяз. 1-тӥ но 2-тӥ пунктаз тазьы гожтэмын: анай-атай ӵошен куро ке пиналзылы кудзылэсь ке огзылэсь фамилизэ сётыны, опекая но попечительствоя ёз лыдэ басьтоз соослэсь куронзэс, нылпизылэсь нимтулзэ воштоз, но солы 14 арес тырмемын ӧвӧл на ке (ачиз паспорт басьтытозяз). Пусйыны кулэ: 10 арессэ тырмытэм пиналлэсь нимзэ-тулзэ воштыны луэ со соглаш кариськемъя гинэ.Анай-атай люкиськемын но нимаз уло ке, нош огъя пиналзэс бордаз утись-вордӥсь родительлэн потэ ке нылпизылэсь нимтулзэ воштэмез, соку лыдэ басьтӥськыны кулэ мукетызлэн родительлэн мылкыдыз, но со анай-атай луон праволэсь мозмытэмын но ужаны быгатӥсьтэм лыдъямын ӧвӧл ке, чиптэм-чаптэм ышемын ӧвӧл но улон интыез тодмо ке, пиналзэ будэтон-вордонлэсь уг пега ке.Тӥ пиналдылэсь нимтулзэ воштыны пумит, шуиськоды. Озьыен, азьвыл кышноды ас мылкыд каремезъя гинэ уз быгаты та ужез быдэстыны. Опекая но попечительствоя ёзэ (пиналдылэн улон интыезъя) вазиськон гожтэ. Отын тазьы гожтэ: азьвыл кузпалы вазиськиз ке, пиналмылэсь нимтулзэ воштыны курыса, ивор сётэ мыным. Вазиськонады пусъе телефон номердэс, кытын улэмдэс. Азьвыл кышнодылэсь таӵе куриськон вуиз ке, тӥледлы одно ик ивортозы. Теги: дэмлан Нылпиос | Улон-вылон |
Виталий Пронин 22-тӥ январе 7 час котырын ӵукна Ижысь 6 номеро поликлиника дорын - Труд ульчаын - кулӥз 75 аресъем воргорон.Нырысь вераськонъёс вӧлмизы: пиосмурт улонысь кошкем, больницаын черодын сылыкуз. Тазалыкез утёнъя министрлэн воштӥсез Людмила Гузнищева ивортӥз: песятайлэн сюлэмыз кутэм ульчаын. Ӝог юрттэт сётӥсьёс шаплы вуизы. Но воргоронэз улӟытыны ӧз быгатэ ни.Ольга Корепанова | Югдурез утён |
Виталий Пронин Кылем шутэтскон нуналъёсы Красноярскын ортчизы Россиысь Гурт тол шудонъёс. Можгаысь семья Виктор, Ирина но Юрий Семёновъёс бадӟым ужрадысь зарни медален берто. Теги: Красноярск | Иворъёс |
Виталий Пронин 29-тӥ июле Грак ёросысь Муркемыр гурт ёросысьтызы вань поселениосты огазеяз. Татын ортчиз «Емыш-fest» ужрад. Муркемыръёс куноосты пумитало.Азьвыл гракъёс пиналъёслэн быдэ вуонзылы но выль емышлы сӥзем праздникъёсты нимаз ортчытъяло вал. Нош берло 3 арзэ ни та 2 праздникъёсты огазеязы но сое «Емыш-fest» нимазы. Тазьы шулдыргес но, дунтэмгес луоз, шуизы. Но огзэ сямзэс ӧз йӧтылэ: ужрад арлы быдэ интызэ вошъя. Озьы туэ со Муркемырын ортчиз.«Удмурт Кенеш» огазеяськонлэн Грак ёросысь ёзэныз кивалтӥсь Александр Аблаев верамъя, интыысь интые выжылон гуртоосты огазея. Туэ муркемыръёс ваньзы дэмен ульчаосы утялтӥськыны, кенеръёссэс буяны потӥзы. Ужрад дыръя возь вылэ пуктэм гур дорын кин табань, кин кыстыбей, кин перепеч пыжиз. Муркемыре ог 200 пала куноос люкаськизы. Пӧлазы, удмуртъёс сяна, мукет выжыысь калыкъёс но вал. Эшшо ке Татарстанысь Елабугаысь, Менделеевскысь удмурт калыкъёслэн делегациоссы вуизы. Артэ уло бере, гракъёс бигер удмуртъёсын эшъясько. Я бигеръёс Гракысь Гербере но удмурт Выль ар ужрадъёсы вуыло, я гракъёс сопала шонто, шуэ Александр Аблаев. Емыш-fest ужрадэ но бигер удмуртъёс мыло-кыдо вуизы, асьсэлэсь калык ансамбльёссэс сцена вылэ поттӥзы. Сцена вылын котькуд делегация аслэсьтыз кырӟанъёссэ, эктонъёссэ возьматыны кулэ вал. Та ик аспӧртэм концерт но луиз.Ужрадлэн кортӵогез луиз егитъёслэсь быдэ вуэмзэс эскеронъя вожвылъяськон. Конкурсэ пыриськизы Лолошур-Возжи, Пуклё но Ӟатча поселениосысь нылъёс-пиос. Пиослэсь пу пильылыны, ӝажы лэсьтыны быгатонлыкъёссэс эскеризы, нылъёслэсь чаклазы карнанэн ву нуллыны быгатэмзэс, мунё бинямзэс, ӝӧквыл пуктыны пӧрмытэмзэс.- Косонъёсты ваньзы сямен умой быдэстӥзы. Визьзэс, удмурт кылэз тодэмзэс но эскероно кариськимы, - вера ужрадэз нуись Алексей Медведев. - Ӟуч кылысь удмуртэ куд-ог кылъёсты берыктыны косӥ но, ӧз быгатэ. Муркемырысь Егор Симаков но Марина Иванова со ласянь чупрес луэмзэс возьматӥзы. Соослы ик Батыр но Чеберай ним сётӥмы. Егорлы синпельлы кузьмамы мангал, нош Мариналы - кызьпу туйлэсь пунэм шкатулка.Ужрадэз ортчытыны «Родина» хозяйство коньдон висъяз. Кивалтӥсез Сергей Петров тапалан вордӥськемын уго. Калыкез выль емышлэсь пӧрам ӝукен но шыдэн куноязы.Туэ Емыш-fest паймытӥз гуртысь усточи семьяосын но. Ужрадын нырысьсэ абдрамон семьяослы нимысьтыз азбаръёс висъязы. Кылсярысь, Кузнецовъёс киужлы усточи луо, эмъюмлы кутӥськись турын-куар бичало-куасьто. Таин тодматӥзы азбаразы вань кожисьёсты. Петров иськавынъёс гуртазы вашкалазэ утисьёс луо. Нош Виктор Леонтьев валэныз Россиын ортчылӥсь пӧртэм ӵошатсконъёсы пыриське. Кыӵе но кубокъёссэ, медальёссэ азбаре ӧз потты со! Бадӟымъёс но пичиос котырысьтыз ӧз ик кошкылэ.Ужрад йылпумъяськиз арганчиослэн фестиваленызы. Ог 15 кузя люкаськизы соос. Удмурт гуръёс чузъяськем улсын кин кырӟаз, кин эктӥз! Адямиослэн, пӧсь куазь шоры учкытэк, кошкемзы уг на поты вал. Грак ёросын удмурт ужрадъёс трос уг ортчыто бере, «Емыш-fest»-эз арлы быдэ чидатэк возьмало уго.Елена Сараматова | Улон-вылон |
Виталий Пронин Кизнер ёросысь Бызараысь Осиповъёс 4 пинал будэтӥзы. Туспуктӥз Ольга ЩиноваТрос нылпи будэтэм 18 нылкышноосты Анайлэн нуналыз азьын пусъёзы «Анайлэн данэз» гадьпусэн. Пӧлазы Кизнер ёросысь Бызара гуртысь Людмила Осипова. Солэн 4 нылпиез. Людмила Николаевна, ачиз сярысь вунэтыса, шатыр поттыса дасяське Анайлэн нуналаз гуртысьтызы нылкышноосты шулдыртыны. Кӧня ке арзэ ни со мыло-кыдо пыриське «Купанча» ансамбле. 2 иськемлы артысь Возьпум гуртэ нуналлы быдэ сямен репетициосы ветлэ. Людмила Осипова ачиз но Возьпумын вордӥськемын, кыдамын. 4 ар школаын дышетэмез, 3 ар нылпи садын воспитательын тыршемез бере со 25 ар ӵоже ужаз Бызара но Возьпум гуртъёс вискы ӝутэм библиотекаын. Гуртын улон мӧзмыт медаз луы шуыса, калыклы кыӵе но ужрадъёс ӧз малпалля: визь сынанъёс, писательёсын пумиськонъёс, творческой ӝытъёс, шара лыдӟонъёс, пӧртэм адӟытонъёс. Артистъёсты но доразы ӧтчалляз. Библиотека котырын улон пӧзьылӥз. — Гуртъёсмы бадӟымесь. Колхоз юн. Семьяосын-семьяосын библиотекае лыдӟиськыны пото вал. Колхозникъёс но нуназеян висказы пыраллязы. Али со гуртъёсын буш коркаос трос ни. Нош соку туж шулдыр улӥмы. Радиопередачаос но лэсьтылӥсько вал. Колхоз конторае вазь ӵукна ик дыртӥсько, нарядэз, кин кыӵе ужаз шуыса тодӥсько но колхозысь радиолэн микрофонэз сьӧры ӝогак пуксисько. Иворъёс верам сяна, ачим ик наряд сётӥсько. Выль иворъёсын листовкаос дасяськом вал. Бусыын нуназеясь бригадаос доры пичи концертэн дыртылӥм, дуннеысь югдурен тодматылӥм. Интернет ӧй вал бере, библиотекаын ужасьёс вал ивор сётӥсьёс. Дояркаос но, механизаторъёс но милемыз шумпотыса возьмаллязы, — шуэ Людмила Николаевна. Ужез трос люкаськемен, куддыр пичиоссэ нылпиоссэ бадӟымез нылыз вылэ но кельтоно луылӥз. Кузпалыз угось ачиз сямен ик бусы ужъёс дыръя трактор сьӧрысь ӧз ваньмылы. Будэмъязы пиналъёссэ но ужрадъёсы кыскылӥз: дэмен концерт пуктылӥзы, ӝытъёс дасяллязы. Соин но, лэся, ваньзы творческоесь будӥзы. Бадӟымез Лилия нылзы али Кизнер шор ёзо школаын историлы дышетэ. Вячеслав пизы, Екатеринбургысь театральной институтэз йылпумъяса, Удмурт театрын артист луыса ужа. Надежда нылзы — Кизнер ёрос администрациын бухгалтер. Леонид пизы коркаос пуктылэ. — Анаймы милемыз огкать яратэ. Пиналъёсын утиськоно луэ ке, Кизнере но, Можгае но, Ижкаре но вуэ. Сюлмам кылиз таӵе учыр. Екатеринбургысь театральной институтэ пырыкум, бюджет интые балъёсы ӧзгес тырме, платное, пе, кутом. Анай шуиз: дышетскемед потэ ке, дышетскы, уксё сюроз. Мынам шумпотыса синкылиосы потӥзы. Сыӵе мудрой но дисьтӥсь анаймы, — шуэ Вячеслав Осипов. — Уж тросэн, лэся, нылпиосмылэсь будэмзэс валатэк кыли, — итӥське Людмила Осипова. — Калыклы шумпотон кузьмаку, ӟечсэ лэсьтыны пӧрмытыку, ачид но бурдъяськиськод, семьялы но каньыл мылкыд палаське. Ужась анай-атай вӧзын нылпиос но сюлмоесь будо, адӟем карымон луо. Со котькуд анай понна туж дуно. Елена Сараматова | Иворъёс |
Виталий Пронин 17-тӥ тулыспалэ черк буре вае удмурт музъемен герӟаськем святойёс пӧлысь туж курадӟытэм Мефодиез (Краснопёров). Мефодий епископ Сарапул котырысь Вятское черкогуртын вордӥськиз Мефодий вордскиз 1868-тӥ арын 30-тӥ пӧсьтолэзе Вятка губерниысь Сарапул уездысь Вятское черкогуртын. Черкын пылатыкузы, сое Михаил нималлям. Атаез Платон Краснопёров псаломщик вал, семьязы туж куанер улӥз. Соин ик Михаил пичиысен ик шуг-секытъёсты адӟыса будӥз. Но атаез солы вазь ик пыӵатӥз Инмарлы оскон, вералляз: дунне вылын ваньмыз лэсьтӥське Инмарлэн мылкыдызъя. Михаил дышетскиз Сарапулысь духовной училищеын но Вяткаысь духовной семинариын, собере, 1890-тӥ арын, ужаны кутскиз Сарапулысь аслаз дышетскем духовной училищеяз. Ар ортчыса, Сарапулысь епископ Афанасий сое, священник карыса, Паздеры гуртысь Тихвино-Богородицкой черке ыстӥз. Бӧрысь сое Сарапулысь Вознесение соборе ужаны но Никольской церковноприходской школаен кивалтыны выжтӥзы. Но кӧня ке дыр ортчыса, Михаил кузпалтэк кылиз но аслэсьтыз улонзэ быдэсак черкен но осконэн герӟаны мылкыд кариз. Но со понна дышетсконзэ азьланьтоно вал. 1898-тӥ арын Михаил Казаньысь духовной академие пыре. Соку отын ректор вал Антоний (Храповицкий) епископ, соин Михаил трос пол пумиськылӥз но улон-вылон, Инмарлы оскон, монахъёс сярысь вераськылӥз. Озьы ӵош кенешылонъёс ик вуттӥзы сое постриг басьтон сярысь малпанэ: 3-тӥ курсын дышетскыкуз, со Мефодий нимын монах луиз. 1902-тӥ арын, богословияя кандидат, тодосчи луыса, академиын дышетсконзэ йылпумъяз. Со аре ик Мефодий иеромонахез Уфаысь духовной училищее ужаны ыстӥзы. Нош 1906-тӥ арын со отысь ик духовной семинарилэн ректорез луиз. Пастырь но визьнодась Мефодий трос вераськылӥз семинариын дышетскись егитъёсын, соосты утьыны тыршиз со вакытэ дунне вылэ вӧлмыны кутскись бугыръяськонъёслэсь, марксизмлэн пыӵамезлэсь, валэктылӥз Кузё-Инмарлэн курон-косонъёсызъя улонлэсь пайдалыксэ, зэмос атай сямен, сюлмаськиз соослы ӟеч тодонлык сётон пумысен. 1913-тӥ арын Мефодий архимандритэз ысто Омск епархие. Отын но со бадӟым саклык висъя калык пӧлын валэктон уж нуонлы. Сое туж сюлмаськытӥзы юисьёс, таин валче, приходъёсы потаса, кылдытъяз юытэк улӥсьёслэсь огазеяськонъёссэс (общество трезвости), бадӟым уж нуиз сектантъёслы пумит. 1917-тӥ арын феврале революция ортчем но монархия куашкам бере черклы но пумит уж нуиське. Большевикъёс черкъёстӥ, священникъёс дортӥ утчаськыса ветло, алтаре пырыса, штыкъёсын обросъёсты пасялляло. Мефодий епископез, Омскысь улляны курыса, Святейший Синодэ телеграмма лэзё. Но владыкаез ас ужан интыяз ик кельтӥзы. Но бугыръяськонъёс кема кыстӥськизы ай. Нош 1921-тӥ арын 17-тӥ тулыспалэ черкын литургия бере проповедь вераны калык азе потэм баӵкоез виизы… …Инкуазьын, шунды сиос уг пыро ке, улон ӧвӧл, отын пеймыт, кезьыт. Озьы ик духовной улонын но, кытын ӧвӧл черклэн но Христослэн югдытӥсь кужымез, отын зэмос улон но, утиськон но ӧвӧл, отын кузёясько сьӧлыкъёс но пыраклы кулон… Епископ Мефодий со сярысь уно пол вералляз дышетскисьёсызлы но огшоры калыклы. Солэн сюлмысь потэм малпанъёсыз но проповедьёсыз трос адямиослэн тодазы кылемын но возьмато Инмарен улӥсь адямилэсь узыр лулпуш дуннезэ. Протоиерей Павел ГРИГОРЬЕВ Та толэзе черк пусъе: 11-тӥ тулыспалэ — ӟуч православной черкысь берло дыре святойёс пӧлы пыртэм курадӟытыса быдтэмъёсты буре ваён. 12-тӥ тулыспалэ — дышетӥсьёсты но югдытӥсьёсты Василий Великиез, Григорий Богословез но Иоанн Златоустэз буре ваён. 15-тӥ тулыспалэ — Ин эксэез пумитан. 21-тӥ тулыспалэ — кутске выт бичасьлы (мытарьлы) но фарисейлы сӥзем арня. 22-тӥ тулыспалэ — Москваысь но быдэс Русьысь патриархез, Тихон югдытӥсез cӥлы карон. 25-тӥ тулыспалэ — Инмар Анайлэн Иверской обросэзлы вӧсяськон. | Иворъёс |
Виталий Пронин Шаерамы ортчылӥсь Гурт шудонъёс дыръя кужмо спортсменъёс соку ик син шоры йӧто. Иван Калинин пичи мугоро ке но, солэсь кышкало гира ӝуткасьёс. Секталазыя 60 килограммозь спортсменъёс пӧлын со 23 пол рекорд пуктӥз. Сизьым пол пыриськиз Россиысь Гурт шудонъёсы, ньылетӥ интылэсь улӥе ӧз лэзиськылы. Нош 2006-тӥ но 2008-тӥ аръёсы Дуннелэн чемпионэз луиз. Туэ гужем пумын Москвае вуылӥз, Россиысь гира ӝуткасьёс пӧлын куинетӥ интые потӥз. Дано спортсмен та вакытэ Вотка ёросысь Новый каргуртын улэ. Пинал мылкыд- Пичи дыры Вавож ёросысь Бадӟым Можга гуртын ортчиз. Семьямы бадӟым вал - сизьым пинал, мон берпуметӥез. Анай-атае колхозын ужамын. Анаймы курег гидын тыршиз. Пичи дыръямы ми но сьӧраз калъяськылӥмы. Туж тунсыко потылӥз курегъёслэн коткамзы но атасъёслэн чоръямзы.Пичигес гуртамы школамы 8 классъем сяна ӧй вал, отӥяз тодон-валан люканы артысь гуртэ ветлоно. Нуналлы быдэ бертылон, интернатын улон пиосты пичи но ӧз гочатылы. Соин, лэся, тросэз пиналъёс училищеосты бырйылӥзы. Одӥг ареслы бадӟым пиос Киров улосысь Аркуль посёлокысь речной училищеын дышетскизы.Кин со рулевой моторист яке машинист? Кылэм-адӟеммы но ӧй вал, одӥгзэ умой валамы: бадӟым шуръёс вылын теплоходэн уяно. Студентъёсты сюдозы, дӥсялозы шуыса тодэммы бере ми но та удыслы гочамы. Озьы 8-тӥ классын дышетскыкумы, тулыс каникулъёс дыръя, куинь кузя пиосын Киров палъёсы документ сётыны ветлӥмы. Тодмотэм интыын милемлы туж кельшиз, нош сӥзьылаз студентъёс луимы.Речной училищеын дышетскон арысь аре тунсыкогес потӥз. Тодон-валан но капчиен люкамы. Школаын дыръя физкультурая урокъёсты туж гажамы. Училищеын но Удмуртиысь пиос котькинлэсь шаплы бызьылӥзы, турникын ӝуткаськизы. Машинистлэсь, рулевой мотористлэсь дипломзэ басьтэме бере ужаны ыстӥзы Ярославль улосысь Углич городэ. Озьы нуналлы быдэ теплоходэн ворттылӥ. Кама, Волга, Ватка, Ока шуръёслэсь ӧръёссэс, вуберган интыоссэс вить чиньымес кадь тодӥмы. Нош пичи дыръя пыдесозь шур но туж паськыт потылӥз. Гурт котырамы тыро-пыдо жомбылляськон интыос ӧй вал, озьы ке но уянлэсь ӧй кышка. Соин, лэся, ву тулкымъёс йырме ӧз поромытэ. Шуръёсты воштӥз кунгож - Дышетсконме йылпумъяме бере куаш-куаш ужаны дасяськи - ӧз кылды. Аресэ тырмемын шуыса, армие кысканы ӧдъязы. Ас поннам малпай: шурен герӟаськем профессие вань бере, морфлотэ басьтозы. Янгышаськем. Пиосты басьтыны лыктэм сержантъёс мон шоры ӧз но учке: оло мугоры пичигес потӥз, оло эшъёсы пӧлысь ӧй адскы (серекъя). Каланча ӝужда эшъёсмес сьӧразы нуизы, нош ми, пичиосызгес, кылимы. Военкоматын ужасьёс буйгатӥзы: тӥ но умой интые шедёды. Верам кылзы зэмаз, милемыз кунгожез утёнэ басьтӥзы. Пограничникъёс ог-огзэс гажазы, дедовщина шуон сярысь ӧм но тодылэ. Ваньмон дыръя мугорме кыдатон сярысь сюлмаськи. Котькинлэсь трос турникын ӝуткаськылӥ - 51 пол. Соин гинэ ӧз окмы, нюръяськонэ, мыжгаськонэ но штанга ӝутканэ гожтӥськи. Жаляса верано, подразделениос куспын ӵошатсконъёс ортчымтэен, быгатонлыкъёсме нокинлы возьматытэк ик кыли. Кык ар сурон сапег нуллэме бере выльысь Ярославль палъёсы вамыштӥ. Нырысьсэ мынӥ - медален бертӥ- 21 ар пӧртэм теплоходъёсын ужай. Груз нуллӥмы, пассажиръёсты ворттылытӥмы. Рейсэ потэмлэсь азьло котьмае рос-прос эскериськомы вал, ярам коть, тӥяськон яке шудтэм учыръёс ӧз кылдылэ. Спортэн эшъяськонме азьланьтӥ: армреслинг, штанга. Шур вылын но, музъем вылын но тренировкаос ортчытъяй. Ваньмон дыръям спортзалэ кожай на. Спортэн тунсыкъяськемме Ярославль улосысь гира ӝуткасьёслэн тренерзы синйылтэм. Капчи мугоро спортсменъёсмы уг тырмо шуыса, дораз ӧтиз. Нырысь куалектӥ вал, одӥг пол но корт «грушаосын» эшъяськеме ӧвӧл, нош татын ке Ярославль улослэн ӵошатсконаз ӧтё. Кык-куинь арня куспын йыры ик пилиське вал, тыро-пыдо дасяськыны выронъям суй кужыме быриз кожай ни вал. Тренере котькуд вамышме эскериз, тэк пукыкуд но, йырдэ ужаты, шуылӥз. Верамзэ пелям поныны тырши.Удалтӥз, нырысетӥ ӵошатсконысь ик туй медален бертӥ. Вормонэлы золгес шумпотӥз кадь тренере. 24 килограммъем гираосты соку 10 пол сяна ӧй ӝутка, нош кӧня данэз вал. Отӥяз мон борды сэзьгес ӝабырскизы, тренеръёс дышетӥзы кужмогес но чидасьгес луыны. Тыршеме токма ӧз луы, пудъем гираосты, шудонъёсты сямен, ӝутканы ӧдъяй. Ярославль улосысь спортсменъёслэсь рекордъёссэс выльдылӥ. Гираосты соос 30 пол ӝутказы ке, мон - 60 пол.Кыдёкысь шаерын умой, нош вордскем палъёс йырысь уг тӧлӟо. Кызё аръёс пала сьӧрлон тыршеме бере вордскем палъёсам бертоно кариськи. Вылаз ик, Сарапул портысь кивалтӥсьёс монэ спортсмен шуыса ӟеч тодо вылэм. Удмуртиын умой пумитазы. Спортысь вормонъёсы но ялан люкаськизы.Со дырысен трос аръёс ортчизы ке но, одӥгзэ туннэ но жалясько - укыр бер зэмос спортэ выжи. Туннэ нуналозь спортъя мастерлэсь куронзэ гинэ быдэстӥ, сое но ветеранъёс пӧлы шедеме бере. Угось та амал секытъёс пӧлы пыре, 35 арессэс ортчемъёс пересь лыдъясько ни.Сарапулын 2 ар гинэ ужаны кылдӥз, озьы ке но быдэс Россилы тодмо луи. Со вакытэ ик нырысьсэ пыриськи шаерамы ортчись Гурт шудонъёсы. Тодам на Якшур-Бӧдья черкогуртэ ветлэме. Палэнысь вуэм адями, удмурт Олимпиадалэсь радлыксэ валатэк, рекорд пуктӥ кожай. Гираосты 81 пол ӝутӥ но лябӟытски, эшъёсме трослы азьпалтӥ кожаса, кортъёсме куштӥ. Аслам кужыме но, дыры но трос кылемын вал. Но мынэсьтым гира куштэмме возьмаса пукем Шаркан ёросысь Сергей Вахрушев. Вань спортсменъёслэсь лыдпуссэс тодӥсь мурт, аслэсьтыз берпум кужымзэ сётӥз монэ вормон понна, гираоссэ 82 пол ӝутӥз. Озьы мон зарниме азвесен воштӥ.Аръёс ортчыса, ӵошатсконлэсь радлыксэ воштӥзы. Та вакытэ кужмо спортсменъёс нимаз группаен вожвылъясько, ваньмыз бере. Озьы ик Россиысь Гурт шудонъёсын но. Одӥг пӧртэмлыкез: Удмуртиын спортсменлэсь дась луэмзэ лыдэ басьто но луонлык сёто 24 яке 32 килограммъем гираосты ӝутканы, нош Россиысь Гурт шудонъёсын - 32 килограммъемзэ гинэ. Шаерысьтымы батыръёс - Пичи Пурга ёросысь Андрей Липин но Николай Семёнов, Можгаысь Андрей Якимов, Балезиноысь Тимофей Шатров, Сюмсиысь Валера Жуков, Дэри ёросысь Николай Мамонтов - дышемын секытлы, трос аръёс ӵоже Россиысь кужмоез команда луиськомы. Милесьтым ваньмыз кышкало. Вормонлэн мыд-мыд палъёсыз- Удмуртилэсь данзэ утем сяна, куд-ог дыръя Россия понна кыл кутоно луэ. Тодам возисько 2008-тӥ арын Италие вуылэммес. Дуннеысь ӵошатсконэ Удмуртиысь куинь кузя мынӥськомы: мон, Пичи Пурга ёросысь Андрей Липин но Юкаменск ёросысь суй кужымзэ (армреслинг) мертась Мария Шутова. Кунгож вамен выжыкумы, нылашмес дораз ыстӥзы. 20 арессэс тырмытэм муртъёс, пе, паспорт воштон сярысь сюлмаськыны кулэ, нош Маша вунэтэм. Россиысь тужгес кужмоез нылаш дуннеысь ӵошатсконэ зарни медаль понна мынэ вал. Трос сюлвориз ке но, юрттӥсьёс ӧз шеде. Со понна эшмылы ми дурбасьтэммес возьматӥм. Андрей но, мон но выль рекордъёс пуктӥмы, быдэн зарни но азвесь медальёс басьтӥмы.Дуннелэсь чемпионъёссэ крезьгурен пумиталозы кожамы - янгышаськеммы. Кин тодэ, оло, пурга эшме ёросазы золгес данъязы, нош монэ - кылэм-адӟем но ӧз каре кадь. Огезлы коть тау шуисько, Вотка ёросысь ӟеч адямиос кунгож сьӧры вуылыны юрттӥзы. Уд но оске, ӵошатсконысь узырмыса бертӥ кожаса, адямиос мон шоры мукет синмын учкыны кутскизы. Ма ватонэз, медаль понна пичильтык конверт сётӥзы. Мон сое пӧсяса поттэм уждунэн лыдъясько. Конверт шуонлэсь дуногес асьсэос медальёс. Дуннеысь чемпион ке но, йырме урдыса, уг ветлӥськы, улон сэреге но адямиослэсь пӧртэм ӧвӧл. Машинае но ӧвӧл.Удмуртъёслэн ческыт сиёнзы - вожъяськон. Тросэз малпало, вераны луонтэм узырми шуыса, нош медаль дорозь кыстӥськон понна кӧня пӧсясько, уг адӟо. Капчи кожало ке, пудъем гираосты ӝуткаса, мед утчалозы. Мукет шугъяськонъёс но пумиськыло. Гира ӝуткасьёслэн Россиысь ӵошатсконъёссы арлы кык пол яке солэсь но ӵемгес луо. Таӵе вожвылъяськонъёсын 8 пол рекорд пуктӥ. Тазалыке вань дыръя, амалы ке луысал, одӥгзэ ужрадэз но ӧй кельтысал. ӵем дыръя пыкъет пуктӥсьёс шедё. Али гинэ соревнованиосысь вуиз, нош ик-а, мар-а мыныны дасяське шуыса паймытӥсько.Кивалтӥсьёсты валаны луэ, кошкыкум мон интые ужась шедьтоно уго. Ужан удысъя спартакиадаосы асьсэос лэзёзы, нош Россиысь Гурт шудонъёсы мыныны дасяськыку, сюлворемез витё. Ярано коть, тодмое ужа Удмуртиысь Правительствоын, шуг-секытъёсысь потыны юрттэ. Ужан интыям жингыртэ ке, кивалтӥсьёсмы соку ик бызьылӥсь луо, ӵошатсконъёсы но асьсэос мыныны косо, кожалод.Куд-ог адямиос гира ӝутканэз шудон кожало. Мон озьы ӧй верасал. Котькуд ӵошатсконысь жугем мурт кадь бертӥсько. Нуналлы быдэ мугорез кыдатытэк, кыдёке уд мыны. Тросэз эшъёсы асьсэ хозяйствоосазы уло, юртъер котыразы берган, пудозэс сюдон сямен суй кужымзэс, чиданлыксэс ведра-карнанъёсын кыдато. Мынам сыӵе луонлыке ӧвӧл бере, нуналлы быдэ спортзалэ кожано луэ. Школаын дышетскыкум, куасэн зол бызьылӥ, та вакытэ выльысь егит дырме тодам вайыны малпай. Коньдонме жалятэк, дуно куас басьтӥ. ӝоген шаерамы ортчись Гурт тол шудонъёсы но пырисько - полиатлонэ.Котькуд ӵошатсконысь жуммыса вуисько, спортэн эшъяськонме аналто, шуисько. Нунал-кык ортче ке, мылкыд нош ик буйга. Сюлэмме йыръё лушкем малпанъёс - спортъя мастерлэсь куронзэ быдэстоно. Россиысь Гурт шудонъёсы яке ужан удысъя спартакиадаосы ветлыса, мастерлэсь куронзэ трослы ортчисько, нош документъёс сётыны малы ке уг дырто. Туэ гужем но кык ужрадысь медальёсын бертӥ вал. Ярано коть, Балезино ёросысь Тимофей Шатровлы удалтӥз, солы мастер ним сётӥзы, монэ витьыны косӥзы на. Озьы бере, тросгес кужым люкано на. Сюлэм бӧрдон- Чорыг мур интыез яратэ шуо, токма шат шуръёс вылын 21 ар уяй. Пӧртэм интыосы вуылыса, валай: вордскем палъёсын ӟечгес. Сарапулысь портын кык ар ужай но улон сюрес монэ чылкак мукет ӧре выжтӥз - Вотка ёросысь Новый посёлоке. Ужан интыысьтым кивалтӥсьёс отчы корка сётӥзы. Тодмотэм интыын нырысь ӧз кельшы, кузпалы но пумитъяськиз. Котьмалы дышоно вылэм, табере татысь улляса но ум кошке: шыпыт, чылкыт омыр, бадӟым нюлэс, Кам шур. Юртмы вӧзынгес ик спортъя школа, хоккеен шудон инты.Новый посёлок Чайковский городлы матын. Тросэз адямиосмы нуналлы быдэ отчы ужаны ветло. Мынэсьтым ужтэк пукемме СИБУР огазеяськонысь кивалтӥсьёс тодӥллям. Спортэн ӧй эшъяськысал ке, оло, ужаны ӧтисьёс ӧй луысалзы. ӵектэм удыссы капчи ӧвӧл, тыро вагонъёсыз гумыосын итылоно яке 60, 80, 90 тоннаем цистернаосыз бушатоно. Поезд пумозь вуытозь, тыбыръёс чиданы луонтэм жадё. Кык нунал ужаськомы, кык шутэтскиськомы ке но, тросэз воргоронъёс, секытлы чидатэк, ужысь пегӟо. Нош мон жадемме спортзалын веськатылӥ.1996-тӥ-1997-тӥ аръёсы посёлокысь пиналъёсты, мылкыд карись воргоронъёсты дышетон борды басьтӥськи. Уже кельше вал, пичильтык коньдонэн юрттӥзы. Вотка ёрослэсь данзэ Гурт шудонъёсын но пиналъёс пӧлын ортчись Президент ӵошатсконъёсын умой утьылӥмы. Одӥг пол но медальёстэк ӧм бертылэ, нош Александр Тихомиров республикалэн чемпионэз луиз. Но Новый посёлокысь спортшколаын выль сямен ужаны косӥзы. Вань кружокъёсты, пе, коньдонэн кароно, тренерлы уждун отысь мыноз.Гира ӝутканэ, армреслинге сотэк но трос калык ӧз люкаськылы. Выль дышетскон ар азьын 40-50 адями луэ ке, толэзь-кык ортчыса, ӝыныез тӧлӟе. Коньдонэн каремзы бере эшшо адямиосы кулэсмизы. Куд-ог тренеръёс, уждун басьтымтэысьтызы, пегӟысалзы ни, нош мынам озьы кошкеме уг луы, коньдонтэк ужасько. Пиналъёс но гурт калык ветлэ бере, котькудӥзлы визь-кенеш сётыны тыршисько. Спортысь та амалъёсыз азинтон вылысь аслэсьтым коньдонме но уг жаляськы. Туэ тулыс гинэ 40 сюрс манет тыр кортъёс басьтӥ - 4, 6, 8 килограммъем гираос, гантельёс.Спортэз азинтон шаерамы умой радъямын шуыны туртто ке но, туала егитъёс понна сюлэм висе. Компьютер я телевизор дорысь ӧй ик кошкылысалзы. Пиналъёслэсь мылкыдзэс бурдъяллязы дунтэм кружокъёс, нош табере... Тренеръёс но жаль пото, куд-ог дыръя соослы пичильтык уждун висъяны жаляло. Собере паймиськомы, малы кужмо спортсменъёс, тренеръёс бускельёсмы доры выжо. Тани асме ик верано ке, 15 ар пала шаермылэсь данзэ утисько Россиысь Гурт шудонъёсын. Та дыр ӵоже коньдонэн юрттэт ваньзэ-ӧвӧлзэ 15 сюрс манет пала гинэ висъязы, нош мукет улосъёсын одӥг медаль понна сомында сёто. Спортсменъёсты гажамтэысь пиналъёслэн но спортзалъёсы кожамзы уг поты. Туала егитъёс ваньзэ уксёен мертало. Чорыгась чорыгасьлэсь кыдёке уг пегӟы- Кузпалэным кызё ар пала улӥськомы ни. Костя пимы армие мыныны дасяське, Юля нылмы школае ветлэ, крезьгурез валаны дышетске. Калыклэсь тузӥ но, начар но ум улӥське кадь. Cемьяез сюдон понна трос бызьылоно, тыршоно луэ. Кузпалы вуриськисьын ужаз, али гуртын пуке. Ваньмон дыръям киужен вырисько. Йылсо арбериосты кузьманы уг лэзё ке но, вань тодмоосылы, ӵыжы-выжыосылы ас лэсьтэм пуртъёсме кузьмасько. Куашкам гурт бервылъёстӥ ортчыны кылдэ ке, сыномыны кутскем, тӥяськем пуртъёсты шедьтыса сьӧрам кутӥсько. Шерыса, выльдыса соослы кыкетӥ улон кузьмасько.Сад-бакчамы вань. Будэтэм емышмы быдэс арлы тырме. Узы-боры, губи бичан вакыт вуэ ке, ваньзэ куштыса, нюлэскы пегӟисько. Уд но оске, туэ гужем 40 литр узы бичай. Кынтӥмы, варення-компотъёс лэсьтӥмы, вузаны но кылиз. Туж яратӥсько чорыганы. Теплоходын ужан вакытам гуртысь пегӟисько вал. Малпаськоды визнаса пукон - капчи уж? Татын но спортэн эшъяськем кулэ, ӧжытак кӧлэме кылид ке, зыгатӥсь чорыгед ныр ултӥд пегӟоз. Чиданлык кыда. Пие но ачим выжые мынэм, лэся. 6 арес дыръяз пимес ыштӥмы, нош со эшеныз чорыганы ветлэм. Гуртозь бертыны ӟигарзы тырмымтэен, бускельёслэн пуны каразы пырыса, умме усиллям. Кыкназы азьысь 10 килограмм чорыг кутӥллям, ушъям интые, тышкаськоно луиськиз.Сизьыметӥ пинал, сизьым шуретӥ уямын, сизьым пол Россиысь Гурт шудонъёсы пыриськемын... Кинлы кызьы, нош мыным та лыдпус туж кельше. | Иворъёс |
Виталий Пронин Аслам синйылтэмея кык-куинь ар куспын Настя чутрак воштӥськиз: удмурт кылын пумен чебергес но вольытгес вераськыны ӧдъяз, мыло-кыдо басьтӥськиз студентлэсь шутэтскон улонзэ напчытыны но факультетлэсь данзэ утьы-ны. Настяез Италмас удмурт модель нимын но тодо. Со Полина Кубиста но Вужер дизайнеръёслэсь дӥсьсэс по-диум вылын возьматъя Ирина Зангарик эшеныз ӵош, «Нео-фолк» студиен Эстоние вуы-лӥз. Нылъёсты мода гинэ ӧз эшъяськыты: ӵош шудӥзы «Узы-боры» киноын. Татын Настя воксё тунсыко ролен гочатӥз: шудӥз бигер пияш-лэсь шузи музизэ.Россиысь дышетонъя но наукая министрен Андрей Фурсенкоен дӥсьтыса верась-кемез бере кӧня ке шара юан сётытэк ӧй чида.- Малы удмурт кылосбур факультетэ пырид?- Уг алда: озьы пӧрмиз, улон вуттӥз. Но малпаськытэк ӧй мыны, угось анаелэн эшез дэмлаз, кылъёсты дышетыны но кунгож сьӧры потаны луонлыкед кылдоз, пе. Таиз зэм вылэм!- Факультетын шӧдӥське аслаз «спецификаез». Татын «шыпыт» филологъёс дышетско, «чуртнаськисьёсты» уг ярато…- Бен, мон шӧдӥсько со муртанэз. Мыным кулэ ӧвӧл кыӵе ке чеберъяськон, верало шонерзэ. Мукет азьветлӥсь мылкыдо егитъёслы сямен ик, мыным дышетскыны сокем капчи ӧвӧл. Пӧртэм ужрадъёсы пыриськиськом бере, параосты келляно луэ. Сыӵе ик одногруппнике Вова Вахрушев - пал кукы. Ӵошен уяськом: кылемъёсыз ӵош дышетскисьёс милемлы куддыр дорысь ужез но уг верало… Кӧтӝожмес ум возьматӥське, но мон трослы шумпотысал, мыным ваньзэ ымнырам верасалзы ке! Тодӥсько, тыбыр сьӧрам трос гинэ супыльто. Зэм, ачиз дышетскон мон понна валтӥсь интыын ӧвӧл. Соин ик трослы капчигес кусып возьыны 1-тӥ курсэн, соос ваньмызлы усьтэмын, шараесь.- Шӧдӥськод-а будэмдэ, тыро-пыдо луэмдэ?- Воштӥськонъёс ортчо. Тросэз мыным шуо: тонэ мукет кожасько вал. Малпало, кыӵе ке «цаца», вылтӥяськись. Малпасько, монэ удмурт дунне будэтӥз. Ужпум пуктӥ: возьматоно, удмуртъёс классноесь, тунсыкоесь шуыса. Яке мукет сямен: синмаськымон (озьы шуом ни-а, мар-а) егит шаплы нылмурт - со удмурт! Удмурт луэме - со мынам изюминкае. Огдышем малпанъя вань удмуртъёс ӧвӧл «лапегесь, вожъяськисесь но кепырасесь»… Нош Фурсенколы валэктэме потӥз: асьме калыкмы уг быры, со улон понна нюръяське!Вераськиз Дарали Лели Теги: Алнаш УдГУ | Иворъёс |
Виталий Пронин Дмитрий Япаров пыриськиз на эстафетае. «Россия-2» командаен 13-тӥ инты басьтӥз.Шаерысьтымы куасэн бызьылӥсь Дмитрий Япаров Швециысь Фалун городын дуннеысь куасэн бызьылӥсьёслэн кубок понна нюръяськоназы пыриськиз.Таяз учыре удмурт спортсмен кужымзэ эскериз, классика амалэн 30 иськем бызьылыса. Масс-стартын со 13-тӥ интыозь ӝутскыны быгатӥз. Россиысь эшъёсыныз ӵошатоно ке, со 4-тӥ лыдпус возьматӥз. Озьы ик Дмитрий Япаров пыриськиз на эстафетае. «Россия-2» командаен 13-тӥ инты басьтӥз. | Улон-вылон |
Виталий Пронин Красногорск ёросысь егит специалистъёслы 10 корка пуктэмын луоз. Улон инты нырысь ик висъяськоз гурт удысын тыршисьёслы.Та ужпум сэрттэмын-пертчемын Президент дорын. Кызьы вераз Красногорск ёрослэн йырыз Владимир Корепанов, отысь гурт удысын али вылӥ но шоро-куспо тодон-валанъёсын 95 специалист тырше. Хозяйствоосын уг тырмо скал кыскисьёс, пудо сюдӥсьёс, механизаторъёс. Куд-ог СПК-осы ужасьёсты палэнысь гуртъёсысь солань-талань нуллоно луэ.Та лэчыт ужпумез сэрттон-пертчон вылысь ик 2012-тӥ-2013-тӥ аръёсы Красногорск ёросын специалистъёслы коркаос пуктыны чакламын. Нырысетӥосыз ӝутэмын луозы ни туэ ик Багыр гуртын но Дёбы, Курья черкогуртъёсын.- Ваньзэ лэсьтоно, специалистъёс гуртъёсысь медаз кошке шуыса, - вераз пумиськон дыръя Александр Волков. - Со понна соослы улыны но ужаны ӟеч условиос кылдытоно. Улон юртъёс пуктом республикалэн бюджетэз чотын. Малпаськом, Красногорск палан кылдэм шуг-секытъёсты матысь дыре вормыны быгатом. Отӥяз мукет ёросъёсысь югдурез но чаклано, кулэ ке, отчы но коркаос пуктоно.Президент куриз на: Гурт удысъя но сиён-юонъя министерство мед чаклалоз специалистъёслы улон инты висъян радлыкез, нош Лэсьтӥськонъя, архитектурая но улон инты политикая министерство ӝегатскытэк мед мытоз пуктӥськон ужъёсты. Огкылэ вуэмын: специалистъёслы юртъёс 50-60 квадрат метръемесь луыны кулэ, вӧзаз висъяно на сад-бакча.Элина Васильева. | Иворъёс |
Виталий Пронин Пыдын ветлӥсьёс понна Дэбес черкогуртысь та выж 7-тӥез луэ.Кемалась ик ӧвӧл Дэбесысь Радищев ульча котырын улӥсьёс понна пыдын ветлон выж лэсьтӥзы. Центр яке ёрос больница пала мынӥсьёс нӧд куазен котыр сюресэтӥ ветлоно луылӥзы вал. Озьы курадӟемзы бере гуртоос Дэбес муниципал кылдытэтэ вазиськизы, пыдын ветлон выж лэсьтыны курыса. Соосты кылӥзы. Нюк вамен потон выжлэн кузьдалаез 30 метр. Выж доры нуись тротуар но лэсьтэмын, кузьдалаез 40 метр. Пусйыны кулэ, пыдын ветлӥсьёс понна Дэбес черкогуртысь та выж 7-тӥез луэ. Ёрос администрациысь специалистъёс верамъя, лэсьтӥськон ужъёс азьланяз но азинтэмын луозы.УДТуспуктэм: vk.com (Новости Дебёсы LIFE) Теги: ёросъёсын | Улон-вылон |
Виталий Пронин Надежда Уткина.Надежда Уткина пушкын, паймымон, ог-огзылы люкетытэк, уло кык пӧртэм дуннеос: кырӟан но проектъёс бордын ужан. Мар гинэ медаз лэсьты Удмуртиысь калык артистка, со быдэстэ одӥг ужпумез - Удмуртиез тодматыны дуннеен, дуннеез - Удмуртиен. 24-тӥ куарусёнэ Надежда Эдуардовна котырес лыдпуссэ пусъёз... Ижысь зоопаркын благотворительной концертэ пыриськыса. - Тӥ вордӥськемын Валлэн араз, ужъёстыя но адӟиськом, вал кадь ужась шуыса.- Бен, вордӥськи Огненной валлэн араз. Та аре вордӥськем адями семья, пе, бер кылдытэ (кӧня пиосмуртъёслэсь сюлэмъёссэс пили), улонэз ялан пӧзе. Юбилейной концертам ӧтёно адямиосын ту-у-уж кузь список дасяй - экран вылысен возьмато, мар бордысь ваньмыз кутскиз-потӥз. Со нырысь ик семьяе, собере дышетӥсьёсы, пӧртэм пумо проектъёсы.Мон улӥсько аслам малпам мифеным: монэ анай-атаен катанчи сьӧрын кылдытӥзы. Анай-атае, Эдуард Уткин но Маша Михайлова, егит дыръязы ветлӥзы Анатолий Митрофановлэн калык театраз - куиньназы ик туж матысь эшъёс вал.Пичи Пурга школаын А. Иванов дышетӥз гитараен шудыны, кырӟаны. Университетын дышетскыкум, «Чипчирган» ансамбле мынӥ. Р. Анкудинова дышетӥз асме сцена вылын возьыны, ветлыны, куинь куараен кырӟаны. Соку нырысетӥ гастролям потай - Шарканэ. Со сяна, ветлӥ англи кылын кырӟанъя ансамбле. Валай, кылэз кырӟан пыр но дышетыны луэ шуыса - «Битлз» группалэсь, Америкаысь, Англиысь калык кырӟанъёсты али но шумпотыса быдэсъясько. Егит дыр.- Студент дыръяды ик котькытчы пыриськиськоды вылэм, но семья кылдытыса, кошкиллямды гуртэ - Ува ёросысь Жужгесэ.- Картэ сьӧры, кызьы верасько, декабристка выллем, ссылкае кошки. Соку мон огшоры дышетӥсь вал. Ӧй быгаты гуртын улыны, шӧдӥ, мон - лобась ӵӧж - пытсэт сьӧрын пукисько шуыса. Но! Жужгесын улыкум, мон «Шунды» огазеяськонэн тодматски. 1990-тӥ арын Иже удмурт егитъёслэн Выль аразы вуылӥ. Кутскиз общественной ужен вырон вакытэ - пиме кельтыса, Иже автобусэн пӧртэм ужрадъёсы пегалляй. «Шунды» огазеяськон мыным удмурт кылэз «сётӥз». Отчыозь удмурт сямен кык кылэз но герӟаме уг луы вал. Сыӵе возьыт, мон азьветлӥсь, «Шундылэн» кивалтӥсез, но уг тодӥськы анай кылме. Кутӥ но кутски вераськыны. Жужгесын ик мон кырӟанъёс гожъяны кутски. Огвакытэ кризисэ усьылӥ, мынӥ библиотекае: вае, шуисько, мыным удмурт нылкышно поэзидэс. Сётӥзы Людмила Кутяновалэсь, Татьяна Черновалэсь, Галина Романовалэсь кылбур бичетъёссэс - удмурт нылкышно кылбурет мыным вӧл-вӧл бурдъёс сётӥз. Соку нуналлы быдэ 2 кырӟан гожъялляй.- Дас ар талэсь азьло шуиды вал, кырӟась адями шудтэм луэ шуыса. Малпанды воштӥськиз-а?- Али егит крезьгурчиослы, кылбурчиослы визь-нод сётысал: эн гожъялэ шудтэм луон сярысь. Кыӵе мылкыдъёсын улӥськод, сыӵе ик тынад улонэд. Ярам, кылбур гожтод но сое кагаз вылэ лушкемак кельтод, но кырӟанэз сцена вылысен калык азьын быдэстоно. Малы меда мон сомында аръёс ӵоже шудтэм яратон сярысь кырӟалляй? 200 пала кырӟанъёсы вань, нош юбилеелы сӥзем концертам табере поттыны номыре.Али улон шоры капчиенгес учкисько ни, капчигес мылкыдын кырӟаме потэ. Сямы берло дыре гань-ганьгес луиз. Катя эше но шуэ: тынад Жераред (али картэ) сыӵе зол тонэ воштӥз. Дӥськутэя но шӧдӥсько: картэлы кельшо гань-гань буёлъёс, мон но табере яратыны кутски югыт буёлъёсты, азьвыл ветлӥсько вал ворпо этнодӥсен.Тау карон кырӟанъёс гожъяны кутски - музъемлы, воргоронлы, пиелы, пересь анаелы, калыклы. Али туж потэ балладаос кылдытъяме. Соослэн сюжетсы, историзы, кужмо сямзы вань - кылдэ театр.- Но кырӟанъёсты но юнме ӧвӧл ук. «Ой, сюлмы, сюлэмы» кырӟандэс, кылсярысь, котькуд гуртын тодо. - Алигес, концерт сётъяса, вуылӥ Яр, Балезино ёросъёсысь пыдлось гуртъёсы, отчы нокин но уг ветлы. Кырӟанъёсме калык бӧрдыса кылзӥськиз. Со психотерапия кадь, та вие мон асме эмъясен но лыдъясько. Со гуртъёсы потано на, малпай. Одно ик.Егитгес дыръям кыр-ӟанъёсыным мон калыклы выль тодон-валан, мылкыд сётӥсько вал, нош али ортчем улонзэс, мылкыдъёссэс, малпанъёссэс бугыртэме потэ. Аспӧртэм «машина времени» кылдытысал. Адямиос, выльысен «Зоры, зоры, зорыез» кылыса, мед 20 ар талэсь азьло улоназы берытскысалзы: оло, соос кинлэн ке шайвылаз ӧз ветлэ, оло, кинлы ке вӧсь каризы. Ваньзэ тупатыны, лэсьтымтэзэ лэсьтыны бер ӧвӧл на. Женеваысь ансамблен ӵош.- Нош мар муген поръясь кырӟась мылкыддэс нуналлы быдэ сӥнырез тӥясь проектъёслы воштӥды? - Выль инвис усьтӥськиз. Филармониын ужакум, монэ ыстӥзы стажировкае Англие. Уэльсысь эше Гуин Уильямс визь-нод сётӥз: эн кышка вылез борды басьтӥськыны, бер ӧвӧл на (соку мыным 36 арес вал). Проектэн вырисьлэн, артистэн ӵошатыса, тросгес луонлыкъёсыз, сюресэз но кузьгес. Кылсярысь, Гуин Уильямс трубач сямен быдэс Уэльсын тодмо ни, вылӥегес тубыны липетаз пасез ӧвӧл ни.Англиысь бертыса, мон филармониысь љоген кошки. Соку отын ӧй вал на валан, проектъёсын ужаны кулэ шуыса. Нош городлы со кулэ вал ни. Мылкыдме валазы Ижкар администрациын. Лэсьтӥм «Иж - крезьгуро кар» проект. Собере вылысьтыз вылаз выль проектъёс. Мынам данъяськонэ вань - «Магия звуков Сибирского тракта» проект. 2006-тӥ ар. Удмуртиысь Сергей Кунгуров, Америкаысь Патрик Хейзл. Удмуртиетӥ ортчись Сибирь тракт кузя экспедиция. Вуоно араз - бичам фольклор материалэн (бигер, ӟуч, удмурт, бесерман кырӟанъёсын) филармониын концерт. Солэсь золгес концертъёс мон ӧй лэсьтылы на.Али эшъёсы шуо: ойдо тазэ, созэ проектэз улӟытом. Тани, шуисько, мелэ, кузьмасько. Ӵемысь сыӵе мылкыды луэ: мон со проектэз кылдытӥ, но сётӥсько мукет киосы. Со шонер. Малы весь одӥг интыяд пукод? Проектэдлы мукет адями выль улон сётоз.- «Иж-Женева», «Чайковскийлэн дораз», «ПарИжевск»… Проектъёсты Удмуртиез усьто дуннелы, нош дуннеез вутто Удмуртие. Секыт, дыр. - Ӧвӧл. Мон адямиослы усьтӥськисько. Ижысен Ярозь но берен сюресэз ортчытозямы, кылсярысь, водителен - тодмотэм адямиен - эш кадь люкиськисько ни. Мон малпасько, мар тон адямиослы сётӥськод, сое ик берен басьтӥськод. Потэ, тонэ мед яратозы шуыса - яраты ачид, со бордын кышномуртлэн шудэз! Кузьмаськыны одно ик кулэ.Пересьмеме уг поты, озьыен, весь мар ке выльзэ утчано. Али байкеръёсын тодматски - «Иж» мотоциклъёслэсь вордӥськем нуналзэс пусъён ужрадын, ветлӥ конструкторлы П. Можаровлы синпелет усьтонэ. Нош Женеваын Удмуртилы сӥзем презентация лэсьтыкум, пумиським Можаровлэн ӵыжы-выжыеныз. Озьы ик кылдо кусыпъёс.Мон ӧвӧл дышемын весь одӥг интыям пукыны. Тани али гинэ Женеваын улӥ, утыр Иже вуи ни. Мон эркын ӵӧж, лобась тӧл, пӧртэм культураосты ог-огенызы герӟась, вурись. Куддыръя ожгарчиен но асме шӧдӥсько. Куке Женеваын нюръяськисько учкисе-кылзӥсе понна. Куартолэзе ортчытӥм 2 концерт, люкаськиз 50 адями, но кӧня уксё, кужым кошкиз со понна. Отын, татын кадь, ялон ошыса, 500 учкись уг лыкты. Кулэ юромо агентствое но журналистъёслы вазиськыны, яке Интернетын туж зол ужаны, яке туж тодмо адями луыны.Шумпотӥсько, Ижын ачим кадь эшъёс шедьтӥ шуыса - Александр Русских, Катя Хабибуллина - ог-огместы ми, пал кыл гинэ вераса, валаськом. Тани ӵапак тӥледын пумиськон азьын удмурт-француз эшъяськонъя огин кылдытӥм. Удмуртиын, Швейцариын, Франциын ужрадъёс ортчытъялом, университетэз, киноклубез, та темаен вырись мукет юртъёсты юрттӥсе бордамы кыском. Малпай ни Женеваын «Леман ты котырын ӟуч ӝытъёс» ортчытъяны. Леман (ми со вӧзын улӥськом) Швейцария но Франция вискын интыяськемын. Ужпуме - огазеяны Россиысь Францие но Швейцарие улыны лыктэм адямиосты. Шумпоттэ внук.- Пӧртэм культураос куспын улӥськоды. Кинэн асьтэдыз шӧдӥськоды?- Ӟуч но удмурт калык - со мынам семьяе. Мыным матын удмурт, ӟуч кырӟанъёс - соосты мынам песянае, анае кырӟаллязы. Кунгож сьӧрын мынам семьяе ӧвӧл. Карт - со эш, тонэ валась адями, агай, атай, куддыръя нылпи но. Арлыд будэмъя сое золгес шӧдӥсько: яратон пӧрмытске зэмос мур гажанлы. Кунгож сьӧрысь культура - со книга кадь. Мон сое лыдӟисько, но, жаляса верано, матысь ӧй тодматскы на - ваньмыз азьланяз. Бен, соосты тодматӥ ни удмурт, ӟуч культураосын, но ачим соослэнэныз ӧй на. Мон отын нюръяськисько ай.- Проектэн вырон туж трос кужымез басьтэ. Кызьы шутэтскиськоды?- Бакчае потӥсько, мунчоын яратӥсько зыраськыны кофеен, йӧлвылын - ароматерапия. Соку аслым ачим сяська кадь потӥсько - мыным туж кельшо сяськаос. Буйгатскисько, мар ке шлач! гинэ пилиське ке. Азьвыл пияла банкаосты сэрпаллясько вал, берло дыре уг ни. Лек мылкыды уггес кылдылы ни, лэся. Егит дыръям картэлэн вал кӧжыен тырмытэм песьтэрез - груша. Сое мыжгасько вал.- Шуиды вал, 30 арес - со кышномуртлэн сяськаян вакытэз, соку луэ на янгышъёс лэсьтыны, нош 50…- Будэтэм, кисьмам емышъёстэ бичан. Кылдэмезлэсь мар ке выльзэ пӧрмытыны, пӧзьтэм компотлэсь выль джем лэсьтыны. Мынам шыкысам емышъёсы туж пӧртэмесь: чырсэз но, гольтресэз но… Мынам улонэ - со аслам рецептэя лэсьтэм пӧрам. Мынам туж трос салатъёсы, кудъёссэ мон ачим малпай. Кышкано ќвќл экспериментъёс лэсьтылыны.50 арескам валай: одӥг улэм арме но уг жаляськы, одӥг адямиез но уг курласькы. Кӧня ке ар талэсь азьло мон мукет сямен шуысал: тани та яратонэз мон улонысьтым ӵушылысал, та адямиез адӟеме уг поты. Эше шуиз: кинэ тон пумитад, соослы одно ик тау карыны кулэ, соос инмысь лыкто ук.- Улонады ваньмыз ялан вошъяське. Али нош ик сюрес вожын уд сылӥське-а? - Кырӟаме тросгес потэ. Азьвыл малпасько вал, проектъёс куспын кырӟалляло шуыса. Но проектъёсын вырон трос кужымме но дырме басьтэ. Валасько, та удысын мон липетозям вуи ни. Котькыӵе фестиваль лэсьтыны быгато. Нош кырӟанын мар ке но ыштэмын ни.Проект - со уксё, спонсор, трафик, транспорт, иворчиосты шедьтон. Пфф… Кырӟакум мон сокем зол уг сюлмаськиськы вал, учкисьёсын мылкыды капчигес луэ.Театр кылдытысал, выль крезьгуро группа. Солэсь ятыр: Женеваын усьтэме потэ Ӟуч культурая юрт - огдырлы проект ӧвӧл, со нуналлы быдэ тып-тып ужась луоз.- Эшты Патрик Хейзл вераз, кунгож сьӧрын тӥ Удмуртиын кадь тодмо луысалды ке, миллионер луысалды ни. - Шуд коньдон бордысь уг поты, со мылкыд бордысь кылдэ. Мон ӧй кырӟасал ке, проектъёс ӧй лэсьтылысал ке, ӧй адӟысал дуннеез. Тросэз артистъёс, оло, мынэсьтым 3 поллы тросгес коньдон басьто. Мон ӧй басьты квартира, машина, но… мынам дуннее узыргес.Мукет ласянь, мыным туж кулэ миллион, тодӥськоды-а малы? Мынам пие семьяеныз ипотека басьтӥз, солы, нунокелы юрттысал. Дуннеетӥ концертъёс сётъяса, ветлысал. Куарае вань на али. Кузпалэныз ӵош.Калыклэсь юанъёс: - Кызьы кузпалэныды, Швейцариысь Жерар Ламаршен, тодматскиды?- «ПарИжевск» фестивален йырин. Соку Вероника Булычева, Сарапул ёросысь Кигбаевоысь нылаш (улэ Парижын), дэмлаз лэсьтыны калыккуспо проект. Мон ужасько вал Эшъяськон юртын. Ижын концерт ортчиз, мынӥм Женевае. Нырысетӥ репетиция дыръя ик Жерарен тодматским. 3 арня ортчыса, сьӧрам лыктӥз, Ижкаре. Мон, пе, чиньыедлэсь быдӟалазэ уг тодӥськы, соин ик браслет вайи, пичи бриллиантъёсын.Солэн аслаз фирмаез, финансовой консультант луэ.- Швейцариын марлэсь йырды пороме?- Отын сомында сыръёс, ческыт винаос, гурезьёс, пӧртэм сяськаё лудъёс. Йыры пороме, тюльпанъёс, рапс быдэс луд тыр сяськаяськыку.Но мыным уг тырмы лымы, кезьыт куазь, бакчаен вырон но мунчо! Отын бакчаоссы туж пичиесь (1 сотка быдња), туэ нырысьсэ отчы картошка мерттӥ - 25 пуд, тыква, укроп, базилик, сяська. Шалемы дортӥ пичи шур визыла, ойдо, шуисько, мунчо пуктом. Веник но нокытысь бичаны ук, Удмуртие бертылыкум, сьӧрам вайисько.- Пиды но пытьыостӥды мынэмын кадь, кырӟаны яратэ.- Кырӟа, барабанэн шудэ, аслаз панк-рок группаез вань. Толэзь талэсь азьло пыриськиз раклы пумит благотворительной концертэ. Со али, мон кадь ик, сюрес утча. Ужа программист луыса. Но шӧдӥсько: сюлэмызъя ӧвӧл.- Кызьы пусйыны малпаськоды котырес юбилейдэс?- Вордӥськем нуналам, 24-тӥ куарусёнэ, зоопаркын дунтэк концертэ пырисько. Со радъяське дортэм пуныослы-коӵышъёслы юрттон понна. 20-тӥ шуркынмонэ филармониын ортчоз бадӟым концертэ. Отчы пыриськозы матысь адямиосы, кунгож сьӧрысь но шаерысьтымы эшъёсы.Мария Векшина Туспуктэмъёс Н. Уткиналэн архивысьтыз Теги: даноадямиос Кенешон | Улон-вылон |
Виталий Пронин Россиысь арбитраж суд огкылэ вуиз «Калашников» концернэн герӟаськем ужпумын. «Вихрь-1» комплексъёсты поттонъя проект законлэн куронъёсызлы тупасен лыдъямын, озьы бере, предприятие ӝоген басьтӥськоз бадӟым заказ борды. Тодады вайытон вылысь: «Калашников» вормисе потӥз Обороная министерстволэн ялэм конкурсаз. Озьы асьме предприятилы оскемын вал «Вихрь-1» комплексъёсты поттон - ваньзэ-ӧвӧлзэ 13 миллиард манет тыр. Но та уж ӝегаз Москваысь «Высокоточные технологии и системы» огазеяськонлэн концерн пумысен судэ вазиськеменыз но эскерон радъяны куременыз йырин.Наталья Седова Туспуктэм: news.rambler.ru Теги: Калашниковконцерн экономика | Иворъёс |
Виталий Пронин Выжы лэземезлэсь азьло писпу уг буды. Выжы лэзён но будон понна писпуэз нырысь мерттоно. Шундыез пилем уг ӵокса. Шундыез ӵокса ӵын. Дуннеын кык пол уд улы. Нош кык улонлы люкам узырлык тонтэк но улоз. Шудэд ке ӧвӧл, куро борды канжаськыса но, усёд. Шудэд ке ӧвӧл, пыд улад куро но уз шедьы. Кайгу улыны дышетэ. Нош нылпиез дышетыны турттон кайгуозь но вуттэ. Адями излэсь чурытгес, сяськалэсь небытгес. Ӟеч ужлы - чурытоме, кинлы ке пыриськыкуз - небытоме. Арскын кык гужем уг луы. Кин ке понна тол но гужем луэ: гур вылын шунтӥськыса пуке. Уж адямиез пыртӥз адӟе. Кинэ ке ӵукнаысен ӝытозь куссэ тӥятэ, кинэ ке ӝужыт креслое пуктэ. Адями улытозяз визь люка. Кин ке - визез воштӥсь коньдон пуйы. Кышнотэк пиосмурт йыроме. Уката ик кышноез кытчы ке палэнэ кемалыгес кошке ке. Яратонэз уд кортна. Яратоно мурттэ - кортналод. Музъем вылэ пытьы мед кылёз. Сьӧдэз яке тӧдьыез? Сурез ушъяса, вуэз уг тышкасько. Ву юэмысь, сурез тышкаськыло. Одӥг интыяз лӥял гинэ пуке. Адямиос пӧлын но лӥялъёс шедё. Теги: веран улон | Улон-вылон |
Виталий Пронин Мӧння кенак Иже вуэ ке, бертон азяз одно ик «Тройка» вуз карон центре пыре.Татын товарзэс бергатэ-учке, собере Южной автостанциозь но кыдёкын ӧвӧл ни. Васьлей картэз Кемеровоын луэм кышкыт учыр бере кышнозэ индылэ:- Чакласькы со городад. Пырыны ӧс шедьтод, нош потыны пась уз сюры.Васьлей зэм вера вылэм. Тани Прокуратураын но МЧС-ын ужасьёс «Тройкаез» эскеризы. Татын сомында куронъёсты тӥяллям - чотаны киын чиньыос уз тырме.Кылсярысь, тылпу дыръя калыкез поттон сюрес уд шедьтэ. Кыкетӥ этажысь васькон ӧс ӵогамын, вань пасьёсыз монтажной шукыен лач-лач тырмытэмын. Ӧс вылэ ошылэмын вузаны чаклам дӥсь.Мукетсэ но потон ӧсэз калык уз адӟы. Со нырысетӥ этажын ке но, отӥ потыны быгатоз вуз карон центрлэн администрациез гинэ. Кин тодэ, оло, уз вуттэ. Уго ӧс ӵогамын, нош усьтон ватэмын.Со сяна, «Тройкаын» сюбег коридоръёс. Отын но вылысьтыз-вылаз кыӵе ке коробкаос, вузъёс - берытскыны инты ик ӧвӧл.Эскерисьёс тылпу сярысь ивортӥсь кнопкаез зӥбизы но, пожарной сигнализация куара сётыны но ӧз малпа. Сирена улӟиз, 2, 5 минут улыса, пультысь сигнал вуэмен гинэ.Ватсано на: ӵын сярысь ивортӥсь датчикъёс уг тырмо, огнетушительёссы яке тӥяськемын, яке вужмемын, юрт пушкын ву сётӥсь гумыос чакламъя уг ужало. Нош вуз карисьёс тодо, кызьы уксё поттыны но вуззэс ӵектыны гинэ - нокыӵе инструктаж сярысь кылылэмзы но ӧвӧл.Таӵе югдурез тупатон вылысь Ижысь Первомай ёросысь Прокуратура судэ иск келяз. Вуз карон центрез ворсаны чаклало, тылпулэсь утиськонъя куронъёсты быдэсъяны кутскытозязы.Юбер кышно Туспуктӥз Максим Егоров | Улон-вылон |
Виталий Пронин http://udmdunne.ru/pasha-2/ Паша Вахрушев, милям огез автормы, 17-тӥ толсуре пыриськоз В. Путинлэн пресс-конференцияз. Кызьы вера П. Вахрушев, конференцие кутозы шуыса, туж бадӟым оскон ӧй вал. Ужрадэ пыриськон вылысь документъёссэ, «Удмурт дунне» газетлэсь гожтэт со лэзиз вал ни толэзь талэсь азьло. Нош ӟеч ивор весь ӧз вуы.- Шуак электрон почтаям вуэ письмо, лыктэ шуыса, - вера П. Вахрушев. - Таӵе ужрадъёсы пыриськыса, трос тодон-валанъёс басьтоно. Президентлэн, кивалтӥсьёслэн ужзы, бадӟым ужрадъёс сярысь рос-прос гожтон понна нуналысь-нуналэ дышетсконо. Нырысь-валысь кышкан но, возьдаськон но вань. Сое вормыны луэ.Паймоно Пашалэн тыршемезлы но дӥсьтонэзлы. Али со Казаньысь федеральной университетын журналистлы дышетске. «Удмурт дунне» газетэ школаын дышетскыкуз ик, гожъяськыны кутскиз ни, газетлы 100 ар тырмонэз пусйыкумы но, мылысь-кыдысь юрттӥськиз. Вуттӥз ни Москаваын но ужаны: Быдӟым Вормонлы 70 ар тырмонлы сӥзем ужрадын журналист вал. Тунсыко, кыӵе юанъёс дася Азьмуртлы 2-тӥ курсын тодон-валанъёс басьтӥсь студент?- Юанъёс йырын туж трос бергало, - вера Паша. - Йӧскалык печатен, студентлэн улонэныз но тазалыкез утёнъя удысын оптимизациен герӟаськем юанъёсты сётэм потэ. Малпаськыны дыр вань на. Оло, пресс-конференциын пукыку но, шӧдтэк шорысь таосызлэсь но умойгес юан йыре лыктоз.Туэ В. Путинлэн пресс-конференцияз быдэс Россиысь пыриське 1390 журналист. Тамында корреспондентъёсты арысь аре ортчылӥсь ужрад ӧз адӟылы на вал. Кылем арын, кылсярысь, Президентлы юанъёс дасяз 1259 журналист. | Иворъёс |
Виталий Пронин Туэ тулыс 1 сюрс 250 егит пи армие кошкоз1-тӥ апрельысен тулыс призыв кутскиз, со кыстӥськоз 15-тӥ июлёзь. Шаерысьтымы 7 сюрс пала егит пиос призывной комиссиез ортчыны кулэ, соос пӧлысь 1 сюрс 250-эз армие мынозы. Тулыс призыв сярысь вераз шаерысьтымы валтӥсь военком Александр Комлев.Сӥзьыл призывен ӵошатыса, тулыс призыв дыръя армие кошкисьёслэн лыдзы 500-лы ӧжытгес. Озьы ке но, 1 сюрс 250 муртэ армие келяно луоз. Азязы пуктэм ужпумез военкоматъёс быдэстыны тыршозы. Армие мыныны дасяськисьёслэсь тазалыксэс сак эскерозы 200 пала эмчиос, ляб пиосты шаерысьтымы 11 больницаын эмъялозы. Та призыв куспын медицинской но военной комиссиез ортчыны кулэ 7 сюрс пала егитъёс.Удмуртиысь пиосты, азьвыл аръёсы сямен ик, тросгес кутозы музъемвыл войскоосы. Шаерысьтымы 11 мурт службазэ ортчыны мылкыд кариз альтернатива амалъя, кылем арын 8 мурт гинэ вал. Военкоматын ужасьёсты сюлмаськытэ егитъёслэн тазалыксы. Шор военной округысь призывникъёс пӧлысь Удмуртиысь пиослэн тазалыксы тужгес ляб луэ. 60 процентэз гинэ армие мыныны быгатэ. Та лыдпус куинь ар пала огкадь возиське ни. Военной учётэ султытыку, 63 процентэзлэн тазалыкез ӟечгес на ке, школаез но вузъёсыз, ссузъёсыз йылпумъякузы, егитъёс борды трос висёнъёс лякиськемын луо ини. Кызьы вераз Удмуртиысь военкоматысь военно-врачебной комиссиысь специалист Николай Артемьев, пиналъёслэн висёнъёссы уг йӧнатӥсько, будэмъязы муре каръясько. Егитъёс тросгес курадӟо лулсэр висёнъёсын - 14,5 процентэз, сюлэм но сэр висёнъёсын - 13, 8 процентэз, 11,5 процентэз чиедэсь, 10 процентэзлэн ӝушсы висе.Армилэсь пегасьёс но вань. Туннэ нуналлы 6 сюрс пала егитъёсты дорысьтызы уг шедьто. Данакез пиос, мукет улосъёсы ужаны ветлэменызы, повестка басьтытэк кылё. Сӥзьыл призыв дыръя повестка басьтэмъёс пӧлысь 138 мурт военкоматэ вуымтэ. 12-сэ утчаса шедьтӥзы, 5-ез кыл кутытон улэ кыскемын, штраф тырытэмын.Военкоматъёс туэысен выль сямен ужаны малпало. Азьвыл аръёсы повесткаосты пиослэн доразы нуллӥзы ке, табере егит мурт ачиз со сярысь сюлмаськыны кулэ. Военкоматын ужасьёс буйгатыны дыртӥзы школаез йылпумъясь пиослэсь анай-атайёссэс. 11-тӥ классэз быдтӥсьёсты туэ тулыс армие уз басьтэ, соослы луонлык сётӥськоз вылӥ дышетскон заведениосы пырыны.Валентина ЕмельяноваТуспуктэмез: udmfoto.ru Теги: армиебасьтон Егитъёс призыв | Улон-вылон |
Виталий Пронин Татарстанысь удмуртъёс 22-тӥ инвожое элькун Гырон быдтон ортчытыны дасясько. Балтач каргуртэ шулдыръяськонэ возьмало Агрыз, Бавлы, Балтач, Кукмор, Мамадыш, Менделеевск, Елабуга ёросъёсысь, Набережные Челны, Кузон каръёсысь, Удмурт Элькунысь но бускель улосъёсысь вуэм куноос.Празднике лыктэмъёслы фольклор коллективъёс концерт пуктозы, усточиос киужъёссэс возьматозы-вузалозы, лыктэмъёсты ӝӧк сьӧрын куноятозы, пӧртэм шудонъёсы, ӵошатсконъёсы ортчытозы. Туэ шулдыръяськонэ ӧтемын УдГУ-ысь «Чипчирган» ансамбль.Татарстанын Гырон быдтон 1998-тӥ арысен ортче ини.Туспуктэмез: vk.com Теги: Балтач Гыронбыдтон Татарстан | Иворъёс |
Виталий Пронин Удмуртиысь МЧС ивортэмъя, туннэ, 16-тӥ куартолэзе, 14 час 55 минутэ азьвыл ожгар частьлэн интыяз тылпу потӥз но, 2011-тӥ арын пуштытэк кылем снарядъёс пуштылыны кутскизы. Гомась интые келямын тылпу кысӥсь поезд, 28 пумо спецтехника. Элькунамы возьмало тылпу кысӥсь Бе-2 самолёт-амфибиез но Ми-8 вертолётэз. Самолёт вуыны кулэ 19 час котырын. Ожгар частьысь калыкез 16-тӥ куартолэзе эвакуировать каризы. Отын 1 сюрс 400 пала улӥсез. Тросэз ӵыжы-выжыоссы доры кошкизы. Соос понна огдырлы улон интыос усьтэмын Баграш-Бигра, Эдейгурт, Уча школаосын. Усьтэмын «пӧсь» телефонъёс. МЧС-лэн элькун управленияз - 8 (3412) 51-45-50, Пичи Пурга ёрос администрациын - 8 (34138) 4-16-84. Эдуард Степанов Туспуктэмез МЧС-лэн элькун управлениезлэн | Югдурез утён |
Виталий Пронин Правительстволэн армиез но боевикъёс куспын вир кисьтон мынэ.Югдурез ӟырдато «Ислам кун» огазеяськонысь террористъёс но, таоссэ узатыса возе Америка: аслэсьтыз политиказэ пыӵатыны выре, Сириысь туала властез куашкатыса.Та пумысен Б. Асад кенешиз Россиысь журналистъёсын. Со шуиз: террористъёслы ӝутскыны луонлык сётӥз США, Иракын ож ӝутыса. Дугдытоно вир кисьтонэз, собере террористъёслы пумит кариськоно, та понна огазеяськоно Россиен."УД" Теги: дуннеын ож ужпум | Югдурез утён |
Виталий Пронин Ижын, наркотикъёсын нюръяськон нуналлы сӥзьыса, ортчиз «Улыны вакыт» акция. Сое радъяз «За здоровое поколение» огазеяськон, Югдурез утёнъя министерство, Ижысь егитъёсын ужанъя управление.Ижысь Серафим Саровский собор азьын уно калык люкаськиз - тужгес трос егитъёс. Ӵапак соос понна Егитъёслэн нуналзы азьын та акция радъямын вал. Угось быдэ вуымтэ адями котыре урод сямъёс ӝоггес лякисько.- Акция «Улыны вакыт» шуыса юнме уг нимаськы, та дунне вылэ ваньмыз улыны вордӥськемын, нокыӵе урод сямъёс адямилэсь улонзэ куспетӥ медаз каре. Ужрадэ ӧтимы школа бордысь лагерьёсы ветлӥсь, секыт югдуре сюрем, начар улӥсь семьяосысь 12-14 аресъем пиналъёсты. Та арлыдын нылпиослэн мылкыдзы дурыныз пӧзе, ваньзэ эскеремзы, уката ик лэзьымтэзэ, потэ, - вераз МВД-ысь наркотикъёсын нюръяськонъя ёзэтлэн кивалтӥсезлэн воштӥсез Татьяна Романова.Егитъёсты уродэзлэсь алӥзы соос кадь ик егит муртъёс. Школаосын, техникумъёсын дышетскисьёс таза улон, алама сямъёслэсь куштӥськон сярысь чуръёс лыдӟизы, кырӟанъёс быдэстӥзы. Гитара но микрофон киязы кутӥзы Удмуртиысь реабилитационной центрын йӧнатӥськись 2 егитъёс. Ульяна ассэ вокалын эскере, нош солэсь азьвыл, 5 толэзь ӵоже, наркотикъёс пӧлы выйыса улэм, али йӧнатӥське. Табере улонысьтым янгышъёссэ адӟисько, выль сямен улэме потэ, вераз нылаш.Собор вӧзын сюсьтылъёс ӝуатэмын. Борддор вылэ гожтэмын усыкмытӥсь суретъёслэсь бырем егитъёслэн нимъёссы. Ӧжыт ӧвӧл 17-18 аресъем но солэсь но еж нылпиослэн нимъёссы. Удмуртиысь сяна, Екатеринбургысь, Пермьысь, Татарстанысь адямиос гожъямын.- Та адямиос милям тодмоосмы яке тодмоосмылэн тодмооссы вал. Татчы лыктэмъёс мед адӟозы, кытчы вуттэ наркотик, - вераз «За здоровое поколение» огазеяськонлэн азьветлӥсез Светлана Дерюшева.Та огазеяськонэ пыриськись нылкышноос ваньзы куке но секыт адӟонэн пумиськизы - кинлэн ке нылпиез наркотикъёсын кушласькиз, кинлэн ке - быриз но. Табере кышномуртъёс сыӵе ик сюлэмшуге вуэм анайёслы, секыт югдуре шедем муртъёслы юрттӥсько.Кылбуръёсты, кырӟанъ-ёсты кылзэмзы бере егитъёс квест ортчизы, отын чузъяськизы наркотикъёсты алон, тазалыко улон борды кыстӥськон сярысь юанъёс.Ужрад азинскиз ӝыт-лань но - Киров нимо паркын Ижысь нылпи но мукет коллективъёс концерт возьматӥзы. Татын ик ВИЧ-лы дунтэк эскериськыны луиз. Эскеронэз радъяз СПИД-эз но паласькись висёнъёсты алонъя элькун центр. Озьы ик вань мылкыд карисьёс скандинав амалъя ветлыны дышетскизы.Ангелина Снигирёва | Улон-вылон |
Виталий Пронин Пиналъёсын дышетэммы потэ «Пичи вож кыз» кырӟанэз. «В лесу родилась ёлочка» ӟуч кырӟанэз ас вакытаз кин ке удмурт кылэ берыктэм. Утчаса-утчаса кылъёссэ но, авторзэ но нокызьы ум шедьтӥське. Оло, «удмурт дуннеос» юрттозы?Сюмси ёросысь лыдӟисьёсКыз котырын бергамон-эктымон кырӟанъёс сокем ик трос ӧвӧл. Вашкала дыръя соос воксё но ӧй вал, шуыны луоз. Соин но 1903-тӥ-1905-тӥ аръёсы гожтэм «В лесу родилась ёлочка» кырӟан туж тодмо луиз. Кылъёсыз Раиса Кудашевалэн, крезьгурез атаезлэн Леонид Бекманлэн. Сое удмурт кылэ кин ке берыктэм но, дышетӥсь но методист Гавриил Федотов 1949-тӥ арын дасям «Букваряз» со кылъёсыз печатлам. Но отын авторез пусйымтэ.- Удмурт радиолэн хорысьтыз нылкышноос 1950-тӥ аръёсы сое кырӟаллязы, - вера «Удмуртия» ГТРК-ысь азьвыл крезьгуръя редакторын ужам Леонид Гусев. - Но та кырӟан рос-прос выжыяськыса ӧз вутты.Туала вакытэ нылпи садъёсын сое тодазы ик уг вайыло. Садъёсын но школаосын «Нюлэскы ми ветлыса» кырӟанэз ӵемгес быдэсто. Таизлэн кылъёсыз но нылпиос понна капчиенгес сётӥсько, лэся.Леонид Гусев малпамъя, «В лесу родилась ёлочка» кырӟанлэсь кылъёссэ берыктӥз писатель Гай Сабитов. Но кин тодэ, оло, авторез воксё мукет. Национальной библиотекаысь йӧскалык но шаертодонъя литературая но библиографияя центр-лэн кивалтӥсез Анна Семёнова верамъя, азьвыл аръёсы книгаез дасясь ачиз ик произведениосты удмурт кылэ берыктылӥз. Соин ик 1949-тӥ арын потэм «Букваре» кыз сярысь кырӟанэз ачиз Г. Федотов берыктӥз, оло.Национальной библиотека юрттэмъя тодмо луиз: пӧртэм аръёсы пӧртэм авторъёс та кырӟан бордын ужаллям. 2002-тӥ арын со «Удмурт дунне» газетын печатласькиз. Авторез пусъемын ӧвӧл. Нош 2003-тӥ арын декабрь толэзе «Ӟечбур!» газетын Ижысь Семён Петров гожтэ: та кырӟанэз ачим, пе, 1970-тӥ арын берыктӥ вал. Куинез ик вариантъёс ог-огзылэсь туж ик уг висъясько.Пичи вож кызТэльын вордскиз пичи вож кыз,Тэльын ик со будӥз.Кезьыт толэ но гужемеВеськрес вож-вож сылӥз.Солы сильтӧл кырӟаз тазьы:- Ческыт уммен тон кӧл.Солэн вылаз лымы пельтӥз:- Медаз кынты лек тол.Кышкась пурысь лудкеч тэтчаПичи кыз котыртӥ.Пурысь кион лекомысаБызе нюлэскытӥ.Дӧдьы улысь тӧдьы лымыӞукыр-ӟукыр вазе.Лусьтро пыдо кельыт валмыТуж дыртыса ворттэ.Дӧдьы тыраз нуэ со пу,Отын пересь пуке.Со выжытӥз ик вож кызэзӴогем - гуртэ вае.Тани со празднике лыктэм,Чебер, веськрес сылэ.Уно пӧртэм шумпотонъёсНылпиослы ваем. Теги: Выльар удмуртдунне Юан-веран | Лулчеберет |
Виталий Пронин Адямиос гажало "скандинав" амалэн ветлонэзРоссилэн Президентэз Владимир Путин кичӧлтэмъя туэ ар ортчоз сюлэм висёнъёсын нюръяськон улсын. Таин валче странаысьтымы 10 городын ортчиз «Эмъясен поръян» ужрад. Палэнэ ӧз кыльы Ижевск но. Ижысь Киров парке уно калык люкаськиз: пӧлазы егитъёс но, куас бодыосын мӧйыос но - таосыд, адӟиське, туж гажало «скандинавской» амалэн ветлонэз. Пӧлазы тӧдьы халатэн врачъёс но: таос парке лыктэмъёслэсь вирзӥбетсэс эскеро, калыклэн юан-веранъёссылы валэкто. - Врачен ӵош пыдын ветлыны луоз ар ӵоже, - люкаськемъёслы вазиськиз тазалыкез утёнъя министр Алексей Чуршин. - Радъяськоз та ужрад толэзьлы кык пол Ижысь Киров паркын. Котькудӥз быгатоз сюлэмшугъяськытӥсь юанэныз меӵак эмъясьлы вазиськыны. Нырысетӥзэ ужрадмес сӥзимы сюлэм но сэр висёнъёсты алонлы, нош азьланяз саклык висъяломы ӝуш, ты висёнъёсын нюръяськонлы. Озьы калыкез дышетомы соослэсь утиськыны. Вирзӥбетсэс, сюлэм жугиськемзэс мертаса, люкаськемъёс сюрес вылэ вырӟизы. Вӧзазы ик вамышъяз Тазалыкез утёнъя министерствоысь валтӥсь кардиолог Дмитрий Тимонин. Вамыш лэсьтэмезлы быдэ со валэктэ: - Сюлэмлы туж кельше нуналлы быдэ одӥг-кык час ке но. Минутлы быдэ 70 вамыш - тужгес ичиез, но пайдаез но таизлэн ӧжытгес. 90 вамышысен 110 вамышозь лэсьтӥськод но, шоканэд уг пытсаськы ке, туж умой, ӝоглыктэс будэтыны быгатоды. Россиын улонысь кошкон учыръёс пӧлысь 51 процентэз сюлэм висёнъёсын герӟаськемын, Удмуртиын - 48 процентэз. Шумпотымон, шаерамы лыдпус берло дыре кулэсмиз 44 процентозь. Шӧдӥськиз сюлэм но сэр висёнъёсын нюръяськонъя 5 центръёслэн усьтӥськемзы. Но мон котьку шуисько: тазалыкмылы но, кисымылы но эмъяськемлэсь дунтэмгес усе профилактика. Соин ик мугорез нуналлы быдэ кыдатоно. Тани али мугорамы кылдэ эндорфин - шуд сётӥсь гормон. Соин ик таза улонэн эшъяськисьёс егит адӟисько, - шуэ валтӥсь кардиолог. Ужрад 2 часлэсь ятыр кыстӥськиз: люкаськемъёс дэмен поръязы, зарядка лэсьтӥзы, эмъясьлы юанъёс сётъязы, трос пайдаёзэ тодӥзы. Вуоноез таӵе ужрад ортчоз Ижысь Киров нимо паркын 14-тӥ мартэ. Соку тодыны луоз тазалыкъя школаос но соос пыр сётӥськись юрттэт сярысь. Елена Никитина Теги: тазалык | Иворъёс |
Виталий Пронин Можгаын улӥсь 47 аресъем воргоронэз янгыше уськыто лушкаськемез понна.Можгаысь больницаын ужась санитар берло толэзьёссэ варматаез дорын улэм, пунэм тыронъёсыз трос люкаськиллям. Син шораз йӧтэм варматаезлэн шкатулкаез. Отысь зарни чеберъяськонъёсты вузаса поттэм коньдонэныз пунэм тыронъёссэ берыктэм. Зарниезлэсь ышемзэ варматаез со нуналаз ик синйылтэм но полицие ивортэм. Ышем ваньбур 80 сюрс манет тыр дунъямын. Лушкаськись эмеспи вылэ уголовной уж ӝутэмын, сое 5 арозь пытсэт сьӧры келяны быгатозы. | Югдурез утён |
Виталий Пронин Елена Миннигараевалэн «Сьӧд сюлык» книгаез потӥз кылем арын, бичетэ пыремын веросъёс, фентези, детектив. 11-тӥ оштолэзе Удмурт филармониын Елена Миннигараевалэн «Сьӧд сюлык» книгаеныз тодматскон ӝыт ортчоз. Кутсконэз 17.00 часын.Елена Миннигараевалэн «Сьӧд сюлык» книгаез потӥз кылем арын, бичетэ пыремын веросъёс, фентези, детектив. Писательлэн творчествоез пумысен малпанзэ вералозы литературоведъёс Вера Пантелеева, Любовь Фёдорова, Татьяна Душенкова.Ужрадын чузъяськозы Елена Миннигараевалэн творчествоезъя кылдытэм крезьгуро композиция. Сое быдэстозы егит кырӟасьёс София но Ксения Хохряковаос, скрипкаен шудоз Ксения Касаткина. Со сяна, дасямын луоз Елена Васильевналэн творчествоезъя адӟытон.Тодады вайытом, Елена Миннигараева али ужа «Удмурт дунне» газетын, редакторлэн воштӥсез лыса. Материалъёсаз лэчыт ужпумъёс ӝутъя, нуэ политика, удмуртлык темаосты, та дырлы вормылэмын уно конкурсъёсын. Литературае вамыш лэсьтӥз «Мумы» повестеныз, «Мон — улӥсько!» кылбур бичетэныз.УД Туспуктэм: "Удмурт дунне" газетлэн архивысьтыз | Улон-вылон |
Виталий Пронин Бадӟым удмурт диктантэз гожтӥзы "Удмурт дунне" газетын ужасьёс но.16-тӥ апреле Ижкарысь аудиториосын удмурт диктант гожтонэ туэ 65 адями пыриськиз. 510-эз ассэ эскериз радио пыр.Ужрад туэ витетӥ арзэ радъяськиз ни. Жаляса верано, диктант гожтӥсьёслэн лыдзы уг йылы. Азьло кунгож сьӧрын улӥсьёс но гожто ке вал, туэ соос ӧз пыриське, быдэн одӥг-кык мурт вал Санкт-Петербургысь, Дагестанысь.- «Мынам Удмуртие» радио пыр туэ диктантэз нуназе бере лыдӟим, сыӵе вакытэ калык ас ужъёсыныз выре, шутэтске, - шуэ ужрадэз ортчытӥсь Александр Бикузин. - Соин ик вераськиськом диктант гожтон дырез азьланяз ӝытлы ик выжтыны.Диктант гожтӥсьёслэсь арлыдзэс ке учконо, тужгес но пересез - Кияса ёросысь Выль Тӥгырмен гуртысь 89 аресъем Мария Павловна Никонова, тужгес пиналэз - Шаркан ёросысь Пороз гуртысь 7 аресъем Лиза Титова.Удмурт кун университетысь дышетӥсь, диктант лыдӟись Ольга Стрелкова верамъя, туэ текст орфография ласянь шуг ӧй вал. «Сӥ-дан» кылэз ке шат тросэз мыдлань гожтӥзы, пуштроссэ валамтэенызы. Знакъёс пуктылыны шугъясько союзтэм предложениосын но приложениосты висъянын. Ортчем аръёсын ӵошатыса, диктант ӟечгес гожтэмын, но 100 балл одӥг адями но ӧз люка.Озьы радио пыр гожтэмъёс пӧлын тужгес трос балл люказы Дэри ёросысь Пётр Давыдов но Владислав Кабанов, Шаркан ёросысь Ольга Фролова, Алнаш ёросысь Ольга Рябина но Сьӧлта ёросысь Владимир Семакин. Ӟечкыласьком!Но ми лыдъямъя, тужгес зэмлыко баллъёссы очно амалэн гожтэмъёслэн: угось таосызлэн луонлыксы ӧй вал ужзэс бӧрысь арня ӵоже эскерыны-тупатыны. Озьыен, тужгес шонер гожъяськисьёс пӧлын - «Удмурт дунне» газетын ужасьёс! Ми люкам 94 баллозь. Умой гожтӥзы «Ӟечбур!» газетын ужасьёс но. Шорлыдын ке учконо, 90-94 балл - со ӟеч дунъет, «5» пуктыны луоно, шуэ Ольга Борисовна, со ӵошка заочно амалэн басьтэм 98-99 баллы.«Мынам Удмуртие» телерадиокомпания удмурт диктантэз азьланяз но ортчытъяны малпа. Ӟеч кичӧлтон уго пумен паськытгес вӧлме, но берло дыре тросэз верало очно гожтыны мылкыд каремзэс. Али сыӵе луонлыксы вань ай Ижкарын улӥсьёслэн гинэ. Но ужрадлы дурбасьтысалзы ке удмурт кылмы понна висись кивалтӥсьёс но ужбергатӥсьёс, анай кылынымы шонер гожъяськыны мылкыд карисьёс арысь аре йылысалзы. Куд-огез гожтыны кисыра на, баллъёссэ шараямлэсь возьдаськыса. Та ласянь ӟуч диктант радъясьёслэсь адӟем кароно вылэм - нимтулзэс шараятэк гожтыны мылкыд карисьёс уногес люкаськысалзы.Кин кӧня балл люказ туэ, учкемды луоз «Мынам Удмуртие» телерадиокомпанилэн сайтысьтыз но «Иворъёс» группаысь. Нош асьтэлэсь янгышъёстэс эскерон вылысь сётӥськом шонер текст.Зинаида Рябинина Туспуктӥз А. Тронин Василий Ванюшев Мынам дуно эшеСо вакытэ мон «Комсомолец Удмуртии» газетлэн редакторез луыса ужасько вал. Одӥгаз арнянуналэ валесысьтым султыса оло вуи, оло ӧй - Ижкарысь Пушкин нимо ульчаысь улонниысьтымы ӧсэ жингыртӥсь луиз. Усьтӥ но, со сьӧрын дуно эше, Сеня Виноградов, сылэ. Вождэс эн вае, гажано эшъёсы, асьмелы ваньмылы туж тодмо, дано адямиез, Удмуртиысь калык суредасез, Семён Николаевич Виноградовез мон озьы нимасько шуыса. Ми соин кемалась тодмо: Можга педучилищеын ньыль ар ӵоже ӵош дышетскимы, мынам син азям ик кутскиз солэн суредан сюресэз но.Мон ӧй паймы сыӵе вазь куноелы: кӧснуналэ со пыраз мон доры редакцие, поттылӥз Огырчи базарын вузаськись туж чебер пужыосын куэм, керттэм, чильпам киужъёс сярысь. Мон жаляса верай, ми палан, Кизнер шаеръёсын, сыӵе пужыосын куиськисьёс ӧвӧл ни кадь шуыса. Сое, озьыен, эше пеляз понэм.Семён Николаевич суредась гинэ ӧвӧл, со тодосчи, этнограф но. Суредъёсыз солэн яркыт буёлъёсын кисьтасько, удмурт калыклэсь чылкыт сямъёссэ кырӟаса верало кадь. Котырысь дунне но, адями вылысь дӥськут, чеберъянъёс но, суредам муртъёслэн выросъёссы, мугор воземзы но - ваньмыз удмурт.Тодам вайисько на Будапештын ортчем конгрессэз, кытын Семён Виноградов тодосчи лыдӟиз «Шунды» пужы сярысь докладзэ. Паймытӥз унозэ, уката но - кунгож сьӧрысь эшъёсмес. Ваньмызлэн тодэмез потӥз та пужылэсь кылдэмзэ но, пуштроссэ но, туала аръёсы уже кутӥськемзэ но. Татысен ик кутскиз Кизнер ёросысь Улысь Кусо гуртысь мынам вордӥськем юртэлэн бадӟым капка бордысьтыз пужы сярысь вераськонмы. Солэсь азьло мон та пужыез, оло, миллион пол адӟылӥ, но зэмос сӥ-данзэ ӧй но тодылы, ӧй но валалля. Теги: удмуртдунне удмурткыл Удмурткылосбуръя финно-угроведениеяножурналистикаяинститут | Улон-вылон |
Виталий Пронин МЧС-лэн Удмурт Элькунъя Валтӥсь управлениез шугъяськемзэ вера: шаермы дась ӧвӧл тылпу потонлэсь утиськонлы.Кылсярысь, Можга, Иж, Глазов котыръёсысь нюлэсъёсын силёез утялтыны ик кутскылымтэ. Отын эрказ тылпу гомӟоно кадь. Нош берло дыре гинэ тэль ӝуаны кутскон 9 учыр пусъемын ни. Гуртоос пӧлын но валэктон уж уг нуиськы. Жаляса верано, бакчаязы ӝуг-жаг сутыны дӥсьтӥсьёс но шедё. Со сяна, та вакытэ котькуд гуртын луыны кулэ тылпу потонэз чакланы-алыны дась луись дежурнойёс - та ӟеч сям вуныны кутскемын.УД Туспуктӥз А. Горбунов | Югдурез утён |
Виталий Пронин Артист тужгес но крезьгуро кылбурчиен лыдъя Иосиф Бродскиез. П. Чайковскийлы сӥзем фестивале пыриськиз Россиысь калык артист Константин Хабенский К. Хабенский Юрий Башметлэн «Москваысь солистъёс» камерной ансамбленыз Ижын концерт сётӥз. Драмая артистлы сцена вылын крезьгур одно ик кулэ-а? Та юанлы Константин Хабенский шуиз:- Крезьгур куддыр люкетэ, нош куддыр сотэк воксё уг луы. Гур юрттэ шоканы, мылкыдэз воштыны, кылэз узырмытыны но малпанъёсты учкисьёс доры шонер но яркыт вуттыны.Артист тужгес но крезьгуро кылбурчиен лыдъя Иосиф Бродскиез. Солэн чуръёсыз асьсэос крезьгуре курисько кадь, шуиз Хабенский.Галина Савина Туспуктӥз Н. Сметанина Теги: Удмурткунфилармония Чайковскийлэнфестивалез | Улон-вылон |
Виталий Пронин Таяз арняе Россилэн Президентэныз Владимир Путинэн ӵош шаерамы вуылӥз Россиысь культурая министр Владимир Мединский. Россиысь культурая министр В. Мединский (бурысез) тодматскиз М. Калашниковлы сӥзем музеен но.2019-тӥ арын 100 ар тырме М. Калашниковлы. Юбилейлы дасяськон мытэмын ни. Соин валче министр учкиз Пыӵал тирлык поттон заводлэсь валтӥсь корпуссэ но Операя но балетъя театрез, собере малпаз элькунысьтымы культура удысын тыршисьёсын пумиськыны. Нош юанъёс та удысын лачак - учреждениослэн кивалтӥсьёссы министрез асьсэлэн сюлэмшугенызы согизы, шуыны луоз. Тросэз юанъёс герӟаськемын тырмыт коньдон висъямтэен.Кылсярысь, элькунысьтымы Усточиослэн школаенызы кивалтӥсь Надежда Иванова юаз: уг луы-а таӵе школаослы крезьгуро инструментъёсын юрттыны? Министр тыршом шуиз но, кыӵе ке оскон вордӥськыны медэ ни кадь вал. Но В. Мединский шуак юаз: нош малы анай-атайёс пиналъёссылы инструмент уг басьто? Надежда Петровна валэктыны выриз шоркарысь кунолы, гуртоос, туж потыса но, уз быгатэ нылпизылы 200 сюрс манет тыр сылӥсь инструмент басьтыны, татын Москваын быдӟа уждунъёс ӧвӧл. Озьы ке но В. Мединский тодэ вайытӥз, Россиын 5 но ӝыны сюрс крезьгуро школаос шуыса...Кӧня ке ар ӵоже ни курадӟе Национальной библиотека - юртэз пытсамын, отделъёсыз город тыр пазямын. Сое йӧскадь тупатъян понна кулэ 650 миллион манет. Со пӧлысь 400 миллионзэ асьме Правительство куре федерал бюджетысь. Та ласянь оскон бадӟымгес кадь - Россиысь Культурая министерство проектлы дурбасьтӥз, со пыртэмын 2017-тӥ арлы бюджетэ, но учкоз-а озьы ик Коньдон ужпумъёсъя министерство, тодмо ӧвӧл на.Асьме культурая министрмылэн воштӥсезлэн Пётр Даниловлэн сюлэмыз котьку висе артистъёс понна - туала вакытэ соос уг быгато гастрольёсы потаны, ас кожазы пӧзё, луоз-а та ласянь улосъёслы юрттыны? В. Мединский ӵектӥз улосъёсын валче ужанъя проект гожтыны - коньдон висъянлэсь оглюкетсэ элькун ас вылаз басьтӥз ке, уж пӧрмыны кулэ.Шуггес музейёсын. Элькунысьтымы Суредан искусствоосъя музей кемалась рос-прос тупатъямез кулэ каре, со сяна, уг тырмо та удысысь специалистъёс. Кылсярысь, туннэ нуналлы быдэс шаерамы ӧвӧл живописья одӥг но эксперт, чиньыен лыдъямон реставраторъёс но. Удмурт кун университетэз йылпумъямъёс кошко бадӟым городъёсы, мар кароно?Малы ке та ужпум борды министр воксё ӧз дэмӟиськы, суредан искусствоосъя музейлэн егит директорезлэн В. Вахрушевалэн мылкыдыз, валамон, куашказ. Со дыре ик В. Мединский республикаез ушъяз ӟеч кадръёс будэтэмез понна - толон гинэ, пе, пумиськылӥ «Росгосцирклэн» выль кивалтӥсеныз, бӧлякеныды Дмитрий Ивановен, туж оскисько, со быдэс кунысьтымы цирк удысэз радъяны быгатоз шуыса.Тросэзлэн юанъёссы-куронъёссы коньдонэн герӟаськемын ке вал, одӥгез гуртысь библиотекарь министрлы ӝожтӥськиз, соосты бумага уже выйтыны выро шуыса: милям 90 процентэз ужан дырмы бумага отчётъёс гожъяса быре, пе. Малы со кулэ? Ярам, бадӟым фестивальёс-мар луысал ке, но пичи ужрад ортчытӥськод но 3 нунал гожъяськыса пукиськод.Владимир Мединский чӧлскиз вал асьме министерство вылэ, но етӥз библиотекарь ӧз сётскы: ӧвӧл, косонъёс (нормативной кагазъёс) вуо Россиысь министерство ласянь! Соку министр амалтэк соглаш кариськиз, мон но, пе, сое шонерен уг лыдъяськы, со интые умойгес луысал ужрадъёсы тросгес калыкез кыскон сярысь сюлмаськыны.- Ярам, ойдолэ тазьы вераськом, - вордӥськиз соку ик ӵектон. - Тӥляд министрды Владимир Соловьёв Россиысь Культурая министерстволэн коллегияз мултэс отчётъёс сярысь доклад мед лэсьтоз, солэсь вераськемзэ мукетъёс чабыса пумитазы ке, тыршом та югдурез воштыны.Пумиськон туж кема кыстӥськиз, ваньмыз мылкыд карисьёс юанъёссэс сётыны быгатӥзы. Табере пайдаез гинэ мед луоз.Зинаида Кириллова Теги: Россиын Удмуртиезазинтон Удмуртиын | Улон-вылон |
Виталий Пронин Вторнике республикаямы вуылӥз Россиысь югдурез утёнъя министр Рашид Нургалиев. Татын со ортчытӥз полициын ужасьёсын кенешон. Ужрадэ пыриськизы Президент Александр Волков, Удмуртиысь югдурез утёнъя министр Александр Первухин, МВД-ысь ветеранъёслэн кенешсылэн тӧроез Герман Санников.- Берло 10 ар ӵоже полицын ужасьёслы таӵе зол куронъёс нырысьсэ пуктэмын, - вераз Рашид Нургалиев. - Реформа кутскем дырысен 1,5 ар гинэ ортчиз ай. Озьы ке но полиция сярысь закон кутэмын, юристъёслэн но, огшоры калыклэн но ӵектонъёссы кылэмын.Министр пусйиз: полициын табере вылӥ кивалтӥсьёсты интыенызы вошъялозы. Сыӵе дыръя уг луы азгынмон, ужлэсь акыльтон. Берло 2 толэзь ӵоже полициысь 75 бадӟым кивалтӥсьёс ужзэс воштӥзы. Тросэзлэн служба нуон улосэз но выльдӥськиз. Огез но генерал яке полковник таӵе воштӥськонъёслы пумит кариськемзэ ӧз вера.Озьы ке но ӟеч кивалтӥсьёсты палэнысь возьмано ӧвӧл, шуиз Р. Нургалиев. Соосты интыосын дасяны кулэ. Кылсярысь, МВД-лэн генеральной штабаз кылдытэмын 150 муртлэсь резерв. Сыӵе ик синмаськымон офицеръёсты син шорын возёно улосъёсын но. Соосты огшоры гинэ чаклано ӧвӧл - кулэ дышетыны, кивалтон ужын эскерыны. Полициысь кивалтӥсь ортчыны кулэ удысысь вань тубатъёсты, соку солэн «кизили» висёнэз уг луы, пе.2012-тӥ арын 1-тӥ январьысен ӟеч луыны кулэ полициын тыршисьёслэн уждунзы. Соин министр чутрак ӵоге: та службае ваньзэс ум ни кутэ - быръёмы устооссэ гинэ. Уждунлэн 50 процентэз кылдоз оклад бордысь, кылемез - премия чотын. Со сяна, эшшо 8 пӧртэм ватсэтъёс чакламын. Озьы полициысь лейтенантлэн тужгес пичи уждунэз 33 сюрс манет вылын луоз.Полициын ужасьёслы выль сямен висъялозы улон инты. Адямилэн ужан стажез 10 ар ке, солы коньдонэн юрттэт луоз. Дунтэк улон инты сётъялозы участковойёслы.Но югдурез утён удысын тыршисьёслы ваньмызлы ик кулэ луоз юридической тодон-валан. Таин валлин тросэзлы дышетскон сярысь малпаськоно ни.Быдэс реформалэн одӥг мур пуштросэз: полициын ужасьёслы адями шоры бумага пыр учконо ӧвӧл, адӟоно солэсь сюлэмшугъяськонзэ, одно ик юрттоно.Кенешонэз йылпумъяса, Рашид Нургалиев медальёсын пусйиз ОМОН-ысь пиосты. Башкириын Урман посёлокын но Пичи Пурга районысь Пугачёво посёлокын луэм пуштылонъёс дыръя воргоронъёс кышкыт интыысь поттӥзы адямиосты. | Югдурез утён |
Виталий Пронин Ижысь Свято-Михайловской черкын йылпумъяськиз быдӟым конструкторен люкиськон ужрад. Удмурт Республикаысь Президентлэн пресс-секретарез ивортэмъя, туннэ нунал ӵоже Михаил Тимофеевичен люкиськыны вуылӥз ог 60 сюрс адями - со понна соослы кузь черодын сылоно луиз. Люкиськон ужрадэ вуизы Россиысь Правительстволэн Тӧроезлэн воштӥсез Дмитрий Рогозин, озьы ик обороная предприятиослэн кивалтӥсьёссы, шаерысьтымы кивалтӥсьёс.М. Т. Калашниковез ватозы Москва котырысь Мытищи городысь военно-мемориальной комплексын. Соин люкиськыны отчы вуозы федерал кивалтӥсьёс, кунгож сьӧрысь делегатъёс. Удмурт шаерын кайгырон нуналъёс азинтӥсько: шулдыръяськон ужрадъёс мукет дырлы выжтэмын.Наталья Седова Туспуктӥз Владимир Беломорских Теги: МихаилКалашников | Иворъёс |
Виталий Пронин Уйпал Кавказысь Кисловодскын тюльпанъёс бычыяны кутско ни феврале. Озьы туэ тулысэз пумитай туж вазь. Национальной паркысь долинаын 80-лэсь ятыр сорт розаос будо.Быгатэмзыя улоКисловодске поездэн 2 но ӝыны сутка мыноно. Вокзалысь потӥськод гинэ, шӧдӥськод: вырйыло-гурезё интые пуксем город трос тунсыкозэ сӥзе.Син шоры соку ик йӧто вокзал котыре нориськем таксистъёс. Поездысь васькисьёсты соос нерад карыны кутско.- Кытчы мынӥськоды? - уката тэбиниз сьӧд мыйыкоез таксист. - Санаторийды татысен ог 3 иськемын. Транспорт та вакытэ отчы уг ветлы ни. Мон, эсьма, 100 манет тыр келяло...- Ма, путёвкаямы гожтэмын: санаторий вокзалысен ог 500 метр кемын гинэ...- Пожалуйста, тани та гурезь вылын гинэ со, - возьматэ вокзал борды ланьырскем вырйыл шоры. - Но тӥ отчы пыдын шат тубоды, сюрес ӧвӧл...Ми, дун тырытэк, ог 5 минутскын паськыт, вольыт сюрес кузя санаториямы вуимы.Озьы нырысетӥ нуналысен ик валам: татын, кин кызьы быгатэ, озьы коньдон поттыны выре.Таксистъёс сяна, Кисловодскын пичияк ке но уксё поттыны быгато на вуз карисьёс, туристъёслы улон интызэс ӵектӥсьёс. Вань на риелторъёс - таосыз но калыкез пырак вокзалысен ик пумитало.- Куддыр ог-огенымы керетонозь но вуылӥськом, йырсияськон учыръёс но вал, - уг ваты риелтор Алина. - Улон инты дэмласьёс трос, но данакез шутэтскисьёс лыкто санаторие. Нимаз адямиос улон интызэс нуналаз 500 манетэн гинэ но ӵекто. Вань, конешно, нуналаз 1-2 сюрс манет курисьёсыз но. Квартирантъёс шедьтӥсько ке, 10 процентсэ коньдонзэс басьтӥсько. Кема аръёс ӵоже Бакуын, собере Киевын ӟуч кылъя урокъёс нуи. Кисловодске вуи ни, пенсие потыса. Лыдъяське, мурт кунын ужай шуыса, соин ик пенсие 8 сюрс манет гинэ... Кар тусъёс.Кисловодскын нокыӵе производство ӧвӧл. Чырткемъёсызгес ужаны интыясько санаторийёсы - сиён пӧрасе, выж миськисе...Вамышлы быдэ - нарзан ошмесъёсСанаторийёсын улон-вылон чылкак мукет - татын ваньмыз бусьтыр! Ӟеч мылкыд, выль тодмоос... Сиён пӧранэз, выж ӵужонэз ӧвӧл - берлозэ ку меда таӵе рае вуылӥ вал? Татын ик тонэ йӧнатыны выро - массаж, спелеокамера, лысэн ванна... Ваньмон дырдэ но радъялозы - кино, концерт, эктон ӝыт... Зэм, котькуд санаторийлэн аслаз программаез. со дунъёс бордысь потэ. Куд-ог санаторийёсын феврале нуналаз ог 2 сюрс манетэн гинэ но тырмыто - гужемлы, пе, дунъёссэс 3-4 сюрсозь будэтозы. Нош куд-огаз толалтэ но нуналаз 5-7 сюрс манетлэсь ӧжыт уг басьто. Тросэз Кисловодске лыкто путёвкая, кылсярысь, профсоюзъёс, эмъян учреждениос пыр. Эшшо тросэз - ас коньдонэнызы.Но улонад одӥг пол ке но Уйпал Кавказэ одно вуылоно - тае мон табере тодӥсько! Укыр чебер инкуазь, укыр трос адӟымон интыос.Кисловодск интыяськемын Кавказ гурезьёслэн выжыязы - Россиысь но Европаысь тужгес ӝужыт гурезёзь, Эльбрусозь, кылемын на ог 65 иськем гинэ.Кылдэмын город-курорт 1803-тӥ арын ӟуч военной крепость бордысен. Нош нимыз потэмын минерал ву бордысь - чырсалэс сурет пырак музъем улысь потэ. Эсьма, город шорын ик сылэ бадӟым Нарзан галерея - готика стилен 1853-тӥ арын ӝутэм синпелет. Вылтусыз со дырысен воштымтэ, пушкыз гинэ туала шӧмъем каремын ни - шулдыртэмын статуяосын но мраморен. Татын минерал ву дунтэк юыны луэ. Шӧмтӥсько кезьытсэ но, веръясько шунытсэ но - огез но ческыт уг поты. Нош эше валэктэ: тазалыклы кыӵе пайдаё со, тӥни ук стенд вылын та сярысь пыр-поч гожтэмын. Городэтӥ поръянъямы тросэтӥ пумитам на минерал вуэн «ошмесъёсты» - пыр но ю. Но сьӧрад троссэ 1 литр гинэ басьтыны лэзё.Котькуд турист Кисловодскен тодматсконзэ кутске, малпасько, Курорт бульварысен. Ортче со городысь тужгес чебересь интыос пыр. Бульварлэн мыд-мыд палтӥз сыло 19-тӥ-20-тӥ дауръёсы пуктэм особнякъёс. Соослы кутскон сётэ, шуыны луоз, филармония - архитектурая зэмос синпелет! Нырысетӥ люкетэз пуктэмын вылэм ай 1895-тӥ арын, со вакытэ сое Курортной зал шуылӥллям. Со арын ик кылдэм городысь симфонической оркестр, кудӥз Курортной залын ялан концертъёс сётъяны кутскем. Нош 1972-тӥ арын концертъёс возьматыны эшшо одӥг зал пуктӥллям. Туннэ отысь уг кошкыло Москваысь но бадӟым артистъёс - концерт вылысь концерт сёто.Мукетыз синпелет - 1903-тӥ арын мавритан стилен ӝутэм Валтӥсь нарзан ваннаос. Ӵапак со аре город-курорт кылдэм дырысен 100 ар тырмиз, со вакытэ отчы шутэтскыны вуылӥсьёс туж трос вылӥллям ини. Озьы ӝутэмын вал Кисловодскысь тужгес чеберез юрт. Солэн башняосыз ик йӧспӧртэмесь, пичи балконъёсыз халифъёслэсь дворецъёссэс тодэ вайыто. Быдӟым ож вакытъёсы татын йӧнатылӥзы сӧсырмемъёсты. Али отын нарзанэн 89 ванна, нуналлы быдэ 2,5 сюрс адями тазалыксэ юнматыны быгатэ.Мон понна Кисловодск уката вунонтэм кылиз Курорт паркен. Огнуналскын кутсконысеныз пумозяз сое ортчыса нокызьы уд вутты - 948 гектар вылын интыяськемын. 1998-тӥ арозь со Европаысь тужгес бадӟым паркен лыдъяськиз. Но собере ог 400 гектарез приватизация улэ шедиз.Нош кутскон та парклы сётэмын ай 1923-тӥ арын, соку Кисловодск курортлы пӧрмыны кутскиз. Туннэ паркысь пумитаны луэ нюлэс коӵышез. Нош удалтӥз ке, адӟыны кылдоз беркутлэсь лобамзэ но - бурдъёсыз ог 3 метр пасьта. Паркын 250 пала пӧртэм писпуос, 880 пала турын-куаръёс будо. Нош ма быдӟа интые мерттэмын розаос! Ог 80 сортэз будэ татын. Жаль, ӧз кылды сяськаяськон вакытсэс адӟыны - вазьгес на вал. Розаослэн долиназы уката чеберске, пе, гужемлэн кыкетӥ ӝыныяз - тае адӟон понна гинэ но мон эшшо одӥг пол Кисловодске вуылыны дась!Ваньмы огкадесь!Кисловодск вунонтэм кылёз трос выль тодмоосын но. Россилэн пӧртэм сэрегъёсысьтыз шутэтскыны вуо татчы. Ӧжыт ӧй вал Алтайысь - поездэн 4 нуналлэсь кема лыктыны вырим, шуизы. Трос вал Москва котырысь. Эшшо тросгес - Уйпал Кавказ республикаосысь. Феликс - Владикавказысь пожарной. Ачиз верамъя, ужез секыт ӧвӧл, но луо сыӵе тылпу потонъёс - жадемед-куалектэмед быдэс арлы тырме. Ярано, Владикавказын гужем ӵем зоре, гурезьёс пилемъёслы кошкыны уг сёто.Лиза но Мёлек - сузэръёс-кабардинкаос. Одӥгез нылпи садын, мукетыз школаын ужа. Ӵошатӥм: уждунъёссы асьме шаерысь дышетӥсьёслэнлэсь но воспитательёслэнлэсь уг висъясько. Мёлеклэн 3-ез ик пиналъёсыз школьникъёс ай. Лизалэн нылыз но, пиез но ас семьяосынызы Москваын уло ни - Кабардино-Балкариысь егитъёс Россиысь бадӟым городъёсы кошко, пе. Кузпалыз ӧвӧл ни.- Монэ со транспорт дугдыллониысь лушказ вал, - тодаз вае нылкышно. - Одӥг-кык пол гинэ адӟылэме вал. Но туж умой улӥм…Вераськонамы пыро ингушкаос: милям, пе, али нылэз лушканлы пум поныны выро. 200 сюрс манет штраф тупатэмын ни - сое мечете сётыто.Индира - Грозныйысь. Шуэ: песянаез Индиысь премьер-министрлы Индира Гандилы туж синмаськемын вылэм, соин нунокезлы чебер ним понэм. Кык вылӥ образованиен. Нырысетӥез - педагог. Анаез Грозныйысь дышетонъя управлениын, сузэрез школаын ужало. Но Индиралэн соослэн кадь пичи уждунэн улэмез потымтэ. Экономистэ дышетскем на. Усьтэм аслэсьтыз салонзэ. Ушъя президентсэс Рамзан Кадыровез: благотворительностен туж трос выре, уката юрттӥське трос нылпиё семьяослы. Ачиз азе чурытэсь куронъёс пуктэ, калыклы но юскиськыны уг сёты…Соку ортчымтэ на вал Россилы президентэ быръёнъёс. Кыӵе луоз кунмылэн ӵуказе нуналыз - та сярысь вераськонъёс ӧз чусомылэ. Озьы уката валай: странамы бадӟым, калыкъёс трос пӧртэм, но ваньмы одӥг кадь малпанъёсын, одӥг кадь осконъёсын улӥськом...Элина Кумачёва | Улон-вылон |
Виталий Пронин Ожысь ветеранъёслы, инвалидъёслы юристъёс дунтэк юрттэт сёто.Валэктон сёто Миръясь судьяослэсь ужзэс радъянъя управлениысь специалистъёсКытысь шедьтоно юристъёстыКинъёслы юристъёс дунтэк юрттэт сёто но кытчы со понна вазиськоно?Е. Иванов, Ижкар- Куд-ог категориослы юристъёс юрттыны кулэ, уксё басьтытэк. Кылсярысь, 1-тӥ но 2-тӥ группаен инвалидъёслы; инвалид, сирота нылпиослы, озьы ик соосты будэтӥсьёслы, пиналъёсынызы герӟаськем юанъёссы кылдыку; Быдӟым тыложысь ветеранъёслы, Совето Союзысь Геройёслы, Россиысь Геройёслы, Социалистической Ужысь Геройёслы; мурт пиналэз вордосэ басьтыны мылкыд карисьёслы, документъёс дасянъя юанъёссы кылдыку; пытсэт сьӧры, быдэ вуымтэослы чаклам изоляторъёсы но та выллем учреждениосы шедем нылпиослы. Озьы ик юристъёс дунтэк визь-кенеш сётозы, семьялэн доходэз улыны чаклам минимумлэсь ӧжытгес ке. Таӵе юрттэт табере басьтыны быгатозы инкуазен сэрен кылдэм шудтэм учыръёсы шедемъёс но - Кун Кенешысь депутатъёс та законэз юнматӥзы туэ март толэзе.Россиын эшшо кӧня ке пумо законъёс юнматэмын, кудъёсызъя юристъёс озьы ик дунтэк юрттэт сёто. Таос сярысь пыр-почгес тодыны луоз, Удмурт Правительство бордысь Миръясь судьяослэсь ужзэс радъянъя управление яке Удмуртиысь адвокатъёслэн палатаязы вазиськыса.Кытчы луоз вазиськыны дунтэк юрттэт басьтон понна? Нырысь ик, элькунысьтымы кун властьлэн ёзъёсаз: министерствоосы, комитетъёсы, управлениосы, Госжилинспекцие, Госстройнадзоре, Ветеринарияя кун управление, Медицина страхованиея фондэ но мукет. Дунтэк юрттэт сёто кунлэн луисьтэм куд-ог ёзъёс но.СМС-лы осконо-а? Кылэме вань: судэ табере ӧтьыны быгато телефон пыр гинэ, СМС келяса - почтае повесткалы ветлонэз ӧвӧл ни. Озьы-а?И. Калинина, Сарапул- Зэмзэ но, элькунысьтымы вань судъёс заседаниослэн кытын, кыӵе дыре ортчемзы сярысь телефон пыр СМС келяло. Но со понна суд ёзъёсын адями нырысь ик СМС-лы соглаш луэмзэ вераны кулэ, та понна со расписка улэ кинюртэмзэ пуктэ, телефон номерзэ гожтэ.Пусйыны кулэ, СМС понна дун уг басьтӥськы. Судъёс сайт пыр соку ик адӟо: СМС-эз басьтӥсь кыӵе дыре адӟиз-лыдӟиз сое. Зэм, луыло учыръёс, куке, судэ ӧтем сяна, адямилы куд-ог документъёсты келяно луэ. Валамон, таӵе дыръя соосты келяло огдышем сямъя, почта пыр.Госпошлина тыроно-а?Миръясь судэ искен вазиськыны малпасько. Со понна одно-а госпошлина тыроно? Тыроно ке, кытысь тодоно солэсь быдӟалазэ?Н. Попова, Пичи Пурга ёрос- Судэ искен вазиськыку, госпошлина одно тыроно луэ. Но солэн быдӟалаез пӧртэм луыны быгатоз: ваньбурен герӟаськемын ке - бадӟымгес, ӧвӧл ке - пичигес. Та юнматэмын Россиысь Вытъя кодексэн. Ваньзэ тае умой-умой тодыны луоз участокъёсысь миръясь судьяослэн сайтъёсысьтызы. Отын, госпошлиналэн быдӟалаез сяна, пусъемын луоз, кыӵе реквизитъёсъя коньдонэз келяно, юанъёс кылдыку, кинлы вазиськоно но мукет.Ульчаын вуз карыны яра-а?Укно уламы ик дырын-дырын кылдыло чыры-пыры дӥсьёсын вуз карисьёс. Ма, городысь мукет интыосын но сыӵеос син шоры ӵемысь йӧтыло. Таӵеосты кыл кутытон улэ кыскыны уг луы-а?О. Лекомцева, Ижкар- Законэн юнматэмын: вуз карыны луэ нимысьтыз чаклам интыосын гинэ. Сое тӥясьёсты кыл кутытон улэ кыскыны, тыриськон тупатыны луэ: нимаз адямиослы - 5 сюрс манетозь, нимаз ужбергатӥсьёслы но должностен адямиослы - 10 сюрсысен 50 сюрс манетозь, предприятиослы, огазеяськонъёслы - 15 сюрс манетысен 100 сюрс манетозь. Таӵеосын герӟаськем ужъёсты эскеро административной комиссиос. Соос котькуд муниципал кылдытэтын вань, Ижын - котькуд ёросын. Кылем арын гинэ 300-лэсь ятыр адями кыл кутытон улэ кыскемын вал юнме азьын вуз каремез понна.Басьяськисьёс валаны кулэ: юнме вуз карон интыын соос урод вуз шоры ӝимыны быгато. Угось отысь вузъёслэн ӟечлыксы понна нокин кыл уг куты.Дасяз Элина Кумачёва Туспуктӥз Александр Горбунов Теги: закон ужпум югдур | Улон-вылон |
Виталий Пронин Туэ 27-тӥ январе быдэс кунмы пусъёз Ленинградэз блокадалэсь мозмытэм дырысен 70 ар тырмонэз. Таин валче шаерысьтымы 90 ветеранъёслы - блокадаез куштонэ пыриськемъёслы - вуттэмын луоз Россиысь Президентлэн В. Путинлэн таукарон гожтэтэз. «Россиысь почта» огазеяськонлэн Удмурт ёзэз ивортэмъя, котькудӥз гожтэт киысь кие сётэмын луоз. Странаямы таӵе гожтэтъёсты басьтоз ваньзэ-ӧвӧлзэ 164 сюрс адями.Елена Тугашова Туспуктэм: itar-tass.com Теги: Ленинград | Иворъёс |
Виталий Пронин Ханты-Мансийскын 31-тӥ толшорысен 2-тӥ тулыспалозь фин-угор егитъёслэн калыккуспо ассоциацизылэн (МАФУН) форумез ортчиз. Отчы ветлӥзы «Шундылэн» тӧроез Ольга Тронина но МАФУН-лэн правленияз пыриськись Юлия Никитина.Форумын егитъёс кенешизы азьвыл ужамзы но фин-угор огазеяськонъёслэсь валче проектъёссэс улонэ пыӵатон но азинскон сярысь. Бадӟым саклык висъямын вал Дуннеысь выжы калыкъёслэсь кыкетӥ дас арзэс ортчытонлы (второе международное десятилетие коренных народов мира) но МАФУН-лэн конгрессэзлы дасяськонлы.Ужрадын ассоциацилэн «Фин-угор дуннелэн лулчеберетъя шоркарез» проект ужзэ мытӥз:1-тӥ мартысен котькуд гурт яке кар конкурсэ заявка ыстыны быгатэ (столицалуись городъёс сяна, кылсярысь Иж.) Озьы ик люкаськемъёс огкылэ вуизы: фин-угор студентъёслэсь вуоно IFUSCO конференцизы Ханты-Мансийскын ортчоз.МАФУН-лэн форумаз лыктӥзы Финляндиысь, Эстониысь, Мордовиысь, Удмуртиысь, Марий Элысь, Пермь улосвылысь но Россилэн мукет регионъёсысьтыз егитъёс. Кенешем сяна, соос пӧртэм музейёсы, обь-угор калыкъёслэн «Солнце» театразы ветлӥзы.Форумез ортчытӥз обь-угор егитъёслэн огазеяськонзы, солы юрттӥзы Ханты-Мансийск округлэн правительствоез но «Спасение Югры» огазеяськон. МАФУН-лэн вуоно форумез 2014-тӥ арын Салехардын луоз.Туспуктэмез: udmshundy.ru Теги: МАФУН Шунды | Иворъёс |
Виталий Пронин 3-тӥ феврале журналистъёсын пумиськылӥз Кун Думалэн депутатэз Николай Мусалимов. Россиысь Правительстволэн Тӧроезлэн воштӥсез Игорь Шувалов депутатъёсты тодматэм кризисысь потонъя планэн. Со сярысь ик вераськиз Николай Николаевич. Экономика ласянь лябӟеммы герӟаськемын на 2008-тӥ арын кылдэм кризисэн. Рос-прос юнмаса ӧм вуэ, Россилы пумит кунгож сьӧрысь кунъёс санкциос кутӥзы. Со сяна, мувӧйлы дунъёс усизы. - Экономистъёс оскыто: коньдон шедьтыны быгатӥмы ке, предприятиосмы умой ужазы ке, югдурысь потыны быгатомы, - шуэ Николай Мусалимов. - Планэз учконо ке, социальной удысъёслы азьвыл сямен ик саклык висъяськоз. Уждун но пенсия тыриськозы. Но улосъёслы косэмын бюджетсэс 10 процентлы шымыртыны. Удмуртия но палэнэ уз кыльы. Бадӟым саклык висъяськоз гурт удыслы - ватсаны чакламын ог 50 миллиард манет. Эшшо 2 миллиард висъяськоз хозяйствоослы асьме кунын поттэм техника басьтон понна. Мурт вылэ оскиськоно ӧвӧл: дыр вуиз асьмелы кизьыны-мерттыны. Буш музъемъёсмы трос на. Соку сютэм ум кулэ. Саклык висъяны чакламын асьсэ доразы пудо вордӥсьёслы. Азьвыл котькуд семья кык-куинь скал возьылӥз. Та борды но, оло, берытсконо? Мукет улосъёсын ӵошатоно ке, республикаямы туннэ югдур секыт ӧвӧл. Кылдэм югдурен валче кышкытлык вань, адямиос ужтэк кыльылозы шуыса. Соин ик выль ужан интыос кылдытӥсьёслы государство юрттыны малпа. Н. Мусалимов верамъя, сыӵеослы федерал бюджетын ог 52 миллиард манет чакламын. Кризисэз вормон планын нимысьтыз пусъемын эмъюм дунъёсты возён. Зэм, унозэ препаратъёсты кунгож сьӧрысь вуттӥськомы. Соослы дунъёс зол куртчылӥсько ни. Соин ик Правительство лэзёз огпол дунъёсты будэтыны. Нош отӥяз тэтчанъёс луизы ке, аптекаослэн кивалтӥсьёсынызы вераськон луоз чурыт. Удмуртиын кризисэн нюръяськонъя группа кылдытэмын. Кивалтэ соин Удмуртилэн Тӧроез Александр Соловьёв. Министерствоосын но ведомствоосын туннэ шымыртӥськонъя ужрадъёс ортчо ни: чиновникъёсты кулэсто, буш улӥсь кабинетъёслэсь куштӥсько. Кунгож сьӧрысь вуись вузэз асьме вузэн воштон сярысь проектъёс кылдо. Елена Сараматова Теги: НиколайМусалимов экономика | Югдурез утён |
Виталий Пронин 1-тӥ январьысен шаерамы кутскизы жуг-жагез выль сямен утялтыны. Но юанъёс нуналмысь тросгес кылдо. Уката ик ёросъёсын. Кылсярысь, Вавож черкогуртын 48 интыын жаг бичаны чакламын. Уго чакламмыя жуг-жагез люкан инты ульча пумлэсь 200 метрлэсь палэнын медаз луы - калык, пе, кыдёке мыныны азьтэмскоз. — Вавожын улӥсьёс дасесь 500-600 метр кеме нуллыны, соин жаг люкан интыосты азьланяз кулэстыны чакласьком. Малы ке шуоно нокинлэн но свалка дорын улэмез уг поты, - шуэ Вавож муниципал кылдытэтлэн йырыз Николай Торхов. Туннэ ёросъёс понна тужгес сюлмаськытӥсь ужпум - контейнеръёс ӧвӧл. Соин калык пуйыосы люкам жуг-жагзэ нимысьтыз интые куя - бадӟым люкъёс кылдытэ. Татын мульдаос но ӧвӧл, липет но лэсьтымтэ. Малы? Жагез утялтонъя улос операторлэн ёзэз, Вавожысь «Альянс-строй» ёзэныз кивалтӥсь Андрей Кропотин валэктэ: талы уксё ӧвӧл на. Жаг бичан понна нырысетӥ платёжкаос вуозы феврале гинэ. Нош Вавож черкогуртэ гинэ 100 мульда интыяно. Котькудӥз со 5 сюрс манет котыр сылэ. Гуртъёсын мульдаос пуктыны уг чаклало. Татын жагез бичалозы «сигнальной амалъя» - нимысьтыз нуналэ чаклам дыре вуоз машина. Нош жуг-жаг Вавожын тырмыт люкаське - нуналлы быдэ Уваысь полигонэ 10 тонна мында кылем-мылемъёсты нуо. Бадӟым шугъяськон ӧй луысал, ваньмыз калык графикез чакласал ке. Тани жагез машина нуэ ӵукна 6 часысен 8 часозь. Но ваньмыз со вакытозь уг вутто кылем-мылемъёссэс поттыса. Соин та пуйыосты пуныос кыскало, жаг ульча кузя тӧлъя-буръя кошке. Калык жингыръя, ӟырдам мылкыдзэ кисьтэ, - шуэ Вавож муниципал кылдытэтлэн йырыз Николай Торхов. Вавожын улӥсьёс кышкало, тулыс мукет югдур кылдоз шуыса. Ульча кузя ветлӥсь 15 тоннаем мусоровозъёс сюресъёсты, пе, быдтозы. Уго татын котькытын асфальт ӧвӧл. Соин бадӟым машинаосты урамъёсы лэземзы уг поты. Озьыен, жаг бичан интыосты ульча пумысь кыр азе радъяны умойгес луысал. Соин матысь 2 толэзьзэ Вавожын улӥсьёсты чиданы куро - отӥяз, пе, югдур тупатскыны кулэ.Вань юанъёсъя валэктон сётозы улос операторлэн «пӧсь» телефоназ: 8-800-234-89-86 Юбер Кышно Туспуктӥз С. Долгова | Иворъёс |
Виталий Пронин Дышетӥсьлэн Игорь Ганеевлэн но история наукаосъя кандидатлэн, УдГУ-ысь доцентлэн Юрий Перевозчиковлэн выльдэм но тупатъям ужзы «Удмуртия» издательствоын потӥз.Дышетон курс 25 уроклы люкемын. Кызез дэмламын грамматической темаосты бӧрсьысь бӧрсе дышетонлы, нош витез урокъёс шаерен тодматӥсь иворъёслы но лыдњиськон-вераськонлы висъямын.Урокъёслэн валтӥсь темаосазы удмурт егитъёслэн нуналмысь улонзы возьматэмын. Удмурт кыллэн аспќртэмлыкез сярысь текстъёс удмурт, ӟуч, англи кылын сётэмын. Соин ик та книгаез кутыны луоз пичи курсъёсын, кружокъёсын, факультативъёсын, удмурт кылэз ас понназы дышетӥсьёслы но со тупалоз.Георгий Туйматов Теги: вылькнига удмурткыл учебникъёс | Улон-вылон |
Виталий Пронин Шаерысьтымы пӧртэм калыкъёслэн огазеяськонъёссы нырысетӥ нуналъёсысеныз ик итӥськизы «Огъя Россия» партилэн «ПоддЕРжка» акциез борды. Ваньзэс огазеязы коронавирус алян вакытэ кылдэм шуг-секытъёс. Армянъёслэн огазеяськонысьтызы азьветлӥсьёс, кивалтӥсьсы Мнацакан Аракелян, дасолэсь ятыр семьяослы юрттӥськизы ни. Кылсярысь, Сарапул ёросысь 7 пинал будэтӥсь анай доры 2 пол потазы ни. Нырысь нуизы вал сиён-юон, нош берлогес — сиён-юон сяна, дӥськут, пыдкутчан но компьютер. Азербайджанъёслэн огазеяськонзы, кивалтӥсьсы Зульфигар Мирзаев, 60 пала семьялы но 120 студентъёслы басьтӥз ни пызь, сакыр, вӧй, кеньыр но мукетсэ. Таджикъёслэн огазеяськонзы, кивалтӥсьсы Мирзо Умаров, 12 ёрмыса улӥсь, трос нылпиё семьяослы но студентъёслы бакча емышъёс сётӥз, эшшо 4 семьялы коньдонэн юрттӥз. — Пӧламы ӧвӧл вуз карисьёс, ужбергатӥсьёс, — шуиз немецъёслэн огазеяськонэнызы кивалтӥсь Майя Шушкова, — соин ик шуге-леке вуэмъёслы сиён-юонэн, дӥськутэн юрттӥськыны милемлы секытгес. Но мукет огазеяськонъёслэсь бере кылеммы ӧз поты. Озьы огкылэ вуим: юрттӥськом коньдонэн. Нациосын ужан политикая министр Лариса Буранова пыр тодӥськом, кин уката начар улэ. Озьы кӧня ке семьяослы 2-3 сюрс манетэн юрттыны быгатӥм ни. Одӥгезлы 5 сюрс манет келям. Вань та семьяосын трос нылпиос будо. Пӧртэм калыкъёслэн огазеяськонъёссылы луыса кӧня ке сюсемьяос шӧдӥзы ни, соос асьсэ понна куштэмын ӧвӧл, котырамыӟеч адямиос трос шуыса. Элина Кумачёва | Иворъёс |
Виталий Пронин Кизнер ёросысь Арвазь-Пельгаын (Возьпум) 150 котыр улӥсез. Нош гуртысь культурая юртын соос понна 5 коллектив ужа. Кизнер ёросысь Арвазь-Пельгаысь «Купанча» ансамбль.Туспуктэм Лариса Емановалэн архивысьтыз— Тужгес кема улэ ни «Купанчамы», со 2005-тӥ арын кылдытэмын. Татчы кырӟаны ветло арлыдо кышномуртъёс. Кырӟасьёсмы ог 10 кузя. Соос пересьмо ке, интыязы выль адямиез шедьтыны шугъяськоно. Соин ик артысь Кармыж (Бызара) гуртысь кышноос курисько ке, соосты но шумпотыса пӧламы кутӥськом, — вераз Арвазь-Пельга культурая юртлэн чеберлыкъя кивалтӥсез Алексей Троицкий. Возьпум но Бызара вискын 3 иськем луэ. «Купанчаын» кырӟасьёс арняяз 2 пол люкаськыло. Бызараысь кенакъёсты репетицие вае но берен келя ачиз худрук Алексей Троицкий. Нош нылпиосты Возьпумысь клубын «Шундыпиос» ансамбле но «Арганчи» кружоке возьмало. Та пиналъёс ёросын но, республикаын но ортчылӥсь ужрадъёсы пыриськыло. — Милям гуртамы воргоронъёсмы но мыло-кыдоесь! Соос понна «Кырӟась уӵыос» ансамбль вань. Гуртысь клубмы пуэн эстӥське. Татчы кочегаре ужаны куриськисьёс луо ке, нырысь ик эскерисько кырӟаны быгатэмзэс, — пальпотэ Алексей Троицкий. Возьпумысь клуб 1965-тӥ арын пуктэмын. Сое, вуж шуыса, ӧз аналтэ. Алексей Троицкий татын 20 ар пала ужа ни. Мыло-кыдо мурт вань бере, гуртын культура удыс азинске. Кӧня ке ар талэсь азьло юртлэсь липетсэ выльдӥзы, пластик укноос пуктылӥзы. Собере дыр вуиз клублэсь пушсэ тупатъяны. Кылем арын «Милям кичӧлтонмы» проектъя отын выльдӥськон ортчиз. Культурая юртлэн кивалтӥсез ачиз гурт калыкен кенешиз, озьы гуртоослэсь ог 80 сюрс манет пала бичазы. Нош клубез выльдон оглом ӝыны миллион манет котыр усиз, гуртоослэсь сяна, коньдон вуиз ёрос бюджетысь, республикаысь, озьы ик юрттӥськизы спонсоръёс. Та уксёен культурая юртлэсь фойезэ выльдӥзы, выж вылэ линолеум вӧлдӥзы, выль ӧсъёс пуктӥзы. Нош уката воштӥськиз учкисьёслы чаклам зал — татын небыт пуконъёс кылдӥзы. Табере ужа но ужа гинэ. Алексей Троицкийлэн мылкыдыз пӧзе. Клубысь коллективъёс гуртоослы выль концертъёс возьматъяло. Татчы, возьпумъёс сяна, одно ик вуо бускельёссы но — Бызараысь, Маканысь, Поляковоысь учкисьёс. Арган но баян Возьпумын уг чалмо. | Иворъёс |
Виталий Пронин 24-тӥ - 26-тӥ куартолэзе егитъёслэн видеоужъёссылы сӥзем «Артквадрат-кино» фестивале вуозы ӟуч актёр Александр Баширов но режиссёр Андрей Сильвестров. Соос нимысьтыз ӧтемын ужъёсты дунъян понна.Александр Баширов тодмо Россиысь валтӥсь режиссёръёслэн фильмъёсазы шудэменыз, «Дебошир Фильм» киностудиен но «Чистые грёзы» благотворительной фондэн кивалтэ, дышетэ егит актёръёсты, эрико кинолы юрттон вылысь фестивальёсты ортчытэ.Андрей Сильвестров - «Волга-волга», «Судьба», «Шайтан» но мукет фильмъёслэн режиссёрзы.«Артквадрат-кино» фестивальысь тужгес но тунсыко ужъёсты возьматозы Москваысь калыккуспо кинофестивальлэн ужрадъёсаз, нош вормисьёслы 10 сюрс манет но Селигер лагере ӧтён кузьмалозы.Тв дыре фестивалез радъясьёс заявкаосты люкало. Пыриськыны мылкыд карисьёс "Арквадрат-кино" группае вазиськыны быгатозы. Теги: Арквадрат-кино ижевскийкиноклуб | Иворъёс |
Виталий Пронин Кызь ар талэсь азьло 19-тӥ августэ телевизор пыр лумбыт возьматӥзы П. Чайковскийлэсь «Лебединое озеро» балетсэ. Радио пыр ивортӥзы: висьыны усеменыз сэрен М. Горбачёв Президентлэсь ужзэ быдэсъяны уг ни быгаты. Странаен кивалтонэз ас вылаз басьтӥз ГКЧП - Кышкыт югдурлэсь утиськонъя кун комитет. Сое кылдытӥзы СССР-лэн кивалтӥсьёсыз, тодмо адямиос: вице-президент Г. Янаев, премьер-министр В. Павлов, обороная министр Д. Язов, КГБ-лэн кивалтӥсез В. Крючков, Вылӥ Кенешлэн Тӧроез А. Лукьянов но мукетъёсыз. Мар луэмез нокин ӧз вала. СССР-лэсь нырысетӥ Президентсэ М. Горбачёвез Крымысь резиденцияз, Сьӧд зарезьысь Форос шормуӵын, котыртыса возё шуыса, нокин ӧз тоды. Путч шуон 3 нунал кыстӥськиз.Кызь ар ӵоже уно егитъёс будӥзы, историысь та учырез соос валатэк кылизы. Но арлыдоосызгес путч нуналъёсты син азязы пуктыны быгато, куд-огзэ со юн вӧсь кариз. Угось страна но калык сылӥзы выль сюресэ кожонын. Со нуналъёсты адямиос тазьы тодэ ваё.Николай Нестеренко, Кун Кенешысь пресс-службаен кивалтӥсь: - Мон отпускын вал, Таганрог котырысь дор палъёсам бертылӥ. 19-тӥ августэ луэм учыр юн сюлмаськонэ вуттӥз, шӧдӥ: ӟечлы та ӧвӧл. Бускельёсмы пӧлын но огыр-бугыр вал. Ялан юалляськизы: война, пе, уг-а кутскы. Соку мон ужасько вал КПСС-лэн Удмуртиысь рескомаз нырысетӥ секретарьлэн Н. И. Сапожниковлэн юрттӥсез луыса.Иже вуи 21-тӥ августэ, югдур сярысь нокин номыре вераны уг быгаты. Но монэ, ӵош ужам эшъёсме сямен, допросъёсы ӧз ӧтчалэ. Кӧня ке нунал ортчыса, КПСС-лэн ужез дугдытэмын вал, солэн Удмуртиысь ёзэз но чалмиз. Мар кароно? Ас машинаеным таксовать карон борды басьтӥськи.Партиын ужамъёсты интыяны кутскем бере мыным но жингыртӥзы, «Удмуртская правда» газетын корреспондентын ужаны ӵектӥзы. ӟеч мылкыдын отчы мынӥ, али но со сярысь уг жаляськы. Андрей Клементьев, Удмуртиысь Дышетӥсьёслэсь тодон-валанзэс будэтонъя институтысь удмурт филологияя но национальной кылъёсъя кафедралэн кивалтӥсез:- Соку мон пионер галстукен ветлӥсько на вал. Кун переворот выль дышетскон ар азьынгес кутскиз, соин ик та сярысь вераськон школаын но ялан мынӥз на. КПСС-лэн ужез дугдытэмын ни вал. Ми, нылпиос, кыклы люкиським, огъёсыз галстуктэк ветлон сярысь мылкыдзэс веразы, мукетъёсыз галстук понна дурбасьтылӥзы. Мон кыкетӥосыз пӧлын вал, но, школаысь потыса, галстукме малы ке кыльылӥ но кисыям ватылӥ. Собере огпол дышетӥсьмы шуиз, ойдолэ, пе, галстуктэк ветлэ ни. Виктор Васильев, ужысь ветеран:- Ужасько вал Ижысь электромеханикая заводын. ГКЧП сярысь иворез радио пыр кылӥ. Али но паймисько, малы гэкэчепистъёс переворот лэсьтонлы ӟеч дасяськыны вуттӥллямтэ, та ужен туж бадӟым адямиос кивалтӥзы ук. Калык талы дасямтэ вал. Собере, соослы югдурез киязы басьтоно вал Б. Ельцин ас котыраз пӧртэм кужымъёсты люкамлэсь азьло. ГКЧП-лэсь кышкамъёс но Ельцин пала кариськизы. Ваньмыз малпаса лэсьтэмын луысал ке, оло, вормысалзы но. Мон но, дыр, соослы дурбасьтысал, угось Б. Ельцин мыным ӧз кельшылы выросъёсыныз но трос янгышъёс лэсьтэменыз. Со сярысь трос тодӥсько вал, политикаен зол тунсыкъяськи, визьмо адямиослэсь лекциоссэс кылзыны филармонилэн юртаз но ӵем вуылӥ. Мон партиын ӧй вал, но заводын пырак ужатозям калык пӧлын валэктон уж нуылӥ.Анатолий, «Удмуртнефтьысь» сварщик:- 20 ар талэсь азьло мынэсьтым юасалзы ке кин понна луэмме, мылкыдме веранлэсь возиськысал. Мар дауртыны туртто Г. Янаев но мукетъёсыз, тодмо ӧй вал, Ельцинэз но соку калык ӟеч уг на тоды вал. Али тани валаськом ни, соку власть понна нюръяськон вал шуыса. Но малы сыӵе спектакль шудоно вал? * * * Куинь нунал гинэ кыстӥськем ГКЧП-лэн бервылъёсыз секыт ныпъетэн погыльскизы калыклэн пельпумъёсыз вылэ. Москвае пыртэмын вал войскоос, лэземын Вылӥ Кенеш, ужатэк сылӥзы предприятиос, ӝегаз уждун тырон, ивор вӧлмытӥсь ёзъёслы тупатэмын чурыт цензура. Путчен кивалтӥсьёс малпазы вал СССР-ез куашканлэсь утьыны, но ӧз пӧрмытэ. Вормиз Б. Ельцин ик. Азьвыл совето республикаос пӧлысь ГКЧП-лы дурбасьтӥзы Азербайджан, Белоруссия, Таджикистан, Туркмения, Узбекистан. Кунсьӧр странаос пӧлысь - Ирак, Ливия, Сербия, Судан, Палестина. Путчлы пумит луэмзэс соку ик веразы США но Европарламент. Но тросэз кунъёс шып улӥзы - асьме калык гинэ йыромемын ӧй вал.Татьяна Банникова. Туспуктӥз Владимир Беломорских. | Улон-вылон |
Виталий Пронин Солы оскемзэ вераз Удмуртилэн Тӧроез Александр Соловьёв.Туннэ, 12-тӥ феврале, Вань удмуртъёслэн 13-тӥ ӧтчамазы "Удмурт Кенеш" огазеяськонлы выль тӧро быръемын.Нялтас вераса, та интые нырысь кык кандидат вал - Нациосын ужан политикая министрлэн воштӥсез Татьяна Ишматова но УдГУ-ысь граждан защитая институтлэн директорезлэн воштӥсез Александр Яковлев. Но Яковлев азьвылгес ик аслэсьтыз кандидатуразэ куштӥз. Пырак быръёнъёс азьын “Удмурт Кенешен” кивалтӥсе ассэ ӵектӥз на Хохряки муниципал кылдытэтлэн кивалтӥсез Николай Суворов. Но калык дурбасьтӥз Татьяна Ишматовалы. Со понна куаразэ сётӥз 317 адями, 1-ез гинэ пумит луэмзэ вераз, 5-ез возиськизы. Николай Суворов понна дурбасьтӥз 3 адями.Выль тӧроез быдэс зал кужмо кичабонъёсын ӟечкылаз. Солы оскемзэ вераз Удмуртилэн Тӧроез Александр Соловьёв но, “Удмурт Кенешлэн” азьвыл кивалтӥсьёсыз Игорь Семёнов, Валентин Тубылов но мукет удмурт азьветлӥсьёс.Елена Миннигараева Туспуктӥз А. Горбунов | Иворъёс |
Виталий Пронин Кун думаысь депутат Андрей Исаев пусйиз, Президентэн Владимир Путинэн ортчытэм меӵак линия туж пайдаё вал шуыса, со возьматӥз, мар сюлмаськытэ асьме калыкмес. А. Исаев— Милям кунамы туж умой ужа меӵак демократия, — вераз Андрей Исаев, — Россилэн котькуд сэрегысьтыз огшоры адями быгатэ Президентлы шонерак вазиськыны. Вуэм юанъёсты эскерем бере, вордӥсько выль законъёс, кун программаос. Кылсярысь, таяз радэ Президент шуиз, асьмелы школаосты но нылпи садъёсты тупатъянъя кун программа кулэ шуыса. Андрей Исаев Удмуртилэсь адӟем карыны дэмла, угось асьме дорын кӧня ке ар ӵоже ини со выллем «Бадӟым ремонт» программа ужа. Меӵак линия дыръя кредитъёсын герӟаськем шугъяськон но шараяськиз, тырон люкаськемын ке, счётысь вань коньдонэз басьтыны быгато, улыны копейка но уг кыльы. — 29-тӥ инвожое Президент выль закон кутӥз, соя секыт югдуре шедем адямилэн картаяз улон минимумлэсь ӧжыт коньдон кыльыны кулэ ӧвӧл. Со понна судебной приставъёслы заявление гожтоно. Закон ужаны кутскоз 1-тӥ тулыспалысен (2022-тӥ ар), — вераз ӵектослэн авторез, Кун думаысь депутат Андрей Исаев. УД | Иворъёс |
Виталий Пронин Кунгож сьӧрын солы вазё «Мистер Войлок» шуыса. Асьме дорын та воргорон тодмо Александр Пилин нимтулын.Ижысь механикая институтын дышетскыкуз, Александр пыӵал тӥрлыклы синмаськемын вал. Наукая кандидат ужзэ баллистикаен но ыбылӥсь-конэн герӟаз. 30-лэсь уно изобретениосыз кылдӥзы. Но берло 20 арзэ пумтэм синмаськемын гынлы. Табере со ужа Удмурт кун университетысь Искусствоосъя но дизайнъя институтын. 10 арлэсь кема котыръя дуннеез - ыж гонэз посыны мылкыд карись студентъёсыз уло Америкаын, Европаын, Австралиын, Выль Зеландиын.Александр Пилинлэсь ужъёссэ возьматъяло Москваысь но кунгож сьӧрысь адӟытонъёсын. Нош ачиз суредась но дизайнер выжы лэзьыны выре вашкала купеч коркан - Пичи Пурга ёросысь Брангуртын.- Малы одно Брангуртэз бырйиды?- Мон котыр ласянь чакласьки. Но нырысь ик малпанэ вал, кызьы гуртын улӥсь адямиез узыргес карыны. Мар со понна кулэ? Гуртысь калыклэн вань музъемез, аслаз поттэм сиён-юонэз. Сӥль, йӧл, вӧй, чечы, пу, ыж гон, веник, кыед - ваньмыз вань. Ӧвӧл огез гинэ - нуналмысь басьтӥсез но вуз карон интыез. Мынам ужпуме - татчы кысконо огшоры туристэз, басьяськисез. Брангуртын луысал радъяны культурая центр. Татын улэ тодмо суредась но кибашлы Зоя Лебедева, тапалан ик вордскемын мукетыз суредась - Николай Быков. 4 ар талэсь азьло ик гуртын омырез мукет вал: Брангурт песянайёслэн фольклор коллективзы котырын бергасьёс трос луизы.Брангурт вашкала дыръёсы но вуз карон ин-ты вылэм. Интыез туж тупась - соин базар гинэ радъяны кылиз на. Усто луысал, кивалтӥсьёс сюрес дуре пуктысалзы ке кыӵе ке пичи павильонъёс. Кошкись машинаос дугдысалзы, адямиос быгатысалзы татын лэсьтэм вузэз басьтыны.- Удмуртъёс пӧлысь куд-огез гинэ пайдаё вуз карыны пӧрмытэ. Учёнойёс но кемалась пусйизы ни, удмуртъёслэн сыӵе быгатонлыксы ӧвӧлгес шуыса.- Туннэ солы нимысьтыз дышетскыны луэ. Гуртоос уг быгато асьсэлэсь поттэм вуззэс пайдаен вузаны. Вань-а адӟемды Иже йӧлзэс нуллӥсь кышноослэсь визиткаоссэс? Уд но пумиталэ. Нош вуз каронын сотэк уг луы. Эскере ай, йӧл басьтӥсьёслы телефондэс сётыса. Но берло дыре куд-огез кенакъёс йӧлзэс Брангуртысь шуыса вузало. Юалэ ай прописказэ - вуз карисьмы, оло, Брангуртэ ӧз но вуылы. Но рынок кивалтэ - уго брендовой продукция котьку но калыклы кулэгес луэ. Тани артэ вузалозы Июльское гуртысь йӧл но Брангуртысь йӧл. Кудӥз ческытгес? Басьтӥсьёсты кыскоз Брангуртысез.- Ыж гонэз посон котьку но кырсь, секыт ужен лыдъяськиз. Кулэ каро-а адямиос таӵе арбериостэс? Гын сапегъёс сяна, тӥ шляпаос но, шальёс но дасяськоды.- Франциысь тодмое гын сапеглэсь кулэ луэмзэ вала, Россие вуыкуз гинэ. Сапегез, пе, капчи кутчаны но бызьыса сьӧросэ потыны. Мынам гынлы мукет кулэяськон пыртэме потэ. Адямиос гын сапеген калыко интыосы потыны мед дышозы. Кин улонын ассэ йӧно шӧдэ, солы мудрон сапег кулэ тузӥ машинаысьтыз пыдзэ поттон понна гинэ но.Малпасько, калыке пыӵалозы «буранки» сапегъёсы. Таизлэн нырыз но пыдтышъёсыз куэн кыскыса лэсьтэмын. Озьыен, кемагес чидалозы.Нош ыж гонэн ужанэз ноку секыт шуыса уг лыдъяськы. Та мынам яратоно удысэ. Басьтӥсько огшоры ыж гонэз, кыӵе ке ӟеч выжыысь ыжъёслэсь гонзэс уг утчаськы.- Кин нуллэ мудрон гын сапегъёстэс? Соослы дун кӧня пуктӥськоды?- Тодӥсько: мынам лэсьтэм пыдкутчанэ вань Владимир Жириновскийлэн, Михаил Жванецкийлэн, Герман Грефлэн, Евгений Чичваркинлэн, мукетъёсызлэн. Куд-огзэ кузьмасько асьме шаерысь эшъёсылы - суредасьёслы. Тол вылтӥ гын сапегъёсме кулэ каро Ижысь тузӥ бутикъёсын - татын одӥг парзэ ог 20 сюрс манетэн дунъяло. Гын сапег кузьманы дасяськисько Президентлы Владимир Путинлы - Брангуртысь песянайёс доры вуиз ке, кузьымтэк уз кошкы.Алёна Ионина.Изъянтӥсь кибыез сюдоноГын арбериосты кей сиемлэсь утён понна кузё кышноос мар но уг малпало: нафталин, кузялпот куаръёс, шпал юдэсъёс.Александр Пилин ӵектэ изъянтӥсь нымы-кибыез кӧттырмоназ... сюдыны. Гын арбериосты нимаз возёно. Нош кейлы сиыны кельтоно миськымтэ ыж гон, со кыед, пӧсям зын мед луоз - таӵеез уката усто. Соку кей ӟеч арбериосты уз изъянты. Сётэ улыны соослы, кин люкетэ тӥледлы, шуэ Александр Пилин. Теги: АлександрПилин Брангурт гын | Лулчеберет |
Виталий Пронин Таӵе ужрад 15-тӥ ползэ радъяськиз ини Кун Кенешысь Тазалыкез утёнъя, демография но семья политикая ялан ужась комиссилэн но «Огъя Россия» партилэн кичӧлтэмзыя. Ижысь арлыдоос пыриськизы тазалыклы сӥзем форуме.Таӵе форумъёсын тазалыксэс эскерыны быгатӥзы ни 10 сюрслэсь ятыр адямиос. Одӥг нунал куспын 8 специалистъёс дорын - кардиолог, эндокринолог, онколог, стоматолог но мукет - эскериськыны луэ. Адямиос асьсэос Кун Кенеше вазисько ни, ёросазы но врачъёс мед вуылозы шуыса. Таиз форум Ижысь Первомай ёросысь арлыдоосты люказ.- Ижез басьтоно ке, завод котырын улӥсьёслэн шокан ёзвиоссы висьыло, Ленин ёросын улӥсьёслэн ӵемгес кӧтпуш висёнъёссы шараясько, - вера Кун Кенешысь депутат Светлана Кривилёва. - Ӵапак ёрослэсь аспӧртэмлыкъёссэ лыдэ басьтыса, тыршиськомы ӧтьыны сыӵе врачъёсты, кудъёсызлы кулэяське калык.Туэ понна та нырысетӥез ужрадмы, но ар ӵоже со радъяськоз на ог 7-8 интыын.Форумлэн бадӟым кулэлыкез сярысь вераз Кун Кенешлэн Тӧроез Владимир Невоструев:- Таяз арын ми элькун бюджетысь коньдон чотын нимысьтыз машина басьтыны чакласькомы. Удмуртиын улӥсьёс быгатозы лек пыктосэн герӟаськем эскеронъёс пыр ортчыны, рентген лэсьтыны. Со машина поталоз пӧртэм ёросъёсы. Угось асьмелэн вань сыӵе интыос, кытын, кылсярысь, маммография лэсьтон понна мукет ёросъёсысь больницаосы ветлоно луэ. Нош та машина луонлык сётоз специалистъёс дорын эскериськыны, кыдёке потатэк.Висёнъёсты алон сярысь лекция кылзэмзы бере арлыдоос врачъёс доры дыртӥзы. Кӧня ке час куспын вирзӥбетсэс, вирысьтызы сакырзэ мертазы но трос мукет эскеронъёс пыр ортчизы.Нина Дитятина кардиолог доры визь-кенеш юаны лыктэм. Больницаысьтымы врачмы кызьы эмъяськоно рос-прос ӧз валэкты, шуэ со. Нош татысь специалистъёс ваньзэ умой-умой веразы. Туж кельшизы ваньмыз врачъёс. Таӵе ужрадъёс луизы на ке, одно ик выльысь лыкто, пе.Ангелина Снигирёва | Улон-вылон |
Виталий Пронин Калык огазеяськон нуналэз пусйыны Шор площаде люкаськизы егитэз но, мӧйыез но.Ижысь Шор карлудэ 4-тӥ ноябре уно калык люкаськиз. Яркыт дӥсяськыса, плакатъёс, шаръёс кутыса, люкаськемъёс данъязы Калык огазеяськон нуналэз но Удмуртилэн кунлык басьтэмезлы 95 ар тырмонэз.Тужгес но зол дасяськиллям «Огъя Россия» партилэн Удмурт ёзаз пырисьёс. Ӵыж-горд зонтъёс кутыса, Удмуртилэн куншетысьтыз кизилизэ кылдытӥзы - тазэ бадӟым экран пыр возьматӥзы карлуд вадьсытӥ лобась камераос.Кык дано нуналъёсты тазьы дэмен пусйыны кичӧлтонэн потӥз Афган ожысь ветеранъёслэн огазеяськонзы. Ужрадэ пыриськизы Удмурт Республикалэн Тӧроез Александр Соловьёв, Правительстволэн Тӧроез Виктор Савельев, элькунмыя валтӥсь федерал инспектор Дмитрий Мусин, министерствоослэн но ведомствоослэн кивалтӥсьёссы. Калык но огшоры гинэ лыктымтэ: киязы кутӥллям Россиез, Удмуртиез данъясь плакатъёс: «Россия - азьлань!», «Удмурт шаер - Россиен ӵош». Шумпотымон: дэмен кариськыны быгатонлыкмы арысь аре кужмоя. Кужмо Россиен валче азинске шаермы, пусйиз Тӧро А. Соловьёв.Люкаськемъёслы шулдыр мылкыд кузьмазы элькунысьтымы тодмо артистъёс. Калык тужгес но зол тапыртӥз Богдан Анфиногеновлэн но Олеся Полатовалэн Удмуртилы сӥзем кырӟанзы улсын. Куазь мускыт вал ке но, огазе кариськыса, праздник шуныт мылкыдын ортчиз.Елена Никитина Теги: Ижкар Удмуртилэнкунлыкбасьтоннуналэз | Улон-вылон |
Виталий Пронин Тодмо крезьгурчилэн П. Чайковскийлэн вордскемез дырысен 175 ар тырмонлы элькунмы кӧня ке ар талэсь азьло дасяськыны кутскиз ни. Табере тодмо: сое яркыт, вунонтэм пусъёмы! Та сярысь журналистъёслы вераз Правительстволэн Тӧроезлэн воштӥсез Андрей Кузнецов. Концертъёс, фестивальёс вуоно арняысен ик мытэмын луозы. Кылсярысь, 21-тӥ мартэ Вотка городын усьтӥськоз егит усточиослэн 18-тӥез фестивальзы. Россиысь сяна, Кореяысь, Китайысь, Италиысь егит музыкантъёс отчы пыриськозы.- Пӧлазы вань Чайковский нимо егит музыкант но, - пусйиз А. Кузнецов. - Пётр Ильичлэн ӵыжы-выжыез со уг луы ке но, шораз учкыны туж тунсыко луоз, малпасько.30-тӥ март крезьгур дуннелэн историяз вунонтэм кыльыны кулэ. Угось та нуналэ Воткаын усьтӥськоз П. Чайковскийлэн выльдэм музей-усадьбаез. Отын чылкак выль экспозиция луоз - усадьба быдэсак возьматоз со вакытэз, ку отын вордскиз, будӥз вуоно композитор.- Жаляса верано, тросэз вунэто, П. Чайковский Удмурт шаерысь Вотка городын вордскемын но будэмын шуыса, - азинтӥз Правительстволэн Тӧроезлэн воштӥсез. - Соин ик асьмелы та сярысь умой-умой верано. Воткае тросгес туристъёсты кысконо. Та сяна, П. Чайковскийлэн пичи дырызлы сӥзем «Пётр Чайковский. К родословной» фотоальбом поттэмын. Соин тодматскон усадьбаез усьтонын ик чакламын. Вераны кулэ, оглюкетаз книгаосы пыртэмын Браэльлэн системаезъя гожтэм нотаос. Озьыен, соосты лыдӟыны быгатозы ляб адӟисьёс но.Усьтӥськоз кема возьмам Операя но балетъя театр но! Таиз но чакламын 30-тӥ мартлы ик. Артистъёс дасесь ни! Возьматэмын луоз П. Чайковскийлэн «Лебединое озеро» балетэз. Асьме артистъёсын ӵош отчы пыриськозы палэнысь кизилиос но. Озьы Операя но балетъя театр выль тусын, выль мылкыдын, выль осконъёсын усьтӥськыны кулэ. Отчы ваемын ни туала куронъёслы тупась крезьгур тӥрлык. Эшшо: выльдӥськем Операя но балетъя театрлы П. Чайковскийлэсь нимзэ сётэмын.Дано крезьгурчи вордскиз 7-тӥ мае. Со туж яркыт ортчыны кулэ. Ужрадъёс Воткаын но, Ижын но чакламын. Та нуналэ но, солэсь азьло но элькунамы ворекъялозы крезьгур дуннеысь туж яркыт кизилиос: Денис Мацуев, Любовь Казарновская но трос мукетъёсыз.Кызьы вераз Андрей Кузнецов, дано юбиллеез пусъёнлы Удмуртиын 600 миллион манетлэсь ятыр быдтэмын. Кылсярысь, П. Чайковскийлэсь музей-усадьбазэ выльдон 130 миллион манет пала усиз. Операя но балетъя театрез тупатъян - ог 500 миллион манет. Та пӧлысь ӝынызэ уксёез висъяз Москва. Воткаысь «Юбилейный» культурая дворецез выльдон но сомындагес ик усиз, таизлы но ӝыныез уксё Россилэн бюджетысьтыз вуиз.- Элькунамы туала куронъёслы тупась 3 рояльёс вуизы ни: огез - Операя но балетъя театре, кыкетӥез - Удмуртиысь кун филармоние но, куинетӥез - Воткаысь «Юбилейной» культурая двореце, - ватсаз Андрей Кузнецов. - Но таизлы элькун казнаысь копейка но быдтымтэ, 21 миллион манет люказы спонсоръёс - элькунысьтымы предприятиос.Правительстволэн Тӧроезлэн воштӥсез малпамъя, юбилеез ортчытонлы висъям коньдон куке-соку одно берыктӥськоз. Угось дорамы ӵемгес вуылозы, вылды, Россиысь но, дуннеысь но устоосыз музыканъёс, туристъёс.Элина Кумачёва Теги: Чайковскийлы-175ар | Лулчеберет |
Виталий Пронин Шаерамы таяз аре чаклаське жаг куян контейнеръёс 338 инты дасяны. Али ужъёс мыно Глазовые, Сарапулын, Воткинскын но Дэри, Камбарка ёросъёсын. Можгаын контейнеръёслы 39 площадкаосты лэсьтыса быдто ни. Вуоно арняе ужъёс йылпумъяськозы. Тужгес но трос площадкаос Камбарка ёросын пуктозы – 141. 18 площадка пуктэмын Сарапулын. Дэри ёросын 30-эз пӧлысь 14-ез дась ни, Глазовын 50 пӧлысь 44-ез дась. Туэ Удмуртилэн Правительствоез жаг куян контейнеръёслы интыос дасян понна 30 миллион манет висъяз, вуоно арын 46 миллион висъяны чаклаське. 1 сюрс 280 контейнер дась ни, оглом Удмуртын 335 контейнер нимаз пластикез, пиялаез, кортэз но тетрапкез люкан понна пуктозы на. Эшшо 945 евробак. УД Теги: жаг экология | Иворъёс |
Виталий Пронин Куинетӥ инты понна ӟырдыт нюръяськон ортчиз Россилэн но Америкалэн сборнойёссы куспын. Асьмелэнъёс вормизы 7:2 счётэн! Америкаослэн капкаязы шайба пыртӥзы В. Войнов, С. Мозякин, Е. Дадонов но мукетъёсыз. Нырысетӥ инты понна вожвылъяськизы Канада но Финляндия. Финъёслэн капкаязы канадаос 2 шайба пыртӥзы но нырысетӥ интые потӥзы. Вормисе потэмъёсты - Канадалэсь, Финляндилэсь, Россилэсь - сборнойёссэс ӟечкылаз Россилэн Президентэз В. Путин. Туэ чемпионатын 6-тӥ майысен 22-тӥ маёзь кужымзэс мертазы 16 кунъёслэн сборнойёссы. Ӵошатсконъёс ортчизы Москваысь но Санкт-Петербургысь спорткомплексъёсын. Вуоноез чемпионат ортчоз Германиын но Франциын. Елена Тугашова Туспуктӥз Алексей Куденко/РИА Новости | Улон-вылон |
Виталий Пронин Туспуктэм: Филармонилэн пресс-службаезПётр Чайковскийлэн вордскемез дырысен 175 ар тырмонэн валче ортчоз флешмоб.Быдэс дуннеын чузъяськись композиторез классика крезьгурез яратӥсьёс гинэ медаз кылзэ, егитъёс но нылпиос мед тунсыкъяськозы шуыса малпам ужрад ортчоз ӵуказе, 11-тӥ оштолэзе, Ижысь тымет дурын.Удмурт кун филармониысь крезьгуръя редактор Анна Попова верамъя, таӵе флешмоб туэ куинетӥзэ ортчоз ини. Кылем но валля аръёсы сямен ик, юрттӥсько Ижысь эктонъя 95-тӥ лицейысь усточиос.- Филармониысь артистъёсын ӵош 80 нылъёс-пиос дасязы П. Чайковскийлэн крезьгурезъя эктон композиция. Егитъёс потозы Ижысь Шор площаде. Тымет дурын соос эктозы Пётр Чайковскийлэн «Щелкунчик» балетысьтыз но 1 номеро концертысьтыз крезьгур шудэм улсын, - шуэ Анна Попова.Галина Семёнова Теги: Ижкар | Лулчеберет |
Виталий Пронин 15-тӥ-16-тӥ феврале Сочиын ортчоз Россиысь инвестициосъя форум. Удмуртилэн делегациеныз ӵош мыныны чакла Тӧро Александр Бречалов но.Форумын асьме шаермы тодматоз луонлыкъёсыныз. Соин возьматэмын луозы «Лэсьтэмын Удмуртиын», «Инвестициос - Удмуртие» но «Удмуртия кужым сётэ» проектъёс. Кылсярысь, Ижысь «Купол» завод, радиозавод, «Мечел» завод но «КОМОС-Групп» холдинг продукцизэс возьматозы. | Улон-вылон |
Виталий Пронин «Известия Удмуртской Республики» газетлэн редакциез но «Деловые женщины России» огазеяськонлэн шерысьтымы ёзэз фотоконкурс ортчыто. Радъясьёслэн потэ туспуктэмъёс пыр возьматэмзы, кызьы нылкышноос дуннемес адӟо, асьсэдыз туспуктон удысын утчало. Конкурсын ужъёс пӧртэм номинациосъя дунъяськозы: «Мой дом, моя семья», «Моя профессия», «Любовь в моём сердце», «Родной край» и «Свободная тема». Нимысьтыз висъялозы калыклэсь тужгес но трос куараоссэс люкам туспуктэмъёсты, али гинэ туспуктыны кутскись но кема аръёс ӵоже туспутӥсь фотографъёс пӧлысь устооссэ. Со сяна тужгес но усто туспуктэмъёсты Израильысь Хайфа каре «Мир глазами женщины» калыккуспо адӟытонэ келялозы. Конкурсэ пыриськыны пиналъёсты но, арлыдоосты но ӧте. Со понна 21-тӥ толшорозь (2022-тӥ ар) dzhr.konkurs@mail.ru электрон адресъя туспуктэмъёсты келяно, регистрация пыр ортчоно, соцсетьёсы #ДЖР_Удмуртия хэштэген пост интыяно, отын гожтоно фотоконкурсэ пыриськыны мылкыд каремдэс. Конкурслэн положениез интыямын татын: https://izvestiaur.ru/documents/204548.html УР Теги: конкурс | Иворъёс |
Виталий Пронин Кун Думалэн выль ӧтчамаз быръёнъёсы калык мыло-кыдо пыриське. Адямиос сое 3 нунал ӵоже куара сётэменызы гинэ тодазы уз вае — участокъёсысь сюлэмез шунтӥсь учыръёс лачак кылӥсько. Туспуктэм: Поршур-Тукля СДКЭгралась ужысь ветеран Зоя Семёнова быръёнъёсы котьку празднике кадь лыктэ, котьку чебер пӧрмытскыса. Туэ но удмурт дэрем дӥсяса вуэм. Нош Ува ёросысь Поршур-Тукля гуртын улӥсьёс маскарад дӥсен ик куаразэс сётыны дэмен лыктӥзы. Шулдыръяськеммы но калыкез шулдыртэммы потӥз, пе. Нош Грак но Кизнер ёросысь участокъёсын адямиослы зэмос концерт возьматӥзы культурая юртъёсын ужасьёс. Со сяна, пусъем ёросъёсысь 22/23 но 15/01 номеро участокъёсын гуртоослэсь мылкыдъёссэс ӝутӥз Ижысь кун Филармониысь «Танок» ансамбльысь артистъёс — быръён нуналъёсы соос концертъёсын шаертӥмы ортчо. Зэм, котькытын концертэн йырин ӧвӧл. Шаркан ёросысь Эмилия но Николай Стрелков кузпалъёс фермаын ужало, кыксы но скал кыско. Пудо котырысь ваньмыны уг луы, но вис кылдыку, дыртыса ик куарамес сётыны вуимы, шуо. Соос одӥг быръёнъёсты но уг кельто. УД Теги: Быръёнъёс | Иворъёс |
Виталий Пронин Василий Ванюшев Мынам дуно эшеСо вакытэ мон «Комсомолец Удмуртии» газетлэн редакторез луыса ужасько вал. Одӥгаз арнянуналэ валесысьтым султыса оло вуи, оло ӧй - Ижкарысь Пушкин нимо ульчаысь улонниысьтымы ӧсэ жингыртӥсь луиз. Усьтӥ но, со сьӧрын дуно эше, Сеня Виноградов, сылэ. Вождэс эн вае, гажано эшъёсы, асьмелы ваньмылы туж тодмо, дано адямиез, Удмуртиысь калык суредасез, Семён Николаевич Виноградовез мон озьы нимасько шуыса. Ми соин кемалась тодмо: Можга педучилищеын ньыль ар ӵоже ӵош дышетскимы, мынам син азям ик кутскиз солэн суредан сюресэз но.Мон ӧй паймы сыӵе вазь куноелы: кӧснуналэ со пыраз мон доры редакцие, поттылӥз Огырчи базарын вузаськись туж чебер пужыосын куэм, керттэм, чильпам киужъёс сярысь. Мон жаляса верай, ми палан, Кизнер шаеръёсын, сыӵе пужыосын куиськисьёс ӧвӧл ни кадь шуыса. Сое, озьыен, эше пеляз понэм.Семён Николаевич суредась гинэ ӧвӧл, со тодосчи, этнограф но. Суредъёсыз солэн яркыт буёлъёсын кисьтасько, удмурт калыклэсь чылкыт сямъёссэ кырӟаса верало кадь. Котырысь дунне но, адями вылысь дӥськут, чеберъянъёс но, суредам муртъёслэн выросъёссы, мугор воземзы но - ваньмыз удмурт.Тодам вайисько на Будапештын ортчем конгрессэз, кытын Семён Виноградов тодосчи лыдӟиз «Шунды» пужы сярысь докладзэ. Паймытӥз унозэ, уката но - кунгож сьӧрысь эшъёсмес. Ваньмызлэн тодэмез потӥз та пужылэсь кылдэмзэ но, пуштроссэ но, туала аръёсы уже кутӥськемзэ но. Татысен ик кутскиз Кизнер ёросысь Улысь Кусо гуртысь мынам вордӥськем юртэлэн бадӟым капка бордысьтыз пужы сярысь вераськонмы. Солэсь азьло мон та пужыез, оло, миллион пол адӟылӥ, но зэмос сӥ-данзэ ӧй но тодылы, ӧй но валалля. Теги: анайкыл | Иворъёс |
Виталий Пронин Вормисьёс пусъемын коньдон премиосын, синпель кузьымъёсын. Почта пыр ыстэм открыткаос котьку шуныт мылкыд ваё. Нош соос сӥземын луизы ке Удмурт шаерлы, Ижлы - кык поллы умойгес луоз. Тазьы малпаз но туэ июль пумын открыткаослы конкурс ялӥз Вылӥ технологиосъя центр. Мылкыдзэ ӟечен лыдъяз но юрттыны соглаш кариськиз Удмуртиысь Правительство. Вожвылъяськонэ пыриськыны быгатӥзы вань мылкыд карисьёс. Жюри кие оглом 30 уж вуиз. Котькудӥз ас сяменыз тунсыко, паймымон. Отысь адӟыны луэ Удмурт шаерлэсь маин улэм-вылэмзэ, данъяськемзэ. Вормисьёсты бырйыны капчи ӧй вал. Но туннэ соослэн нимъёссы тодмо: Алексей Орлов, Елена Волкова но Олег Максимов. Ужъёссы пусъемын 25 сюрс, 15 сюрс но 10 сюрс манет премиен. Проектлэн кивалтӥсез Ольга Орлова верамъя, конкурсэ ыстэм открыткаос пӧлысь ог- люкетэз печате но келямын ни. Соосты али сувениръёсын вуз карон интыосысь шедьтыны луэ. Нош азьланьын вӧлмытӥськозы Ижын ортчылӥсь пӧртэм ужрадъёсын. Элина Васильева Теги: Ижкар | Улон-вылон |
Виталий Пронин 14-тӥ-21-тӥ тулыспалэ В. Короленко нимо пединститутын удмурт кыллы сӥзем арня ортчиз. Со туэ Кузебай Герд но Ашальчи Оки вордскем дырысен 120 ар тырмонлы сӥземын вал. Кунсьӧр кылъёсъя но удмурт кылосбуръя кафедраысь доцент Ольга Никифорова студентъёслы писательёслэн творчествозыя лекция лыдӟиз. Киужъёсъя юртысь кибашлыос ас киынызы вурем удмурт дӥсьёссэс возьматӥзы, «Иднакар» газетын ужасьёсын котырес ӝӧк ортчытӥзы. Отын вераськизы туала егитъёслэн улоназы газет-журналъёслэн интызы сярысь. Одӥг нуналаз студентъёс столовойын удмурт сиёнъёсын чузъяськизы. Арня йылпумъяськиз удмурт но кунсьӧр кылъёсъя олимпиадаен. Удмурт кыллы сӥзем арня Глазкарысь институтын ог 10 ар ортчылэ ни. Сергей Захаров | Улон-вылон |
Виталий Пронин «Сӧсырмем» муртлы нырысетӥ юрттэт сётэ Эграысь Александр Иванов. Туспуктэм - «МЧС Удмуртии» огинлэн «ВКонтакте» бамысьтыз.29-тӥ пӧсьтолэзе шаерысьтымы усто тылпу кысӥсь доброволецъёс пӧлын вожвылъяськон ортчиз. Ижевске люкаськылӥзы ас ёросъёсазы вормисе потэм 10 доброволецъёс.Доброволецъёслэн ӵошатсконъёссы нырысь ик ёросъёсын ортчизы. Кылсярысь, Эгра ёросэ вуылӥзы Якшур-Бӧдья, Дэбес, Красногорск ёросъёсысь тылпу кысӥсьёс. Та ӵошатсконын вормиз Эграысь Александр Иванов, со ик гарнизонысь доброволецъёслэсь данзэс утьыны Ижевске ветлӥз. Соослы кулэ вал юанъёслы валэктон сётыны, ӝог дӥсяськыны, нырысетӥ юрттэт сётыны но тылпу кысон машина бордысь ву гумыостышонер кыскыны. Эграысь Александр Иванов шаерамы но устоез луиз. 2-тӥ но 3-тӥ инты басьтӥзы Камбаркаысь Николай Ехлаков но Можга ёросысь Пычас муниципал кылдытэтысь Василий Кириллов.— Тылпу кысон удысын ужасьёслы 2014-тӥ арысенюрттӥськисько, — шуэ Александр Иванов, — Эграысь 31 номеро часть борды юнматэмын, пожарнойёс сямен, 3 нуналлы одӥг пол дежурить кариськомы. Дежурствоын ӧвӧл ке но, кытысь ке гомась тылэз яке ӵынэз адӟиськомы ке, пожарной частьысь юрттыны курыса жингыртэмзэс витьытэк ик, кылдэм югдурез эскерыны мынӥськомы.Александр Иванов лэсьтӥськон удысын тырше, юрттыны курыса пожарнойёслы ас мылкыд каремезъя юрттэ. Тылпу кысонэ берлозэ тулыс ветлэм. Ваньмон дыръяз бызьылэ, великен ворттылэ, турникын ӝутъяське. Спортэн эшъяськемез ик, пе, элькун ӵошатсконын вормон басьтыны юрттӥз. Табере Эграысь доброволецлы шаермылэсь данзэ утёно луоз Приволжск федерал округын. А. Иванов малпа ӵемгес ветлыны тылпу кысонъя часте — пожарнойёс бордын быгатонлыкъёссэ волятыны. Валентина Емельянова | Югдурез утён |
Виталий Пронин А. МуромскийТуннэ, 1-тӥ июне, Удмуртилэн шоркараз «100 оружейникъёс» акция ортчиз. Со сӥземын Удмуртиын ужам тодмо конструкторлы Михаил Калашниковлы 100 ар тырмонлы. Юбилеез вуоно арын пусъёмы. Городысь пӧртэм школаосысь кадет классъёсын дышетскисьёс люкаськизы Эшъяськон монумент доры. Пиналъёс рекорд пуктӥзы - ваньзы огдыре 1 минут куспын автоматэз бичазы-сэрттӥзы. Таӵеез Россиын ӧй на вал. Нылпиослэсь рекордзэс пусйыны юромо вуиз Россиысь Гиннесс книгалэн трос пол чемпионэз Александр Муромский. Дано спортсмен нылпиосты ӟечкылаз но Гиннесс книгае пыртэм аслэсьтыз рекордзэ возьматӥз - 2 сюрс бамъем справочникез соос азьын кесяз. Ангелина Снигирёва Туспуктӥз Ангелина Снигирёва но http://www.udmurt.ru | Улон-вылон |
Виталий Пронин Пиратъёс но мушкетёръёс акыльтӥзы ини - соин пиналъёс удмурт дэремъёсын пӧрмытскизы, удмурт кырӟанъёсты быдэстӥзы.Сое радъяз ёросысь «Удмурт Кенеш» огазеяськон.Кыз котыре люкаськизы Жужгесысь, Чистостемысь, Выль Мултанысь, Поршурысь, Узей-Тукляысь, Рябовоысь но Ува каргуртысь, данак нылпиос.Пиратъёс но мушкетёръёс акыльтӥзы ини - соин пиналъёс удмурт дэремъёсын пӧрмытскизы, удмурт кырӟанъёсты быдэстӥзы. Нош кыӵе тунсыко визь сынан малпаллям Лымы ныл но Тол бабай! Соос пиналъёслэсь юалляськизы воршуд нимъёс сярысь. Жужгесъёс Пельга воршудзэс тодо вылэм, чистостемъёс Жикъя воршудзэс капчиен нимазы. Нош Мултан-Тукля, Поршур-Тукля но Узей-Тукля гуртъёсысь пиналъёс Тукля шуизы. Нош та выжылэн дэмдорез (оберег) - ӟазег. Тукляослэсь пуссэс адӟыны луэ Узей-Тукляысь кибашлыослэн юртсы азьысь - лобӟыны дасяськем бурдо.Визь сынамзы но кыз котыртӥ бергамзы бере пиналъёс басьтӥзы кузьым - тузӥ удмурт книга! Макем соос шумпотӥзы чебер суредъёсын, кылбуръёсын книгаослы. Тол бабайлэн ныпъетаз кыӵе гинэ кузьымъёсыз вылымтэ!Евгений Эжбаев Ува ёросысь, Чистостем гурт Теги: Выльар Уваёрос Удмурткенеш | Улон-вылон |
Виталий Пронин 1-тӥ декабре Россилэн Президентэз В. Путин Федерацияя Кенешлы вазиськонэн потӥз. Странамылэн туала историяз со 23-тӥез луэ, та пӧлысь 13-ез - Владимир Путинлэн.Кремльысь Георгиевской залэ котьку сямен ик, Кун Думаысь депутатъёс но Федерацияя Кенешлэн ёзчиосыз сяна, ӧтемын вал улос кивалтӥсьёс, Правительстволэн ёзчиосыз но мукетъёсыз. Удмуртиысь пыриськизы элькун Тӧро Александр Соловьев но Кун Кенешлэн Тӧроез Владимир Невоструев.Та рад В. Путин нимысьтыз саклык висъяз страна пушкысь югдурлы. Но нырысь ик со тау кариз Россиын улӥсьёслы - чидамзы, оскемзы, огазеяськыса улэмзы понна.- Бен, улон-вылонамы али шуг-секытъёс тырмо, - шуиз Президент. - Но номыр шоры учкытэк, возьматӥм: быгатӥськом ог-огмес кылыны, ужаны, Атыкай музъеммы сярысь сюлмаськыны.Тае, пе, возьматӥзы Кун Думае туэ ортчем быръёнъёс но. Калык оскемзэ вераз властьлэн партиезлы. Но со дыре ик Президент «Огъя Россия» партилэн ёзчиосызлы ӝот-ӝот шуиз: бырйисьёслэн одӥг куронзы но быдэсмытэк медаз кыльы. Валтӥсь интыын луыны кулэ адямиослэсь улон-вылонзэс ӟечомытон.- 10 ар ӵоже эмъян удысын вылӥ технологиосты 15 поллы тросгес кутыны кутским, - пусйиз Президент. - 2005-тӥ арын 60 сюрс муртлы сыӵе юрттэт сётэмын ке вал, туэ - 900 сюрс муртлы. Валамон, та лыдпусъёсты азьланьын уката йылэтоно. Со сяна, матысь 2 ар куспын вань эмъян учреждениосы вуыны кулэ бадӟым љоглыкен Интернет - азинтоно телемедицинаез: пыдлось ёрос центръёсысь больницаос но, визь-кенеш курыса, вазиськыны мед быгатозы медициная бадӟым центръёсысь эмчиослы. Нош Дальний Востокысь, Уйпалась, Сибирьысь 34 улосъёслы вуоно арын санитарной авиацилы коньдон висъяськоз.Куашкан калэ вуэм, пу школаос кыльыны кулэ ӧвӧл, вань нылпиос 1-тӥ сменаен мед дышетскозы, кылдытоно усточи пиналъёслы центръёс, волонтёръёслэсь движенизэс юнматоно - таиз ини дышетон удыс азе пуктэм ужпумъёс.Отӥяз В. Путин вераз улон юртъёс пуктон, сюресъёсты тупатон сярысь. 2017-тӥ арын 20 миллиард манет висъяськоз азбаръёсты тупатонлы, благоустройстволы.2 ар талэсь азьло ялэм санкциослы Россия дась ӧй вал. Но асьме вуз поттӥсьёслы со юрттӥз гинэ. Туннэ шумпоттэ гурт удысысь югдур. Озьы ик тросгес вуз поттыны кутскемын капчи промышленностьын, машина лэсьтон удысын. Оборона удысын тыршись предприятиос нуналмысь улонын кулэ луись вуз поттыны кутско. Бен, экономикаез юнматон вылысь трос пӧсяно луоз на. Но В. Путин талы луонлыкъёсты адӟе: бизнеслы эрик сётоно, банкъёсын ужаны кутсконо, наукалы нимысьтыз саклык висъяно.- Ми асьмелы тушмонъёс ум утчаське, мукет кунъёсын но эшъяськыны дась луиськом, - азинтӥз веранзэ Владимир Путин, дуннеысь югдур вылэ вуыса. - Медаз гинэ милемын кивалтэ. Малпасько Россилэн но Китайлэн эшлыко кусыпъёссы ваньмызлы адӟем карымон луозы ай - уртче проектъёсмы улонэ пыӵало. Озьы ик пӧртэм удысъёсын кусыпъёсмес азинтыны чакласьком Индиен, эшлыко кизэ мыче Япония.США-лэн выль администрациеныз но кусыпъёсты тупатонлэн кулэлыкез бадӟым - со быдэс дуннелы умоен гинэ берытскоз.В. Путин озьы ик тодэ вайытӥз: вуоно арын Февраль но Октябрь революциослы 100 ар тырмоз. Асьмеос вунэтыны кулэ ӧвӧл ортчемез сярысь, историысь визь-кенеш басьтоно. Шуиз на: пӧртэм калыкъёслы эшъяськыса улоно, асьмеос одӥг калык, Россимы - одӥг, кыӵе луоз солэн ӵуказе нуналыз - потэ асьме бордысь гинэ.Элина Кумачёва | Улон-вылон |
Виталий Пронин Лондонын ортчиз капчи атлетикая дуннелэн чемпионатэз. Отчы пыриськиз но азвесь медаль утӥз Шаркан ёросысь ӝог ветлӥсь Сергей Широбоков.Россиысь 19 спортсменъёс та ӵошатсконэ нейтральной флаг улсын пыриськизы. Дуннеысь ӝог ветлӥсьёсын артэ кужымзэ эскериз шаерысьтымы 18 аресъем удмурт пияш Сергей Широбоков. Арлыдызъя тужгес пиналэз вал ке но, нимо-дано спортсменъёслэсь ӧз кышкатскы. 20 иськемез 1 час 18 минут но 55 секунд куспын ортчиз. 2 секунд келяз колумбиецлы, 3-тӥ инты басьтӥз Бразилиысь спортсмен.Валентина Емельянова Туспуктэм: sportur.ru | Спорт |
Виталий Пронин Алина Загитова произвольной программаын вормиз: 158,08 очко люказ3 нунал ӵоже медаль понна командаен нюръяськизы фигуристъёс. Отчы пыриськиз Удмуртиысь Алина Загитова но. Туннэ ӵукна 15 аресъем нылаш произвольной программаын вормиз: 158,08 очко люказ, аслэсьтыз рекордзэ выльдӥз. Россилэн командаезлы со 10 балл вайыны юрттӥз. Командаен нюръяськись фигуристъёслэсь лыдэ басьтӥзы 8 выступленизэс. Медаль понна нырысетӥ нуналысеныз ик ӟырдыт нюръяськон мынӥз. Туннэ ӵукна тодмо луизы вормисьёс. 73 очко люкаса, зарни медаль утӥзы Канадаысь спортсменъёс, азвесь медаль утӥзы асьмелэнъёс, соос 66 очко люказы. 3-тӥ интые потӥзы Америкаысь фигуристъёс, 62 очко люкаса. Табере фигуристъёс нимаз нюръяськонзэс мытозы. Валентина Емельянова Туспуктэм: Александр Вильф / РИА Новости | Спорт |
Виталий Пронин Александр Первухин: Шаерамы йыруж лэсьтӥсьёслэн лыдзы йылэ.Югдурез утёнъя министерствоын кылем арын ужамзылы йылпумъянъёс лэсьтӥзы.Полицейскойёсын ӵош кенешонэ пыриськизы элькунысь Правительстволэн Тӧроез Виктор Савельев, Кун Кенешлэн Тӧроез Владимир Невоструев.Югдурез утёнъя министр Александр Первухин пусйиз: шаерамы йыруж лэсьтӥсьёслэн лыдзы йылэ. Соин вань кужыммес сётоно соосын нюръяськонлы. Владимир Невоструев шуиз: ми но, пе, тӥледлы юрттомы - матысь сессиын депутатъёсын герӟаськем 4 законэ воштонъёс пыртомы. Чакламын, доходъёссы, расходъёссы сярысь иворез ватӥсь депутатъёс Кун Кенешын ужаны уз быгатэ шуыса."Удмурт дунне" Туспуктэм: 18.mvd.ru Теги: йыруж | Югдурез утён |
Виталий Пронин Та семинар радъяське «Билингва» удмурт центрлэн проектэз улсын. 26-тӥ шуркынмонэ Ижысь Эшъяськон юртын ортчоз 2 кылын вераськись нылпиос но соослэн анай-атайёссы понна семинар. Ужрад кутскоз 10.30 часын. Нылпи садэ но 1-тӥ-2-тӥ классэ школае ветлӥсь пиналъёс понна радъямын луоз «Шудон корка». Со вакытэ анай-атайёс быгатозы дышетӥсьёсын, логопедэн но нылпи психологен кенешыны. Со сяна, татын тодматскыны луоз нылпиослы дасям телефонэ пуктӥськись «Чибори» ватсэтэн. Выль шудон юрттоз нылпиослы буёлъёсты тодматскыны но суредаськыны. Ватсэт дасямын Йӧскалык политикая министерстволэн юрттэмезъя, лэсьтӥз сое егит программист Григорий Григорьев.Макем пайдаё ортчиз кылем семинар, быгатӥськоды тодыны татысь. Та семинар радъяське «Билингва» удмурт центрлэн проектэз улсын. Тодады вайытом, со кылдытэмын кылем арын. Валтӥсь ужпумез - валэктыны калыклы: пиналэз 2 кылын будэтон пайдалы гинэ. Табере udm.udmbilingva.ru сайт пыр тӥ быгатоды пӧртэм юанъёстэс сётъяны, визь-кенеш шедьтыны, центрлэн ужрадъёсын сярысь тодыны.Семинарез радъяло «Удмурт нылкышно кенеш» огазеяськон, анай кылъя дышетӥсьёслэн «Выжы» ассоциацизы Удмурт Элькунысь Йӧскалык политикая министерстволэн юрттэмезъя.УД Туспуктӥз Ф. Миннигараев Теги: анайкыл | Улон-вылон |
Виталий Пронин Туэ йылпумъяське куашкан калэ вуэм юртъёсын векасьёсты выль интые выжтонлы сӥзем программа. Мар луоз азьланяз? Пичи Пургалан пуктэм юртъёс тупатъямын.Кун программа чакламын вал 2013-тӥ-2017-тӥ аръёслы. Та дыр куспын элькунысьтымы вань городъёсын но ёросъёсын 200-лэсь ятыр выль коркаос пуктэмын. Отчы выжизы ваньзы, кинлэн улон сэрегез улыны ярантэмен лыдъямын вал 2012-тӥ арын 1-тӥ январёзь.Зэм, ужъёс йылпумъяськизы, шуыны уг луы. Тросаз выль коркаосын тырмымтэос шараяськемын: укноос умойтэм пуктылэмын, фундаментэз юн ӧвӧл, липетъёссы вияло но мукет. Лэсьтӥськисьёс али соосты палэнтон бордын чырмыт тыршо, дыр трос кылемын ӧвӧл ни.Ужамзэс чаклан вылысь кылдытэмын нимысьтыз комиссия, отчы пыремын министерствоосысь но ведомствоосысь, Госжилинспекциысь специалистъёс, «Калык фронтлэн» ёзчиосыз. Алигес, кылсярысь, соос вуылӥзы Ува палъёсы.Мукет муниципалитетъёсын ӵошатыса, татын югдур туж умой, шуыны луоз. Ува ёросын котькытынлэсь азьло программаез быдэстӥзы: 340 вуж коркан 992 улӥсьёс корка пырон лэсьтӥзы. Ёрос администрацилэн йырызлэн воштӥсез Константин Огородов верамъя, выль юртъёс 3 этажъемесь, ӝутэмын кирпичлэсь. Тырмымтэос бадӟымесь ӧвӧл: кытын ке штукатурка куашка, кытын ке укноосты умойгес пуктоно. Вань та ужъёсты кӧня ке нунал ӵоже быдэстыны луоно.Зэмзэ но, ӝожтӥсь-конъёссы ӧвӧл, шуыны луоз, программае пыриськемъёслэн но. Кылсярысь, Алевтина Иванкова Уваысь Первомайской урамысь выль корка кылем арын выжем. Толэз потӥз, ӧз кынмы.- Азьло интыям туж кезьыт луылэ вал, - шуэ со. - 36 ар ужай лесокомбинатын, отысь ик щитлэсь гинэ лэсьтэм корка но висъяллязы. Кемалась потэ ни вал шунытын, югытын улэме. Бускельёсмы умоесь, коридорын черодэн дежурство радъям - коркамес чылкыт возьыны турттӥськом.Пенсионерка верамъя, выль интыезлэн одӥг гинэ тырмымтэез - мӧзме мунчолэсь но бакчалэсь. Татчы но корка бордаз ик 2 парник пуктэм ни.Энергетикая, ЖКХ-я но тарифъёсты кун ласянь радъянъя министрлэсь ужзэ быдэсъясь Иван Маринин верамъя, туж умой луысал, мукет муниципалитетъёс но уваос сямен ужаны тыршысалзы ке. Но пӧртэм интыосын югдур пӧртэм.- Озьы-а, тазьы-а, но программа быдэстэмын лыдъяськоз соку гинэ, куке выль коркаосы выжемъёслэн документъёс улэ кинюртэмъёссы пуктэмын луозы, - шуиз со.Зэм, программа йылпумъяськиз ке но, ужпум быдэстэмын, шуыны уз луы. Удмуртиын гинэ 600-лэсь ятыр корка улыны ярантэмен лыдъямын ни 2012-тӥ арын 1-тӥ январь бере.Энергетикая, ЖКХ-я но тарифъёсты кун ласянь радъянъя министерствоын ӝот-ӝот верало ни: та уж азинтӥськоз. Но программа чылкак мукет луоз. Кыӵе?- Котькуд муниципалитетын югдур пӧртэм, - валэктӥз министрлэн воштӥсез Надежда Васильева. - Городъёсын, ёрос центръёсын та уже кыскыны луоз инвесторъёсты. Баракъёс улысь бушась музъемъёсты, кылсярысь, соослы дунтэк сётыны луоз. Нош инвесторъёс пичиятэм дунын выль юрт пуктозы. Мар луоз пичи муниципалитетъёсын, тодомы ар пумозь.Уваын вуж юртъёсын улӥсьёслы пуктэм коркаосты тупатъян.Элина Кумачёва Туспуктэм: udmurt.ru | Улон-вылон |
Виталий Пронин Европаысь кунамы вуттэм сӥльтыремын шедьтэмын валъёслэн ДНК-зы.Та сярысь ивортӥз Россельхознадзор. Та вакытлы тодмо луиз: сӥльтырем поттэмын Австриын, скал сӥль интые, отчы ватсамын вал сӥль. Татын номыр сыӵе-таӵеез ӧвӧл кадь. Но палэнысь вуэм продукцилэсь ӟечлыксэ эскерисьёс ивортэмъя, сӥльтыреме шедемын висись валъёслэн сӥльзы. Вылаз ик, Австрие соос вуттэмын вылэм мукет кунъёсысь.Россиысь ветеринарияя валтӥсь врач Геннадий Онищенко вазиськиз, лазанья но гамбургер кадь полуфабрикатъёсты басьянлэсь возиськыны курыса. Европаысь асьме доры вуись сиён эскериське ке но, умойгес луоз асьме дорын ик поттэм-будэтэм сӥльын сиён пӧраны.Елена Никитина | Иворъёс |
Виталий Пронин 24-тӥ-26-тӥ мае «Заря» лагерьын радъяськоз ужась егитъёслэн «Жара-2013» творчествоя фестивальзы. Сое ортчыто Удмуртиысь Егитъёсын ужанъя министерство но «Ужась егитъёслэн огазеяськонзы». Ужрад экологилы но котыр инкуазез утёнлы сӥземын.3 нуналлы тунсыко программа дасямын; фестивале пыриськись командаос эскерозы быгатонлыкъёссэс КВН-ын, вокал но хореография удысъёсын. Таӵе конкурсъёс радъяськозы:- командалэн презентациез «Егитъёслы — вож буёл» темая;- «Жара» фестивальлэсь гимнзэ кылдытон но быдэстон — вокалъя конкурс;- «Инкуазен ӵош экты» - хореографческой постановка;- «Инкуазь ӧте» эстрадной миниатюраосъя конкурс;- социальной реклама;- социальной плакат но мукет.Командаос луозы пӧртэм огазеяськонъёсысь но предприятиыосысь. Пыриськисьёслэн шоро-куспо арлыдзы — 25 арес, ужан удыссы соослэн творчествоен герӟаськемын ӧвӧл. Фестиваль йылпумъяськыку, пусъёзы тужгес эшлыко командаез, ужрадлэсь Миссэ но Мистерзэ.Туэ та фестивале пырисько 19 командаос. Валтӥсь кузьым — Удмуртилэн Азьмуртэзлэн киыськие вошъяськись кубокез.Туспуктэмез: udmfoto.ru Теги: конкурс лагерь ужасьегитъёс | Иворъёс |
Виталий Пронин Нокыӵе туноослы, вегинъёслы татчыозь уг оскиськы вал. Берло толэзьёсы дунне шоры учконэ тыпак воштӥськиз. Тазалыке шӧдтэк шорысь куашказ уго. Кӧня врачъёс дортӥ ортчи ни - лыдъяса уд быдты, но огез но черме уг тодма. Пукыны гинэ но ӟигары ӧвӧл. Сиён но уг мыны. Тодмоосы шуо: тон, пе, сӧремын, дыр, синъёсыд ик, пе, кудӟем муртлэн кадь. Азьвыл газетады гожъяськоды вал кырсь луло адямиос сярысь. Оло, таяз рад но валэктон шедьтыны быгатоды: кызьы утиськоно син уськытӥсьёслэсь, кыӵе амалэн эмъяськыны луоно вылэ ыстэм черзылэсь? Оло, тӥляд дэмламды юрттоз тазалыкме тупатыны.Раиса И. Можга ёрос. ТодматсконТа гожтэтэз лыдӟыса, кин но со серектоз, вылды: маин но йырзэ уг висьыты. Мукетыз лушкем гинэ сипыртоз: маин меда таидлы юрттоно? Берлоосыз радын философия наукаосъя кандидат, оломаин но тунсыкъяськись Владимир Краснопёров. Со шуэ:- Сӧремын ик, луоз, Раиса. Висёнзэ нокин уг тодма, ӟигарыз быре, сиён уг мыны. Ачиз тазьы шуэ ук. Нош со адямиез сӧремлэн, син уськытэмлэн тодметъёсыз. Со сяна, вылэ ыстэм черлэсь бервылъёссэ адӟыны луэ на таӵе пусъёсъя. Сӧрем адями шуак ӟызымыны яке тазамыны ӧдъя. Улонэз пӧрмемысь дугдэ. Кин но со вина бекчее зыме. Син уськытэм муртлэсь палэнско коӵыш но пуны. Черке пыремез я отын кема сылэмез уг луы.Зэм, та выллем тодметъёсын ваче син вуон - беромон ни. Тазалык тӥямын, ӟигар сюпсемын ни уго. МозмытсконОгез шумпотымон: кырсь энергиез туж капчи ас вылысьтыд мукет арбери вылэ выжтыны. Кылсярысь, син уськытэмлэсь, сӧремлэсь бервылъёссэ пушказы ӝог кыскыны пӧрмыто курегпуз, сылал, сюсь. Соин ик «чердылэсь» мозмытскемды потэ ке, дӥсьтыса кутэ созэ я тазэ арбериез.- Нимысьтыз верало курегпуз сярысь, - шуэ Владимир Краснопёров. - Со улон кузьмась маке. Соин ик таин чылкытатӥськон адямиез но вӧсь уг кары, пушкысьтыз кырсьсэ но кыске. Курегпуз юрттэ пичи пиналъёслэсь син усёнзэс, кышкамзэс быдтыны.Сӧрем муртэ пуктэ мудорлы ымнырын. Асьтэос султэ мышказ, кутэ ыль курегпузэз. Соин йырзэ час бергамъя котыръялэ кӧня ке пол. Мукет мугор люкетъёсыз сярысь, йырез кемагес сузяно. Курегпузэз питыръяса ик, ваське сюрлыез кузя. Суйёстӥз, пыдъёстӥз ортче. Но мугор бордысьтыз курегпуздэс эн палэнтэ - котьку мед йӧтоз. Со куспын асьтэ понна сипыртэ: вань кырсез мед бинялскоз курегпуз пушкы.Быдэс мугор вылтӥ ортчемды бере гинэ курегпуздэс чакласькыса пиле (ӵужез вӧсь медаз лу) но вуэн стаканэ куштэ. Кӧмзэ гурады я бумага вылэ сапке - отӥяз сое сутоды но муэ согоды. Чаклалэ курегпузэн вудэс. Син уськытэм бервылэз пушказ зэмен ик кыскемын ке, со ачиз пожаськоз, ӵужез но быглес уз луы ни. Ӵуказеяз нош ик та уждэс лэсьтэ. Курегпузды ассэ сыӵе ик алама возиз ке вуын, эшшо огпол тазатӥське. Ӵужез быгылес кылем бере гинэ дугдыны яра - ыстэм чер кошкиз.Курегпузэз вуэн стаканэ но пильыны яра. Сое уйлы йыр доры пуктоно, утьыны- чылкытатыны курыса. Ӵукна ваньзэ сое кисьтоно.Корка пушкын ӵемгес ӝуатъяно сюсьтыл, ошылоно бутник куар. Та арбериос урод лулъёсты кышкато. Но соослы гинэ оскиськыны уг яра. Аслыд но чылкыт улоно, жоб кылъёсын пазяськытэк, адямиез юнме вӧсь карытэк. Чылкыт адями гинэ быгатэ кырсеныз нюръяськыны.УтиськонНоку но уд тоды, кин но ку тонэ сӧрыны быгатоз. Куддыръя урамысен шорад кырыж учкемзы гинэ но тазалыкез куашкатэ. Куное но ӟеч мылкыдын вуиськод кадь, но калыкен вераськыса уд вуттӥськы на, сием но уг поты ни, йыр но шӧдтэк шорысь висьыны кутске. Но куноысь ӝог гинэ кошкыны умой ӧвӧл ук. Кызьы бен утиськоно таӵе югдурын?- Нырысь ик асьтэ малпанъёсыныды ваче син кыльыны выре, - ӵектэ Краснопёров. - Со понна комнатаысь но потонэз ӧвӧл. Кытчы ке гань-гань интыяське. Син азяды пуктэ: тӥ сылӥськоды гурезьёсысь васькись чылкыт ву улын. Жильыртыса ик бызе со, быдэс мугордэс гылтыса. Шуныт. Быдэс вылтыр шутэтске. Тани жильыртӥсь ву пыдъёс дорозь но вуиз ни. Ас поннады шуэ: та ву, мугорысьтым вань кырсьсэ музъем кузя нуыса, кошке, уродэзлы пыӵаны уг сёты ни.Асьтэдыз умойгес ӧд шӧдэ ке, эскере, музон сямен утиськыса. Син азяды пуктэ таӵе суредэз: тӥ котырын, музъемысен кутскыса, ӝутӥське борддор. Кирпич вӧзы кирпич - тӥ мурт синъёслы уд адӟиськиське ни, асьтэос гинэ шоразы учкыны быгатӥськоды. Пиялалэсь ке борддорды - эшшо устогес.Эн вунэтэ: созэ я тазэ утиськон амалэз котькуд учыре кутыны уг яра. Адями ассэ ачиз утьыны быгатонлыксэ ыштэ, мукет сямен вераса - мугор котырысьтыз аураез векчи кыле. КуриськонУдмуртъёс вашкала дырысен инкуазьлы оскиськылӥзы. Асьме выжы калыкмылэсь сям-йылолъёссэ трос аръёс ӵоже эскерем мурт, Удмуртиысь калык художник Семён Виноградов шуэ:- Ӵыжы-выжыосмылэн котькуд югдурлы тупась вӧсяськон кылъёссы вал. Соосты кылозы шуыса, асьсэос но мур оскизы. Соин но, лэся, медицина ляб ке но вал, ӵемысь вормисе потылӥзы. Кужымез кыскисьёслэсь но вӧсяськыса утиськылӥзы. Кылсярысь тазьы:Остэ! Ӟеч Инмаре, Кылчинэ, остэ! Ӵукна султэм понна тыныд остэ карко. Ӟеч нуналдэ сёт, та нуналыд понна ӟеч капчилыкъёстэ, сиён-юондэ сёт! Урод синлэсь, тушмон кӧтлэсь ачид уть, та куриськемме кабыл кар, Инмаре, Кылчинэ, остэ!Елена САРАМАТОВА. Теги: Можга | Улон-вылон |
Виталий Пронин Шаерамы вал вордӥсьёс нуналысь нуналэ кулэсмо — пудоез воштӥз техника. Озьы ке но сое утялтӥсьёс вань на. Кылсярысь, Ува ёросысь «Дружба» хозяйствоысь зоотехник Людмила Семёнова валъёслы синмаськемын. — Мон 30 ар валъёс котырын бергасько ни, — вера Людмила Ивановна. — Хозяйствоямы 2 выжы: тяжеловоз но рысак. Сямъёссы висъясько. Тяжеловоз лачмыт, ужась, шыпыт. Рысак пӧзись виро, гидын я котыртэмын кема сылӥз ке, ӧсъёсты тӥяса но, эрике потыны быгатоз — солы ворттылон кулэ. Соин но адямиос тяжеловоз шорыгес учкыло, сое доразы вордыны окто. Но берло дыре шаерамы вал вордӥсьёс кулэсмо. Ӵемысь та чебер пудоез Самара, Киров, Свердловск, Омск, Курган палъёсысь юало. Отын валъёсты ярато, трос вордо. Асьмеос сӥльызлы дышымтэ. Кумыссэ юыны ым уг пыры. Гуртысьтымы огез воргорон вал йӧл кыскыны кутскиз вал, кумыс лэсьто шуыса. Адямиос юыны уг дӥсьто. Малпам ужез ӧз пӧрмы. Нош одӥг вал нунал ӵоже ог 10 литр йӧл сётыны быгатэ. Сое 2-3 часлы быдэ кысконо, котькуд кыскемлы быдэ ог 2 литр йӧлзэ сётэ. Трос кыскыны уг яра: чуньыез пичи кылёз. Нош йӧлыз пайдаё, нылкышнолэн йӧлызлы кельше. Людмила Семёнова валъёссэ нуналлы быдэ веша. Конюхъёс пудоез ӵем сынало. Усись гонзы сынатэк мугорзэс лыдытэ, пудоос борддор борды зыраськыны, музъем вылын погылляськыны ӧдъяло. — Вал таза мед улоз шуыса, сое нуналаз 3 пол сюдыны тыршиськомы. 1 йырлы 12 килограмм чебер турын, 5-6 килограмм сезьы кулэ. Туж ярато улмоез. Мукет бакча сиёнъёсты но емышъёсты чакласькыса сюдоно. Огпол конюхмы ӵужкушман ваем — аллергия кутскыса, валъёслэн мугоразы яраос кылдӥзы. Турын но трос сётъяны уг яра — кӧтсы тордэ. Кӧттырымоназы ву люктатэк но, ӝушсы висьыны ӧдъя. Соин ик сюдон азьын ву сётыса умойгес. Кӧня юэмез потэ, мед юоз. 50 литр но юыны быгато. Вал сиськемысь дугдӥз ке, озьыен, кытӥыз ке но висе. Черлакузы йырзэс ошо, погыллясько, жум луо. Людмила Ивановна пусъемъя, вал вордыны малпасьёслы чуньы басьтыны кулэ. 6 толэзьскын коблалэсь чуньызэ люко ни. Со дыр куспын чуньы муминыз ӵош турын но, сезьы но сиыны дыше. Сыӵе пичи дыръяз басьтэм пудо адями борды капчиен дыше, пуны кадь оскымон эш луэ. Зэм, вал пӧлын но вал вань. Кин ке ужась будэ, кин ке азьтэмъяськись луэ, воксё адями кадь ик, шуэ нылкышно. Пудо 28-40 арозь улэ. Гидын 1 валлы 3 метр пасьталаен но 4 метр кузьдалаен инты тырмыт. Но животэз лумбыт пытсэтын возьыны уг яра. Ялан гидын возем вал чуньыяны уг быгаты, шуэ зоотехник. — Валэз ӵемгес инкуазе поттано. Эшшо умойгес луоз ужатыса. Вал угось вашкала дырысен ужаны дышемын. Ужась вал чуньы но капчиен вае. Но воксё жуммытозяз курадӟытыны уг яра. Вылтыртӥз пӧсям ву ваське, секытэн шока ке, озьыен, жадемын, солы шутэтскыны сётоно. Секыт йӧтӥз ке, выдоз но кулоз. Пӧсям валэз соку ик люктаны уг лэзё — пыдъёсыз дугдо. Людмила Семёнова оске, шаерамы вал вордӥсьёс луозы на шуыса. Елена Сараматова | Иворъёс |
Виталий Пронин ИжГТУ-ысь IT институтэ лыкто ЕГЭ-я шорлыдын 67,6 балл люкам абитуриентъёс.«Студентъёслы superjob» центр Россиысь вузъёс куспын рейтинг лэсьтӥз, 1-5 аръёс талэсь азьло университетэз йылпумъяса IT удысын ужасьёс кӧня уждун басьто шуыса. Нырысетӥ интые потӥз Москваысь физико-технический институт. Озьы ик бадӟым уждун басьто Санкт-Петербургысь информационной технологиосъя, Москваысь М. Ломоносов нимо университетъёсты йылпумъям студентъёс.Ижысь М. Калашников нимо технической университет та эскеронын луиз 18-тӥ. Ижысь М. Калашников нимо кун университетын IT удысъёсъя дышетскемъёсты Удмуртиын гинэ ӧвӧл, Москваын но уже усьтыр-табыр куто. Шоро-куспо уждунзы луэ 73 сюрс манет. Та университетысь IT институтэ лыкто ЕГЭ-я шорлыдын 67,6 балл люкам абитуриентъёс. Тодон-валанъёс басьтыса, кошко бадӟым городъёсы, Москваын, кылсярысь, соос шорлыдын 73 сюрс манет басьто. Шумпотымон, 58 процентэз егитъёс ужаны Удмуртие ик кылё. Уго шаерамы но та удыс азинске.УД | Иворъёс |
Виталий Пронин В. Воронцов пусйиз: революциез вакчи дыр ӵоже гинэ ортчем уж шуыса уг лыдъяло ни, али сое эскеро кема дыр ӵоже кыстӥськись югдур шуыса.Удмуртиысь историяя но обществознанияя дышетӥсьёс люкаськылӥзы Ижкарысь 86-тӥ лицее конференцие. Ужрад сӥземын революцилэн 100 ар тырмонэзлы.История наукосъя кандидат В. Воронцов мадиз, кызьы историкъёс туала вакытэ эскеро но валэкто 1917-тӥ арын ортчем революциосты. Со пусйиз: революциез вакчи дыр ӵоже гинэ ортчем уж шуыса уг лыдъяло ни, али сое эскеро кема дыр ӵоже кыстӥськись югдур шуыса.Москваысь «Просвещение» книгапоттониысь Е. Акимова 1917-тӥ арын феврале но октябре ортчем революциосты али эскеро одӥг Быдӟым революция шуыса. Озьы ик со тодматӥз историяя дышетӥсьёслы гожтэм куд-ог книгаосын. Кылсярысь, В. Шестаковлэн «Великая российская революция 1917 г. Дискуссионные вопросы» уженыз.Удмурт шаерлэсь историзэ дышетонын но куд-ог шуг-секытъёс пумиськыло. Таосыз герӟаськемын часъёс ӧжытгес луэмен. Удмуртилэсь историзэ школаын национально-региональной компонент улсын гинэ дышето, - ӝож мылкыдын верало Алнаш ёросысь дышетӥсьёс. Та югдурез тупатыны туж юртто факультативъёс. Кылсярысь, Алнаш школаын ужало таӵеосыз: «Шаертодон», «Мынам доре - Удмуртия», «Удмуртъёслэн музъем ужзы», «Удмуртиысь будосъёс» но мукет.Наталия Самсонова Туспуктэм: iro18.ru | Улон-вылон |
Виталий Пронин Кызьы калыклэсь асваланзэ воштоно? Шаерысьтымы 8 гуртын пыӵалоз «Вуоно гурт» («Деревня будущего») проект. Ёросъёсын улӥсьёсын кенешонъёс мытэмын ни. Мар со сётоз калыклы? Шаркан ёросысь Быгы гуртын гуртъёсты азинтон сярысь кенешизы Туспуктэм: Гурт удысъя но сиён-юонъя министерстволэн пресс-службаПӧськыосты утчан Калыклэсь малпанъёссэ, сюлэмшугъяськонъёссэ кылон вылысь гурт удысъя но сиён-юонъя министр Ольга Абрамова ёросъёсысь активистъёсын, депутатъёсын, гурт поселениослэн кивалтӥсьёсынызы пумиськылэ. Вотка, Шаркан, Вавож, Грак, Кизнер ёросъёсын кенешонъёс ортчизы ни. Кытын ке сюрес урод, кытын ке магазинлы ёрмо, кытын ке Интернет но телефон уг куты, нош кытын ке фестивальёс, туризмъя ужрадъёс радъян сярысь малпасько. Но вань талэсь но мур ужпумъёс. Кылсярысь, кизнеръёс пусйизы: калык мылкыдтэк улэ, нокыӵе кичӧлтонъёс уг ӵекты — ас понназы гинэ улысалзы, пудо гинэ но уг вордо ни. Ёрослэн йырыз Александр Плотников валэктэ: черкогуртын воинской часть интыяськемен, палэнысь лыктэмъёс трос, соослы гуртсы асьсэлэн кадь уг поты. 10-тӥ февралёзь мукет ёросъёсын но пумиськонъёс радъяськозы. Татын но висьытӥсь пӧськыоссэс шараялозы, югдурысь потыны амалъёс сярысь малпаськозы. — Гуртъёсысь экономикаез юнматон сярысь сюлмаськоно, — шуэ Ольга Абрамова. — Озьыен, нырысь ик сюресъёсты лэсьтоно. Сюресъёс луизы ке, производство юнмалоз. Пуктэмын луозы школаос, нылпи садъёс, фельдшер-акушер пунктъёс, культурая юртъёс но мукет объектъёс. Валтӥсь ужпум: калыкез гуртэ кельтоно. Кылем арын ог 7 сюрс адямиос гуртысь кошкизы. 60 процентэз — нылпи ваёно арлыдазы вуэм нылкышноос. Озьыен, югдур ӧз воштӥськы ке, ӝоген школа но нылпи сад кулэ уз луэ ни. Соин ик калыклэсь кылзоно, мае соослэн гуртазы адӟемзы потэ, мае возьмало. Выль тус пыӵатон Гуртъёс огкадесь ӧвӧл: кытын ке дэриен пырыны-потыны уг луы, предприятиоссы но ӧвӧл, нош кытын ке хозяйствоос гуртсы понна вань луонозэ лэсьто. Та малпанлэсь ик вордӥськиз «Вуоно гурт» проект но. Тани мар вера та пумысен Ольга Абрамова: — Кужмо предприятиос котырысь гуртъёслы, оло, нимысьтыз саклык висъяно шуыса малпанэ вуимы. Соос асьсэос но кыштыр ӝутӥсько-лэсьтӥсько. Хозяйствоос гуртсылы эшшо тросгес юрттэт висъяны дасесь. Но куддыр гуртсы шоры палэнысен учкон уггес тырмы. Ми проектъёссэс улонэ пыӵатыны юрттыны быгатомы. «Вуоно гурт» проект борды одно ик итӥськозы Шаркан ёросысь Быгы но Вотка ёросысь Пихтовка гуртъёс. Татысь объектъёсты эскерыса, котыртӥськизы ни Улосэз азинтонъя центрысь архитекторъёс но. Соос гуртъёслэсь туссэс воштон бордын ужалозы. Гуртоослэсь мылкыдъёссэс санэ басьтыса, кылдозы ваньмон дырез ортчытонъя нимысьтыз площадкаос. Та гуртъёс ваньзылы адӟем карымон мед луозы. Зэм, проект лэсьтон ик ӝыны ар кыстӥськыны быгатоз. Соин ик уж одӥг арен гинэ уз йылпумъяськы, шуэ Ольга Абрамова. Озьы ик чакламын Эгра ёросысь Мувыр, Якшур-Бӧдья ёросысь Тыло, Сьӧлталась Узи, Кез ёросысь Степанёнки, Грак ёросысь Пуклё гуртъёсты ӝутыны. Туннэ татысь калыкен кенешонъёс радъясько, мылкыдъёссэс кылзо, югдурзэс котыр ласянь эскеро. — Кивалтӥсьёс гурт пала берыктӥськизы шуыса шумпотоно, — пусъе Кун Кенешысь депутат, Шаркан ёросысь Быгыысь «Ошмес» хозяйствоен кивалтӥсь Анатолий Хохряков. — Хозяйствоос котыр ласянь мед ӝутскозы шуыса, кулэ зол база. Мынэсьтым юало вал, малы егитъёс Быгые уг кылё шуыса. Валэктылӥ: нырысь ик, сюрес но газ ӧвӧл, школа, сад, спортзал, клуб, больница но ужан интыос кулэ. Со ужпумъёс туннэ дэмен быдэстэмын. Шутэтскон интыосмы вань, фин-угор дуннелэн огез центрез луиськомы, туристъёс вуыло. Но уж юаса ӧс азьын черод ӧвӧл. Адямилы, семьяезлы гуртын эшшо капчигес улыны мед луоз шуыса, ваньзэ лэсьтоно. Котыр ӝикыт мед луоз. Тани ульчаосамы асфальт кисьтэмын 1987-тӥ арын, сое выльдыны дыр вуэмын. Адямилэн асваланэз мед воштӥськоз. Собере, котькуд ужын кичӧлтӥсь, «ойдо» шуись кулэ. Поселенилэн йырыз, школа, хозяйстволэн кивалтӥсез, егитъёсын ужасьёс сьӧразы мед валтозы. Ӵем вуылӥсько Татарстанэ, адӟисько: сюресъёссы, инфраструктуразы умой лэсьтэмын. Ми соослэсь бере кылиськомы на. Котьма ке но отын но гуртъёсысьтызы городъёсы кошко. Соин ик нылпи садысен кутсконо патриотизм мылкыд пыӵатыны. Со шаерез утён гинэ ӧвӧл, со ас палъёстэ яратон но. Котьма кар, сотэк гуртэ уз кыле. Кужым — выжы Вотка ёросысь Пихтовка черкогуртысь калык ачиз мыло-кыдо басьтӥське гуртсэс выльдон борды. Мылкыдзэс бурдъясьёс пӧлысь огез — чорыг вордонъя «Пихтовка» хозяйствоысь валтӥсь инженер, Вотка ёрос Кенешысь депутат Александр Макаров. Кылсярысь, интыысь кичӧлтон программае пыриськыса, пихтовкаос уксё люказы, черкогуртлэсь шорзэ куакъёслэсь сузязы, семьяен шутэтскон аллея лэсьтӥзы. Палэнэ ӧз кыльы хозяйство но. Озьы ик дэмен кисьтӥзы баскетболэн шудон площадка, выльдӥзы стадионзэс, лэсьтӥзы нылпиослы нискыланы гурезь. Табере стадионын ик бызьылон сюресъёс лэсьтоно, баскетболэн шудӥсьёсты учкыны пуконъёс шуккыны кулэ. Липет нерге лэсьтыса, кино учкон но радъяны луысал. Вань та воштӥськонъёсынызы Александр Макаров министрез тодматӥз. Ольга Викторовна малпанъёссылы дурбасьтӥз. Озьы ик гуртоос спортзал сярысь малпанэн уло. Солы инты но быръемын ни. Егитъёссы трос, люкаськылон интызы уггес тырмы. Клубазы но мыло-кыдо ветло, концертъёс пукто. Ӵектонъёссэс-адӟонъёссэс гуртоос эшшо но люкалозы на. Кенешытэк выльдӥськонъёс борды уз басьтӥське. Огез тодмо: туэ гуртазы выль фельдшер-акушер пункт пуктозы. Гуртын угось ог 700 улӥсез, нош ФАП-сы улоно юртъерлэн огпалаз интыяськемын, аръёс ӵоже сисьмемын ни. Выль ФАП пуктонэ хозяйство но пыриськоз. — Гуртамы улон Европаын кадь мед луоз шуыса сюлмаськоно, — шуэ «Пихтовка» хозяйствоен кивалтӥсь Георгий Крылов. — Со понна экономикаез эшшо кужмогес кароно, выль ужан интыос кылдытоно, уждунэз йылтоно. Ми хозяйствоын шоро-куспо уждунмес 70 сюрс манетозь вуттыны медӥськомы, али 40-лэсь ортче. Гуртын узыръёс уг уло. Но ӵапак гуртын кылемын Россилэн сюлмыз. Гуртысь калык выжы кусыпъёсыныз юн, со кепыраны вала, зэмлыкен улэ, выжыысь выжые сям-йылолъёсты нылпиоссылы пыӵатэ. Елена САРАМАТОВА | Иворъёс |